Adhulveri Shareeatheh Kohgen Alhgandu Gaiga Atheh Nuleveyne - Yameen - Vaguthu\nރައީސް ޔާމިން - ވަގުތު އިމޭޖްސް: އަހުމަދު އަޝްހާދު އަބްދުﷲ\nއަދުލްވެރި ޝަރީއަތެއް ކޮށްގެން ކުރީގެ ރައީސް އަބްދުﷲ ޔާމީންގެ "ގައިގަ އަތެއް ނުލެވޭނެ" ކަމަށް އެމަނިކުފާނު ވިދާޅުވެއްޖެއެވެ.\nއިއްޔެ ޖަލު ހުކުމުން ސަލާމަތް ވެވަޑައިގެން ފުރަތަމަ ފަހަރަށް ޕީޕީއެމްގެ އާއްމު މެންބަރުންނާއި ބައްދަލު ކުރައްވާ ރައީސް ޔާމީން މިރޭ ވިދާޅުވީ ދައުލަތުގެ ފައިސާ އަށް ހިޔާނާތްތެރިވި ކަމަށް ބުނެ އަދުލްވެރި ޝަރީއަތެއް ކޮށްގެން އެމަނިކުފާނުގެ ގައިކޮޅުގައި އަތް ނުލެވޭނެ ކަމަށް ކުރިން ވެސް ވިދާޅުވެފައިވާ ވިދާޅުވުން މިރޭ ވެސް ތަކުރާރު ކުރައްވާ ކަމަށެވެ.\n"ހައްޤު ޝަރީއަތެއްކޮށްފިކަމަށް ވަންޏާ ޢަދުލުވެރިކަމާއި އެކީ ކަމެއްބަލައިފިކަމަށް ވަންޏާ ހަމަ މީގެ އަހަރުތަކެއްކުރިން މި ޕޯޑިއަމްގައި ދެންނެވިގޮތަށް އަޅުގަނޑުގައިގަ އަތްލެވޭނެ ޖާގައެއް ނޯންނާނެ." ރައީސް ޔާމީން ވިދާޅުވިއެވެ.\nރައީސް ޔާމީން ވިދާޅުވީ އެމަނިކުފާނުގެ މައްޗަށް އިއްވި ހުކުމާއި ގުޅޭ ގޮތުން ވާހަކައެއް ދައްކަވަން ބޭނުންފުޅު ނުވާ ކަމަށެވެ. ނަމަވެސް ފަނޑިޔާރުންގެ ލީކްވެފައިވާ އޯޑިއޯތަކުގެ މައްސަލަ ނުބަލަނީ ކީއްވެތޯ ސުވާލު ކުރެއްވެވިއެވެ. "އެތުހުމަތުތަކުން ފަނޑިޔާރުންނަށް ބަރީއަ ނުވެވޭނަމަ ރައްޔިތުން އެކަމާއި މެދު ސުވާލު އުފައްދާނެ." ޔާމީން ވިދާޅުވިއެވެ.\n"އަނެއް ބަންދު ހުރަސް އަންނަންދެން" ސިޔާސީ މަސައްކަތުގައި ދެމިހުންނަވާނެ ކަމަށް ވިދާޅުވެ ސަޕޯޓަރުންނަށް ހިތްވަރު ދެއްވަމުން ޔާމީން ވިދާޅުވީ "އަދުލުގެ ނިޒާމަކީ މިހާރު ވެސް ރާއްޖޭގެ އެންމެ ކޮރު ނިޒާމު" ކަމަށެވެ. "ޝަރީއަތުން ގޮތެއް ނިންމާ ފަދައިން ޝައްކެއް ނެތް މިންވަރަށް މިކަން ސާބިތު ކޮށްދޭން ޖެހޭ. މިހާރު މިއޮތީ ޝައްކު އުފެދިފައި. ހުރިހާ ނިޒާމަކަށް ނުފޫޒު ފޯރުވުން ހުއްޓުވަން ޖެހޭ." ރައީސް ޔާމީން ވިދާޅުވިއެވެ.\nރައީސް ޔާމީން ވިދާޅުވީ ފަނޑިޔާރުންނާއި ހަވާލުވެފައި ވަނީ އެހެން މީހުންނަށް އޮތް ޒިންމާއަށްވުރެ މާބޮޑު ޒިންމާއެއް ކަމަށެވެ.\nމިހާރު އިދިކޮޅު އިއްތިހާދުން ކުރަމުން އަންނަ މަސައްކަތް އިތުރަށް ވަރުގަދަކުރައްވާނެ ކަމަށް ވެސް މިރޭ ރައީސް ޔާމީން ވިދާޅުވިއެވެ. "އަޅުގަނޑު ދަންނަވާލާނީ އަޅުގަނޑުމެންނާއެކީ ކެރިވަޑައިގެން ތިޔަ ކުރެއްވި މަސައްކަތް ކުރާނަމޭ،" ރައީސް ޔާމީން ވިދާޅުވިއެވެ.\nޖަލު ހުކުމުން ސަލާމަތްވުމުން ރައީސް ޔާމީން ވިދާޅުވީ "ﷲ ކަމަކަށް މިންވަރު ކުރެއްވުމުން އެކަމަށް ހުރަސްއެޅޭނެ އެއްވެސް ޖައްބާރެއް ނުހުންނާނެ." ކަމަށެވެ. މިފަދަ އިމްތިހާންތަކުގައި ކެތްތެރިކަމާއިއެކު ކުރިމަތިލުން އެއީ އިންސާނުންނަށް އޮތްގޮތް ކަމަށް ވިދާޅުވިއެވެ.\nކުރިއަށް އޮތްތަނުގައި ވެސް "ހަމަލާތައް" އަންނާނެކަން ފާހަގަ ކުރައްވާ ޔާމީން ވިދާޅުވީ އެމަނިކުފާނަށް އަންނަ ކޮންމެ ހަމަލާ އަކީ ދިވެހި ގައުމުދެކެ ލޯބިވާ ހުރިހާ ރައްޔިތުންނަށް އަންނަ ހަމަލާއެއް ކަމަށެވެ. އަދި ދީނާއި ގައުމަށް އަންނަ ގޮންޖެހުންތަކެއް ކަމަށް ވިދާޅުވިއެވެ.\nރައީސް ޔާމީން ޖަލު ހުކުމުން ސަލާމަތް ކޮށްދެއްވުން އެދި އެތައް ހާސް ރައްޔިތުންނެއް ހުއްޓުމެއްނެތި ދުއާ ކުރަމުން ގެންދިޔަކަން އެނގިވަޑައިގަންނަވާ ކަމަށާއި، އެހުރިހާ ފަރާތްތަކަށް ވެސް ޝުކުރު ދަންނަވާ ކަމަށް އެމަނިކުފާނު ވިދާޅުވިއެވެ.\nރައީސް ޔާމީން ބައިވެރިވެވަޑައިގެން ބާއްވާ ފުރަތަމަ ރަސްމީ ޖަލްސާ އަންނަ ހުކުރު ދުވަހުގެ ރޭ ކާނިވާ ސަރަހައްދުގައި ބޭއްވުމަށް ވަނީ ނިންމާފައެވެ.\nޑިސެމްބަރު 1, 2021 22:29\nޑުވަހެއް އެބައާދޭ. އެދުވަހަކުން އެނގޭނެ ގަޔަކު އައިލެވޭނެކަމާއި ނުލެވޭނެކަން. އެދުވަހުންވެސް ބުނާނީ ތިހެންދޯ\nޑިސެމްބަރު 2, 2021 00:17\nޔާމީނު އަނގަ ހުޅުވައިފިއްޔާ ހާދަވަރެކޭ ތިވަނީ\nޑިސެމްބަރު 2, 2021 09:46\nތެދެއް ތިބުނީ ވާނީވެސް އެހެންދޯ؟ ބިރުގަންނަނީ، އެނގޭ ބޭނުންހާ ޗަރުކޭހެއް މިޤައުމުގާ ނުކުޅެވޭނެކަން، ވެއްޓިދާނެކަން،\nޑިސެމްބަރު 2, 2021 10:09\nކުރާ ކޮންމެ ވަ އްކަމަކީ ޝަރީ އ އަތުން ސާބިތު ވާނެ ކަމެއ އް ވެސް ނޫން.\nޑިސެމްބަރު 1, 2021 23:20\nއެންމެފުރަތަމަވެސް ރައީސް ޔާމީން ހަމްދާޝުކުރު ކުރީ މާތްﷲ އަށް، އަދި ތަކުރާރުކޮށް ﷲގެ މިންވަރުފުޅަށް ޝުކުކުރުވެރިވި، މިއީ އިސްލާމްދީންދެކެ ލޯބިވާ ވެރިންގެ ސިފައަކީ، އިޔާޒުމެން ކިތަންމެ ރުޅިއަޔަސް މިއީ ހަގީގަތް، ދީނީ ޢިލްމު އުނގެނި ދީނީ ދަރުސްދީ ހަދާފަ ހިލޭ އަންހެނުންނާ ސަލާންކޮށް ކުރުސޯޓު ލައިގެން އުޅޭ މީހުންގެ މުނާފިގުކަން މާބޮޑު.\nޑިސެމްބަރު 1, 2021 23:24\nއަންނި މިހާރު ތެޅެނީ ބޮޑުވަޒީރުކަންނުކުރެވިގެން ގާނޫނުބަދަލުނުކުރެވިގެން، އެންމެ ފުރަތަމަ ކުރަންވީ މި ސަރުކާރުގެ ތެރޭތިބި އަންނިގެ އާ ދުއްވުން ސައިޒުކުރުން. ޔާމިންއައްވުރެ އެ މީހުންގެ އެނިމޯސިޓީ މާބޮޑު.\nޑިސެމްބަރު 1, 2021 23:46\nމިދުނި އަކު ތިވިދާޅުވާ ޢަދުލެއް ނުލިބޭނެކަން ހާމަވެގެން ތިދިޔައީ. ޢަދުލުގެ ވާހަކަ ކިތައްމެ ވަރަކަށް ދެއްކިޔަސް އެވާހަކަ ގަބޫލުކުރާނެ ގިނަ ރައްޔިތުންނެއް ނުތިބޭނެ. ފައިސާތައް ވަދެފަ ހުރިކަން އަދި އެއި ކޮން ފައިސާއެއްކަން ސްޕްރީމް ކޯޓަކުން ނުބަލާ ކަން ރައްޔިތުންނަށް އެގޭ، ސްޕްރީމް ކޯޓުން ކުރި ކަމަކި ހައިކޯޓުްން މައްސަލަ ބެރީ ރަގަޅަށް ތޯ. ތި މައްސަލަ ފުރަތަމަ ސްޕްރީމް ކޮޓުން ބެލިނަމަ ދާނެގޮތް ރައްޔިތުންނަށް ވަރަށް ސާފު. ފެންވަރު ރަގަޅު ވަކީލުން މައްސަލަތައް ކޯޓުން ނިންމާނެ އެމީހުން ބޭނުންވާގޮތަކަށް ވަކާލާތު ކޮށްގެން. އޭގެ މާނައެއް ނުން އެއީ ޔާމިނު ސާފު ފޮތިކޮޅެކޭ. އެއީ ހަމަ ވަކީލުންގެ މޮލުކަން. ދައުލަތުގެ ވަކިލުންގެ ފެންވަރު ހަމަ ދަށީ.\nޑިސެމްބަރު 2, 2021 02:03\nބަލަ ބަޓީ. އެއްވެސް މުޖުތަމައެއްގަ ކުއްކުރި ފަރާތް ނުވަތަ ފަރާތްތައް ޝަރީއަތުން ބަރީޢަކޮށް އެހެން މީހެއްގެ މައްޗަށް ޝަރީޢަތްކުރުން ޤަބޫލުކުރާނެތަ؟؟؟ ފާޅުގަ ވައްކަންކުރި ވަގުންނާ ފަނިއެޅުވި އަދި ރޯމާދުވާލު ފަނޑިޔާރަކު ރަހީނުކުރި މީހަކު އެހެރިގެން ތެޅިބާލަނީ. ވައްކަންކުރި މީހުން ތިބީ ގޭގަ. އެމީހުން ގޭގަ ބައިތިއްބާފަ އެހެން މީހުންނަށް ޝަރީޢަތްކުރުން ބަލައެއް ނުގަނެވޭ. ޝަރީޢަތަކުން މީހެއްގެ މައުސޫމްކަން ސާބިތުވެއްޖެނަމަ ދެނެއް ނުބުނެވޭނެ އެމީހަކީ ކުށްވެރިއެކޭ.\nޑިސެމްބަރު 1, 2021 23:58\nމަނިކުފާނު ގައިގައި އަތް ނުލެވެނީ މަނިކުފާނު އަތުގައި ފައިސާ ހުރުމުން. އެކަން އަމިއްލަފުޅަށްވެސް ގަބޫލު ކުރައްވާ ދެއްތޯ. އާދައިގެ ނިކަމެއްޗަކު ނަމަ އޮންނާނި އުމުރު ދުވަހު ޖަލުގައި. އެކަންވެސް ގަބޫލުކުރައްވާ ދެއްތޯ. ވަށައިގެން5،6 ވަކީލުން ގެންގުޅޭހާ ލާރިއެއް އާންމު ރައްޔިތު މީހާ އަތަކު ނުހުންނާނެކަމާއި ތިޔަ ބުނާއި ގައިގައި އަތް ނުލެވެނީ އަކި ޝަރީއަށް އިންސާފުވެގެން ނުންކަން ރައްޔިތުންނަށް އެގޭކަންވެސް ގަބޫލުކުރައްވާ ދެއްތޯ. ޒިނޭކޮށްފަ ޒިނޭގެ ދަރިން ތިބޭ މީހުންގެ މައްސަލަވެސް ކޯޓުން އެބަ ނިންމާ ޒިނޭ ނުކުރާ ކަމަށް ހަމަ ވަކީލުންގެ ކުލަދާނަ ކަމުން. އެކަމަކު ރައްޔިތުން އެވާހަކައެއްވެސް ގަބޫލެއް ނުކުރޭ ދޮތަ.\nޑިސެމްބަރު 2, 2021 09:57\nބަލަ ނާއިންސާފުން އަތްލީމަ ދޯ ދެއަހަރަށް ވުރެ ގިނަދުވަހު ޖަލުގަ އޮތީ؟ އިންސާފު ނަމަކަށް ޖަހާފަ ނާއިންސާފުން ވާހަކަ ދެއްކީމަ ނިމުނީކީނޫން . ލާރި ހުރެގެން މަހުޖަނު ވެގެން ޒައީމް ވެގެން ރޯޔަލް ވެގެން އެމްޑީއެން ވެގެން އަތްނުލެވި އަރާމުގަ ތިބި މީހުން އިންސާފަށް ނޭންގު މަކީ ނުފެނުމަކީ އެހެން މީހުންގެ ނުކުޅެދުން ތެރި ކަމަށް ނަހަދަމާ؟\nޑިސެމްބަރު 2, 2021 00:49\nކިތަންމެ މޭކަރާފަ ހީކަރުވާފަ ހުންއަޔަސް މޮޅަސް ދެރަޔަސް\nރ ޔާމީން އަދި ޖަލައްލިޔަސް ﷲ ގެ މިންފަރުފުޅާ ތަނަވަސް ރަހުމަތްފުޅާއެކު މިނިވަން ކުރާނެ. ދެން ކަޑަނުވީމަ މާސަޅިވާނެ.\nޑިސެމްބަރު 2, 2021 01:21\nރައީސް ޔާމީން ގެ ގައިގަ އެބަހުރި ވަރަށް ރަނގަޅު ކަމުދާ އެތައް ސިފަތަކެެއް އެންމެ ފާހަގަކޮްއްލެވެނީ ވާހަކަދެއްކުމުގެ އެ މޮޅު ހުނަރު، ދެން ކޮންމެ ކަމަކާ ކެރިގެން ކުރިމަތިލުން، ބުނެފި ބަހެއްގެ އިތުބާރުހިފެހެއްޓުން، ވާހަކަ ދައްކާއިރު ދިވެހި ބަހުގެ ތެރެއަށް އިނގިރޭސި ބަސް މަސްހުނި ނުކުރާކަންވެސް ފާހަގަކުރެވޭ...\nޑިސެމްބަރު 2, 2021 02:35\nކޯޓަށް ބޭނުންވާނެ ހުރިހާ ހެކިތަކެއް ނައްތާލާފައި ތިހެން ބުނެވިދާނެ.\nއިންސާފޯ ލަދުން ބޯހަލާކު\nޑިސެމްބަރު 2, 2021 04:09\nޓުބީ އޮނަސްޓް، އައި ޑިޑިންޓް ރީޑް ދަ އާޓިކަލް، ބަޓް މޭން، ޔޯ ޝާރޓް އިޒް ޓޫ ސައިޒެސް ޓޫ ސްމޯލް.. ޔޯ ސްޓައިލިސްޓް ނީޑްސް ޓު ބީ ފަޔާރޑް.. ބަޓް، ހެޕީ ޓު ސީ ޔޫ އަޕް ދެޔަރ!\nޑިސެމްބަރު 2, 2021 04:17\nޖުޑީޝަރީ ތިބުނާހާ ކޮށީ އާ ރައީސް ޔާމީން މިނިންވި ހުކުމް ވެސް ހަމަ ކޮށީ ނޫން ކަމެއްސް ނޭނގެ.\nޑިސެމްބަރު 2, 2021 08:45\nޝަރީއަތަށް ސާބިތުވިޔަސް ނުވިޔަސް މަނިކުފާނުވަނީ އެމްއެމްޕީއާރުސީން ދައުލަތަށް ލިބެންޖެހޭ3ބިލިއަނެއްހާ ރުފިޔާއަށް ހިޔާނާތްތެރިވެ އެބޭނުންކޮށްފަ އެއީ ހަމަ ޔަގީންކަމެއް، ތިމަނާ ގެއަށް ވަނީ ހަލާލުފައިސާނޫން ކަމަށްވެސް ހަމަ މަނިކުފާނު ވިދާޅުވި\nޑިސެމްބަރު 2, 2021 10:02\nގަންޓާބެ ތިބުނި އުސޫލުން ވިއްޔާ އެފައިސާ އެގެއަށް ގެންދިޔަ ކަތުރު ފައި އެޅުވީ އަންނި ދޯ؟ އަންނި ބުނި ދޯ އެންމެންގެ ކުރިމަތީ އެއީ ތިމަންނާ އެޅުވި ކަތުރު ފައްޏެކޭ. ސޯ؟\nޑިސެމްބަރު 2, 2021 11:00\n"ޣަންޓާބޭ" ރ.ޔާމީން ފަދަ ބަސްމަގު ރީތި ބައެއްފަހަރު މަޖާޒީކޮށް ވިދާޅުވާ ވާހަކަ އޮޅުންނުފިލާ މާނަކުރަން ނެއެނގޭ ކޮހުން ތިކަހަލަވާހަކަ ދައްކާނެ، އެއީ ހާސްވާ އެއްޗެއްނޫން.\nޑިސެމްބަރު 2, 2021 09:04\nއަދުލުވެރިކަންބޮޑުވެގެންދޯ އެއްމިލިޔަން ޑޮލަރުން މަންފާހޯއްދެވީ ؟؟؟؟؟؟؟؟؟؟\nޑިސެމްބަރު 2, 2021 11:05\n"ޞޮކި" ކަލޭ ތިޔަބުނާ ރ.ޔާމީނު ގެ 1މިލިޔަން ޑޮލަރުން ކިތަންމެ މަންފާއެއް ހޯދަމުން ދިޔަކަމުގަވިޔަސް އެއީ ސަރުކާރު އަދި އަހަރުމެން ރައްޔިތުންނާއި ބެހޭ އެއްޗެއްނޫންކަން އެވަނީ ސާބިތުވެފައި، އެކަހަލަ ގަޓްރައީސުން ދަންނާނެ ދައުލަތުގެ ބައިތިލްމާލަށް އުނިނުކޮށް ވައްކަމެއްނޮކޮށް ފައިސާ ހޯދަން، އެފަދަ މުޅި ދުނިޔެއަށްޗެސް މަގުބޫލު ބޭފުޅުން އެދުނީމަ ބޭރުގައުމުތަކުގެ މުއްސަދިންވެސް ބޮޑެތިއަދަދުން ފައިސާދޭން ފަސްނުޖެހޭނެ، އެއީ އެެފަހަރުގެ ކެމްޕެއިންނަށް އެމަނިކުފާނަށް ހެޔޮއެދޭ ފަރާތްތަކުން ދިން ފައިސާތަކެއް، ކަލޭމެންނަކީ ތިހާވަރު ބައެއްނަމަ ކީއްވީ ސާބިތުކޮށްނުދެވުނީ ޚިޔާނާތް ފައިސާތަކެއް މަނީލޮންޑަރ ކުރަނީކަން\nޑިސެމްބަރު 2, 2021 09:09\nކަލޯ ތިބުނާ ޒާތުގެ ޝަރީއަތެއް ކޮށްގެން މިރާއްޖޭގެ ޖަލުގަ މެއްސެއްވެސް ނުނިއްނާނެ.


Twitter in mifaharu midhenee ufaaveri habareh!\nޓްވިޓާއިން މިފަހަރު މިދެނީ އުފާވެރި ހަބަރެއް!\nޓްވިޓާއާ ނުލައި ނޫޅޭވޭނެ އެތައް ބަޔަކަށް މިއޮތީ އުފާވެރި ހަބަރެކެވެ. ޓްވީޓް ކުރާ، ފޮޓޯ، ވީޑިޔޯ އަދި ޖިފް ފަދަ މަލްޓިމީޑިޔާ އަކީ ޓްވީޓް ކުރަން ޓްވިޓާއިން ދީފައިވާ، 140 ކެރެކްޓާގެ ތެރޭގައި ނުހިމަނާނެ ކަން މި ވަނީ ރަސްމީކޮށް އިއުލާންކޮށްފަ އެވެ.\nކެރެކްޓާ ލިމިޓްގެ ތެރޭގައި މިފަދަ މަލްޓިމީޑިޔާ މީގެ ކުރިން ކައުންޓު ކުރަމުން އައި، ނަމަވެސް އަލަށް މިގެންނަ ބަދަލާއި އެކު ޓްވިޓާގެ ކެރެކްޓާ ލިމިޓް ކައުންޓު ކުރުމުގައި މަލްޓިމީޑިޔާ އެއްވެސް ވަރަކަށް ކައުންޓް ނުކުރާނެ އެވެ. މީގެ ތެރޭގައި ލިންކު ކުރެވިފައިވާ ބަސްތަކާއި ޔޫސާތަށް ވެސް ކައުންޓެއް ނުކުރާނެ އެވެ.\nޓުވިޓާގެ ޗީފް އެކްސެކިއުޓިވް ޖެކް ޑޯސޭ އާ ހަވާލާ ދީ ރިޕޯޓުތަށް ބުނާ ގޮތުންނަމަ މި ގެނެވުނު ބަދަލުގެ މައިގަޑު މަގްސަދަކީ ޓްވީޓް ކުރާ ފަރާތްތަކަށް އިތުރު މިނިވަންކަމެއް ދީ ބުނަން ބޭނުންވާ އެއްޗެއް ބުނުމަށް އޮންނަ ޖާގަ ފުޅާކުރުމެވެ. އަދި އެ ކުރާ ޓްވީޓަކީ ހަމަ ޖެހޭ އަދި އެބުނާ އެއްޗެއް އަވަހަށް ދެނެގަނެވޭ ފަދަ ޓުވީޓަކަށް ހެދުމަކީ ވެސް އަމާޒެއް ކަމަށް އޭނާ ވަނީ ބުނެފަ އެވެ.\nޖެކް ޑޯސޭއާ ހަވާލާދީ ބީބީސީ އިން ބުނަނީ ޓުވިޓާއިން ބޭނުންވަނީ މިއަހަރު ނިމުމުގެ ކުރިން ޓްވިޓާއަށް ތަފާތު ބޮޑު ބަދަލުތަކެއް ގެނެސް ކުރިޔަށް ވުރެ ބޭނުންކޮށްލަން ފަސޭހަ ޕްރޮޑަކްޓް އަކަށް ޓުވިޓާ ހެދުން ކަމަށެވެ. އަދި އާންމުންގެ ތެރޭގައި އެންމެ މަގުބޫލު ސޯޝަލް ނެޓްވޯކަށް ޓުވިޓާ ހެދުމަކީ ޓްވިޓާ ޓީމްގެ އެންމެ ބޮޑު އުންމީދެވެ. އަދި މިއަހަރުގެ ތެރޭގައި އާންމުން އަޖައިބު ކޮށްލާނެ ފަދަ އަޕްޑޭޓް ތަކެއް ގެނެސް ދިނުމަށް ޓްވިޓާއިން މިހާރުވެސް ދަނީ މަސަތްކަތް ކުރަމުންނެވެ.\nމިއަހަރުގެ ކުރީކޮޅު ވަނީ ޓުވިޓާގެ ކެރެކްޓާ ލިމިޓް 10،000 އަށް ބޮޑުކުރާން އުޅޭ ކަމުގެ އަޑުތަކެއްވެސް ފެތުރިފަ އެވެ. ނަމަވެސް ޓުވިޓާއިން އެއާ ބެހޭ އެއްވެސް މައުލޫމާތެއް އެއްވެސް ފަރާތަކަށް ނުދެއެވެ. ދިވެހިންގެ މެދުގައި ވެސް ޓުވިޓާއަކީ ވަރަަށް ވެސް މަޝްހޫރު ސޯޝަލް މީޑިޔާއެކެވެ. އެހެން ކަމުން ޓްވިޓާ ބޭނުން ކުރާ ދިވެހިންނަށް ވެސް މި އޮތީ އުފާވެރި ހަބަރެކެވެ.


Quarter final gai Ronaldo Real Madrid aa dhekolhah? | Mihaaru\nއިޓާލިއަން ލީގުގެ މެޗެއްގެ ތެރެއިން ރޮނާލްޑޯ: ޔުވެންޓަސް އާއި ރެއާލް ޗެމްޕިއަންސް ލީގުގެ ކުއާޓާ ފައިނަލުގައި ކުޅެން ޖެހިދާނެ.-- ފޮޓޯ: އޭއެފްޕީ\n11 ޖުލައި 2020 - 10:262comments\nއިއްޔެ ނެގި ޗެމްޕިއަންސް ލީގުގެ ކުއާޓާ ފައިނަލުގެ ގުރުއަތުލުމުގައިވާ ގޮތުން މެންޗެސްޓާ ސިޓީ އާއި ރެއާލް ކުޅޭ މެޗުން މޮޅުވާ ޓީމެއް ކުއާޓާގައި ނުކުންނަން ޖެހޭނީ ލިޔޯނާއި ޔުވެންޓަސް ކުޅެގެން މޮޅުވާ ޓީމަކާ އެވެ. ދެ ވަނަ ބުރުގެ ފުރަތަމަ ލެގުގައި ޔުވެންޓަސް އަދި ރެއާލް ވެސް ވަނީ ބަލިވެފަ އެވެ. ލިޔޯން ދަނޑުގައި ޔުވެންޓަސް ބަލިވީ 1-0 އިންނެވެ. އަދި ރެއާލް އަމިއްލަ ދަނޑުގައި ސިޓީ އަތުން ބަލިވީ 2-1 އިންނެވެ. ކުއާޓާ އިން ފުރުސަތު ހޯދަން ރެއާލާއި ޔުވެންޓަސް އަށް އޮތީ އުނދަގޫ މަސައްކަތެކެވެ.\nކޮވިޑް-19 ގެ ސަބަބުން ޗެމްޕިއަންސް ލީގު މެދުކަނޑާލީ އެ މުބާރާތުގެ ދެ ވަނަ ލެގުތައް ކުޅެމުން ދަނިކޮށެވެ. އަލުން ފަށާއިރު ދެ ވަަނަ ލެގުގެ މެޗުތައް ކުޅޭނެ ދަނޑެއް ކަނޑައެޅުމުގައި މައްސަލަތަކެއް ކުރިމަތިވެދާނެ ކަމަށް ބެލެވުނު ނަމަވެސް މިހާރު ޔުއެފާ އިން ނިންމާފައިވަނީ ދެ ވަނަ ލެގުތައް ކުޅޭނީ ހަމަކުރިން ވެސް އޮތްގޮތަށް އެ ކުޅެން އޮތް ދަނޑެއްގަ އެވެ. ޕޯޗުގަލްގެ ލިޒްބަންގައި މެޗުތައް ފަށާނީ ކުއާޓާ ފައިނަލުން ފެށިގެންނެވެ.\nސިޓީ ދަނޑުގައި ރެއާލާ ދެކޮޅަށް ކުޅޭ މެޗާއި ޔުވެންޓަސް ދަނޑުގައި ލިޔޯނާ ދެކޮޅަށް ކުޅޭ މެޗު އޮންނާނީ އޮގަސްޓް މަހުގެ ހަތް ވަނަ ދުވަހުގަ އެވެ. އެ ދުވަހު ރެއާލާއި ޔުވެންޓަސް މޮޅުވެއްޖެނަމަ އޮގަސްޓް 15 ވަނަ ދުވަހަކީ ރޮނާލްޑޯ އަށް ހާއްސަ ދުވަހަކަށްވާނެ އެވެ. އޭނާގެ އުފަން ގައުމުގައި ކުރީގެ ކްލަބް ރެއާލާ ދެކޮޅަށް ކުޅޭ މެޗު އޮންނާނީ އެ ދުވަހު އެވެ. މީގެ ދެ އަހަރު ކުރިން ބޮޑު އަގުގައި ޔުވެންޓަސް އަށް ބަދަލުވުމުގެ ކުރިން ރޮނާލްޑޯ ވަނީ ރެއާލާ އެކު ހަތަރު ފަހަރު ޗެމްޕިއަންސް ލީގު ކާމިޔާބުކޮށްފަ އެވެ. ރޮނާލްޑޯ ރެއާލުގައި ހުރެ ޖެހި ގިނަ ގޯލުތަކާ އެކު އޭނާ ވެފައިވަނީ ޗެމްޕިއަންސް ލީގުގެ ތާރީހުގައި އެންމެ ގިނަ ގޯލު ޖެހި ކުޅުންތެރިޔާ އަށެވެ.\nމުބާރާތުގެ އެންމެ ފަހުގެ ޗެމްޕިއަން ލިވަޕޫލް ކަޓުވާލި އެތުލެޓިކޯ މެޑްރިޑް ކުއާޓާގައި ނުކުންނާނީ ޖަރުމަނުގެ އާރްބީ ލިޕްޒިގާ ދެކޮޅަށެވެ. ކުއާޓާގައި ނަޕޯލީ އާއި ބާސެލޯނާ ތެރެއިން މޮޅުވާ ޓީމެއް ނުކުންނާނީ ބަޔާން މިއުނިކާއި ޗެލްސީގެ ތެރެއިން މޮޅުވާ ޓީމަކާ ދެކޮޅަށެވެ. އަދި މުބާރާތުގައި ފުރަތަމަ ފަހަރަށް ވާދަކޮށް ކުއާޓާ އަށް ދަތުރުކޮށްފައިވާ އިޓަލީގެ އެޓަލަންޓާ ކުއާޓާގައި ނުކުންނާނީ ފްރާންސްގެ ޕީއެސްޖީއާ ދެކޮޅަށެވެ.\nކުއާޓާ ފައިނަލުން ފެށިގެން ހުރިހާ މެޗެއް އެއް ލެގު އުސޫލުން ކުޅެ ލިޒްބަންގައި ފައިނަލް މެޗު ކުޅެން ނިންމާފައިވަނީ އޮގަސްޓް 23 ވަނަ ދުވަހު އެވެ.\nއިތުރު ލިޔުންތައް ރިއަލް މެޑްރިޑް ޗެމްޕިއަންސް ލީގު ކްރިސްޓިއާނޯ ރޮނާލްޑޯ ޔުވެންޓަސް


އަޚްލާޤް – Page3– DhiSalafiyyah\nޢިލްމުގެ މާތްކަން 3\nޢިލްމުގެ އަހުލުވެރިންގެ މަޖުލިސްތަކަށް ޙާޟިރުވުމަށް މަލާއިކަތް ބޭކަލުން ލޯބިކުރައްވައެވެ. އަދި އެބޭކަލުންގެ ފިޔަފުޅުތަކުން އެތަން ވަށާލައްވައެވެ. އަދި އުޑާއި ބިމުގައި ވާހާ ބަޔަކު އެބައިމީހުންނަށް ފާފަފުއްސެވުމަށް އެދި ދަންނަވައެވެ. ނަބިއްޔާ صلى الله عليه وسلم ޙަދީޘްކުރެއްވިއެވެ. ((مَنْ سَلَكَ طَرِيقًا يَبْتَغِي فِيهِ عِلْمًا سَلَكَ اللَّهُ بِهِ طَرِيقًا إِلَى الجَنَّةِ، وَإِنَّ الْمَلاَئِكَةَ لَتَضَعُ أَجْنِحَتَهَا رِضَاءً لِطَالِبِ العِلْمِ، وَإِنَّ العَالِمَ لَيَسْتَغْفِرُ لَهُ مَنْ فِي السَّمَوَاتِ وَمَنْ فِي…\n11/11/2017 އަޚްލާޤްއައްޝައިޚް ޢިމްރާން މުޙައްމަދު ޢަލީ\nޢިލްމުގެ މާތްކަން 2\nޢިލްމު ހޯދުމާއި ޢިލްމު އިތުރުކުރުމާ އެއްހަމަ ޝަރަފެއް ނުވެއެވެ. އެއީ ޙައްދެއް ނުވާ ޝަރަފެކެވެ. އޭގެ މޭވާ މިދުނިޔެ މަތީގައިވެސް ލިބެއެވެ. އަދި އޭގެ ގޮފިތައްވަނީ އަތްފޯރާ ފަށުގައެވެ. އެއަށް އެދޭ މީހާއެވަނީ މަތިވެރިކަމުގެ މަގުގައެވެ. ވަޙީޘްބަސްފުޅުގައިވެއެވެ. ﴿يَرْفَعِ اللَّـهُ الَّذِينَ آمَنُوا مِنكُمْ وَالَّذِينَ أُوتُوا الْعِلْمَ دَرَجَاتٍ وَاللَّـهُ بِمَا تَعْمَلُونَ خَبِيرٌ﴾ [سورة المجادلة ١١] މާނައީ: “ތިޔަބައިމީހުންގެ ތެރެއިން އީމާންވި މީހުންނާއި، ޢިލްމު ލިބިގެންވާމީހުން ﷲ ދަރަޖަތަކަކަށް އުފުއްލަވާނެތެވެ. ﷲ އީ،…\n09/11/2017 އަޚްލާޤްއައްޝައިޚް ޢިމްރާން މުޙައްމަދު ޢަލީ\nޢިލްމުގެ މާތްކަން 1\nމީހަކަށް ހޯދައިގަނެވޭނެ އެންމެ މަތިވެރި އެއްޗަކީ ޢިލްމެވެ. އަދި އެއީ ނިސްބަތްވެވޭނެ އެންމެ މަތިވެރިކަމެވެ. އަދި އެއީ މީހަކަށް ލިބޭނެ އެންމެ އަގުހުރި ޖަވާހިރެވެ. އަދި އެއީ ކެނޑޭނެ އެންމެ ރަނގަޅު މޭވާވެސްމެއެވެ. ހެޔޮމަގަށް މަގުދައްކައިދޭ ނުވަތަ ނުބައިކަމަކުން ދުރުކޮށްދޭ ޢިލްމަކަށްވުރެ ހެޔޮއެއްޗެއް މީހަކަށް ނުހޯދޭނެއެވެ. ސުފްޔާނު ބުން ޢުޔައިނާ ވިދާޅުވިއެވެ. “(ދީނީ) ޢިލްމު ހޯދަން މަސައްކަތްކުރާމީހަކު، ﷲ އަށް ބައިޢަތު ހިފައިފިކަން ކަށަވަރެވެ.” އެއީ ނަބީކަމުގެ ވާރުތައެވެ. ﷲ ތަޢާލާ ވަޙީކުރެއްވިއެވެ. ﴿وَوَرِثَ سُلَيْمَانُ دَاوُودَ …\n01/11/2017 އަޚްލާޤްއައްޝައިޚް ޢިމްރާން މުޙައްމަދު ޢަލީ\nއަހަރެންގެ ގާތްތިމާގެ މީހުން އަހަންނާމެދު ނުބައިކޮށް ހިތަނީ 3\nއަދި އެބައިމީހުންކުރާ ނުބައިކަންތައްތަކުގެ ބަދަލުގައި އެބައިމީހުންނަށް އިޙްސާންތެރިވުމުގެ ގޮތުން ކުރެވިދާނެ އިތުރު ހެޔޮކަމެއްވެސް ވެއެވެ. އެއީ ރުޅިމައިތިރިކުރުމެވެ. އެއީ ސުވަރުގެވަންތަވެރިންގެ ސިފައެކެވެ. ﷲ ތަޢާލާ ވަޙީކުރެއްވިއެވެ. وَسَارِعُوا إِلَىٰ مَغْفِرَةٍ مِّن رَّبِّكُمْ وَجَنَّةٍ عَرْضُهَا السَّمَاوَاتُ وَالْأَرْضُ أُعِدَّتْ لِلْمُتَّقِينَ ﴿١٣٣﴾ الَّذِينَ يُنفِقُونَ فِي السَّرَّاءِ وَالضَّرَّاءِ وَالْكَاظِمِينَ الْغَيْظَ وَالْعَافِينَ عَنِ النَّاسِ ۗ وَاللَّـهُ يُحِبُّ الْمُحْسِنِينَ ﴿١٣٤﴾ [سورة آل عمران] މާނައީ: “އަދި، ތިޔަބައިމީހުންގެ ވެރިއިލާހުގެ ޙަޟްރަތުން ފާފަފުއްސެވުން ލިބިގަތުމަށާއި،…\n23/10/2017 އަޚްލާޤްއައްޝައިޚް ޢިމްރާން މުޙައްމަދު ޢަލީ\nއަދި އެކަލޭގެފާނު ޙަދީޘްކުރެއްވިއެވެ. ((غَيْرَ أَنَّ لَكُمْ رَحِمًا سَأَبُلُّهَا بِبَلَالِهَا)) [رواه مسلم] މާނައީ: (ﷲ ތަޢާލާ އިރާދަކުރައްވާކަމަކާ ދެކޮޅަށް ތިމަންކަލޭގެފާނަށް ތިޔަބައިމީހުން ޙިމާޔަތް ނުކުރެވޭނެއެވެ.) ތިމަންކަލޭގެފާނާ ތިޔަބައިމީހުންނާ ދެމެދުގައިވާ ރަޙިމުގެ ގުޅުން ފިޔަވައެވެ. ތިމަންކަލޭގެފާނު އެ ޤާއިމުކުރައްވާނަމެވެ.” އަދި އެކަލޭގެފާނުގެ ބައެއް ތިމާގެ މީހުން އެކަލޭގެފާނާ ދެކޮޅަށް ހަނގުރާމަކުރެއްވުމުންވެސް ﷲ ތަޢާލާ ވަޙީކުރެއްވިއެވެ. ﴿قُل لَّا أَسْأَلُكُمْ عَلَيْهِ أَجْرًا إِلَّا الْمَوَدَّةَ فِي الْقُرْبَىٰ﴾[الشورى ٢٣] މާނައީ: “ކަލޭގެފާނު ވިދާޅުވާށެވެ! އެކަމުގެ މައްޗަށް…\n22/10/2017 އަޚްލާޤްއައްޝައިޚް ޢިމްރާން މުޙައްމަދު ޢަލީ\nއަހަރެންގެ ގާތްތިމާގެ މީހުން އަހަންނާމެދު ނުބައިކޮށް ހިތަނީ 1\nގާތްކަން ބެހެއްޓުމުގައްޔާއި އަޅާލުމުގައްޔާއި ރަޙުމުކުރުމުގައި ގާތްތިމާގެ މީހުން އެއްހަމައެއް ނޫނެވެ. ރަޙިމުގެ ގުޅުން ޤާއިމުކުރުމަކީ މަތިވެރި އަޅުކަމެކެވެ. އެއީ ތިބާއާމެދު ބަޔަކު ޢަމަލުކުރާގޮތަށް ކުރާކަމެއް ނޫނެވެ. އަދި ބަޔަކު ރަޙިމުގެ ގުޅުން ދޫކޮށްލުމުން އެކަން ދޫކޮށްލާކަށްވެސް ނުޖެހެއެވެ. އަދި ކިއެއް ހެއްޔެވެ. މުސްލިމުންނަކީ އެމީހުންގެ ގާތްތިމާގެ މީހުން އެގުޅުން ކެނޑިޔަސް ގުޅުން ބަދަހިކުރާ ބައެކެވެ. އެހެނީ އެއީ އަޅުކަމެކެވެ. އެބައިމީހުންނާ ގުޅުން ބަދަހިކުރަނީ އެމީހުން ޢަމަލުކުރާ ގޮތަށް ބަލާފައެއް ނޫނެވެ. އެއީ ﷲ ތަޢާލާގެ ޙަޟްރަތަށް އަދާކުރެވޭ…\n18/10/2017 އަޚްލާޤްއައްޝައިޚް ޢިމްރާން މުޙައްމަދު ޢަލީ\nރަޙިމުގެ ގުޅުން ޤާއިމުކުރުން 2\nއަދި މުސްލިމުންނަށް އެއީ މާ ބޮޑުކަމެއްކަމުގައި ނުވާނެއެވެ. އަދި ތިމާގެ މީހުންނީ އެބަޔަކަށް އޭނާ އަޅާލާ، ބަލަހައްޓާ، މާތްކޮށްހިތާ އަދި ޙިމާޔަތްދިނުން އެންމެ އައުލާވެގެންވާ މީހުންނެވެ. ﷲ ތަޢާލާ ވަޙީކުރެއްވިއެވެ. ﴿وَأُولُو الْأَرْحَامِ بَعْضُهُمْ أَوْلَىٰ بِبَعْضٍ فِي كِتَابِ اللَّـهِ ۗ إِنَّ اللَّـهَ بِكُلِّ شَيْءٍ عَلِيمٌ﴾ [سورة الأنفال ٧٥] މާނައީ: “އަދި ﷲގެ ފޮތުގައި ކަނޑައަޅުއްވާފައިވާ ގޮތުގައި، ގާތްތިމާގެ މީހުން އޭގެ އެއްބަޔަކު އަނެއްބަޔަކާ އައުލާކަން ބޮޑެވެ. ހަމަކަށަވަރުން، ﷲ އީ، ކޮންމެކަމެއް…\n14/10/2017 އަޚްލާޤްއައްޝައިޚް ޢިމްރާން މުޙައްމަދު ޢަލީ\nރަޙިމުގެ ގުޅުން ޤާއިމުކުރުން 1\nރަޙިމުގެ ގުޅުން ޤާއިމުކުރުމަކީ ﷲ ތަޢާލާއާ ނުހަނު ކުއްތަންކުރުވާ ޢަމަލެކެވެ. އަދި އެއީ އެއިލާހަށް ކިޔަމަންގަތުމުގެ ގޮތުން ކުރެވޭ އިތުރުކަންބޮޑު ޢަމަލެކެވެ. ﷲ ތަޢާލާގެ ފަޟްލުވަންތަކަމާއި ދީލަތިވަންތަކަމުން އެއިލާހުވަނީ، ރަޙިމުގެ ގުޅުން ޤާއިމުކުރުމަކީ ވަޤުތުގައި ބަރަކާތްލެއްވޭ އަދި ރިޒްޤު ތަނަވަސްކޮށްދޭ ކަމެއްކަމުގައި ލައްވާފައެވެ. ނަބިއްޔާ ﷺ ޙަދީޘްކުރެއްވިއެވެ. «مَنْ أَحَبَّ أَنْ يُبْسَطَ لَهُ فِي رِزْقِهِ، وَيُنْسَأَ لَهُ فِي أَثَرِهِ، فَلْيَصِلْ رَحِمَهُ» [متفق عليه] މާނައީ: “ރިޒްޤުތަނަވަސްވުމަށް އެދޭމީހާ އަދި އަޖަލުފަސްވުމަށް އެދޭމީހާ…\n11/10/2017 އަޚްލާޤްއައްޝައިޚް ޢިމްރާން މުޙައްމަދު ޢަލީ\nދީން ބޭނުންކޮށްގެން ދުނިޔެ ހޯދުމުގެ ނުބައިކަން 2\nފަހެ ތިބާގެ ބަހާއި ޢަމަލުން ﷲ ތަޢާލާގެ ޙަޟްރަތުގައިވާ އެއްޗެއް ހޯދުމަށް މަސައްކަތް ކުރާށެވެ. އެނޫން ކޮންމެ އެއްޗެއް ނެތިގެން ދާނެއެވެ. އަޅަކު ޢަމަލެއްކުރާއިރު ހެޔޮ ނިޔަތެއް ދެއްކުމަށްފަހު ޙަޤީޤަތުގައި ދުނިޔަވީ މަޤްޞަދެއް ޙާޞިލުކުރުމަށް އެކަމެއްކުރާނަމަ ދަންނައެވެ. އެވެގެންދާނީ ޢަމަލީ ނިފާޤުގެ ވައްތަރަކަށެވެ. އިބްނު ރަޖަބު ވިދާޅުވިއެވެ. “ޢަމަލީ ނިފާޤުގެ އެންމެ ބޮޑު އެއް ސިފައަކީ ޢަމަލެއްކުރާއިރު ހެޔޮ ނިޔަތެއްވާކަމަށް ދެއްކުމެވެ. ނަމަވެސް ޙަޤީޤަތުގައި އޭނާ އަކަންކުރަނީ ނުބައި މަޤްޞަދަކަށް ވާސިލުވުމަށްޓަކައެވެ. މިއޮޅުވާލުން ބޭނުންކޮށްގެން، އޭނާގެ ލަނޑުދަޑިއަށް…\n10/10/2017 އަޚްލާޤްއައްޝައިޚް ޢިމްރާން މުޙައްމަދު ޢަލީ\nދީން ބޭނުންކޮށްގެން ދުނިޔެ ހޯދުމުގެ ނުބައިކަން 1\nދީނަކީ، ދުނިޔަވީ ހަޑިތައް ބޭނުންކޮށްގެން ކިލަނބުކުރުން އެކަށީގެންނުވާ، އެއަށްވުރެ މާ އިތްޒަތްތެރި އެއްޗެކެވެ. އަދި އިޚްލާޞްތެރިކަމާއެކު މެނުވީ ހެޔޮޢަމަލުތަކުގެ ބިންގަލެއް ނޭޅޭނެއެވެ. ފަހެ އުޚްރަވީ ޙަޔާތުގެ ޢަމަލުތައް ދުނިޔަވީ މަޤްޞަދަކަށްޓަކައިކޮށްފި މީހަކު ދަންނައެވެ. އެއީ އެމީހަކަށްހުރި ޢުޤޫބާތަކަށް ބަދަލުވެގެންދެއެވެ. ނަބިއްޔާ ﷺ ޙަދީޘްކުރެއްވިއެވެ. ((مَنْ تَعَلَّمَ عِلْمًا يُبْتَغَى بِهِ وَجْهُ اللَّهِ لَا يَتَعَلَّمُهُ إِلَّا لِيُصِيبَ به عَرَضًا مِنَ الدُّنْيَا لَمْ يَجِدْ عَرَفَ الْجَنَّةِ يَوْم الْقِيَامَة)) [رواه أبو داود…\nﷲ އާ މެދު ހެޔޮކޮށް ހީކުރުން 3\nއިބްނުލް ޤައްޔިމް ވިދާޅުވިއެވެ. “ގިނަ މީހުންގެ ޙާލަކީ އެއީއެވެ. އަދި ކިއެއް ހެއްޔެވެ. ﷲ އިރާދަކުރެއްވި މީހަކު މެނުވީ ހަމަ އެންމެންގެ ޙާލަކީވެސް ﷲ އާމެދު އެއްވެސް ޙައްޤަކާ ނުލައި ނުބައި ހީކުރުންތައް ހީކުރުމެވެ. އާދަމުގެ ދަރިންކުރެ ގިނަ މީހުން ދެކެނީ އޭނާގެ ޙައްޤެއް އުނިވެފައިވާ ކަމަށެވެ. ނުވަތަ އޭނާއަކީ ނަސީބު ދެރަމީހެއްކަމަށެވެ. އަދި އޭނާއަށް ދެއްވުނު މިންވަރަށް ވުރެ އިތުރަށް އޭނާއަށް ޙައްޤުވާކަމުގައެވެ. އޭނާގެ ޙާލުގެ ދުލުން ބުނާކަހަލައެވެ. އަހަރެންގެ ވެރިރައްބުވަނީ އަހަންނަށް އަނިޔާވެރިވެވޮޑިގެންނެވެ. އަދި…\n04/10/2017 އަޚްލާޤްއައްޝައިޚް ޢިމްރާން މުޙައްމަދު ޢަލީ\nﷲ އާ މެދު ހެޔޮކޮށް ހީކުރުން 2\nމިކަންކަމަކީ ﷲ ތަޢާލާއާ މެދު ނުބައި ހީކުރުމުގެ ތެރެއިން ހިމެނޭ ކަންކަމަށްވަނީ އެފަދަ މީހަކު އެވަނީ ﷲ ތަޢާލާގެ ރިވެތި އިސްމުފުޅުތަކާއި ސިފަފުޅުތަކާ ޚިލާފުކަންތައްތަކެއް އެއިލާހަށް ވާކަމަށް ހީކޮށްފައެވެ. އެކަންކަމަކީ އެއިލާހުގެ ރިވެތިކަމާއި ފުރިހަމަވަންތަކަމާ ޚިލާފުކަންކަމެވެ. ފަހެ އެއިލާހަށް ލިބިވޮޑިގެންވާ ޙަމްދާއި ޢިއްޒަތާ އަދި ޙިކުމަތްވަންތަކަމާ މިކަންކަން އެކަށީގެންނުވެއެވެ. އަދި ގިނަމީހުން ﷲ އާ މެދު ނުބައި ހީކުރުންތައް ހީކުރަނީ އެއްވެސް ޙައްޤަކާ ނުލައެވެ. އެއީ އެބައިމީހުންގެ އަމިއްލަ ކަންކަމުގައްޔާ އަދި އެއިލާހު އެހެން މީހުންނާ މެދު…\n03/10/2017 އަޚްލާޤްއައްޝައިޚް ޢިމްރާން މުޙައްމަދު ޢަލީ\nﷲ އާ މެދު ހެޔޮކޮށް ހީކުރުން 1\nކަންކަމާމެދު ރަނގަޅަށް ވިސްނުމަކީ ﷲ އާމެދު ހެޔޮކޮށް ހީކުރުމެވެ. ނަބިއްޔާ ﷺ އެކަމަށް ލޯބިކުރެއްވިއެވެ. އަދި ޙަދީޘްކުރެއްވިއެވެ. «وَيُعْجِبُنِي الفَأْلُ» قَالُوا: وَمَا الفَأْلُ؟ قَالَ: «كَلِمَةٌ طَيِّبَةٌ» [متفق عليه] މާނައީ: “އަދި ތިމަންކަލޭގެފާނަށް ހެޔޮ ފާލަ ނުހަނު ކަމުދެއެވެ. (ހެޔޮފާލައަކީ ﷲ ތަޢާލާގެ ޙަޟްރަތުން ހެވާއި ރަޙްމަތަށް އުންމީދުކޮށް ބުނާ ބަސްބަހެވެ.) (ޞަޙާބީ ބޭކަލުން) ދެންނެވިއެވެ. ހެޔޮ ފާލައަކީ ކޮބައިތޯއެވެ؟ ޙަދީޘްކުރެއްވިއެވެ. އެއީ ހެޔޮވެގެންވާ ރިވެތި ކަލިމައެވެ.” ކޮންމެ ޙާލަތެއްގައިވެސް ﷲ އާ މެދު…\n02/10/2017 އަޚްލާޤްއައްޝައިޚް ޢިމްރާން މުޙައްމަދު ޢަލީ\nﷲ ތަޢާލާވަނީ ބާއްޖަވެރިކަމުގެ މަރުޖިޢުތަކެއްކަމުގައި މައިންބަފައިން ލައްވާފައެވެ. އަދި އެބައިމީހުންނީ އޯގާތެރިކަމާއި ކުލުނުގެ ބަގީޗާއެވެ. އެދެމީހުންގެ ޙައްޤު ނުހަނު މަތިވެރިއެވެ. އެދެމީހުންގެ ހެޔޮކަމަށް ބަދަލެއް ނުދެވޭނެއެވެ. ޚަލްޤުތަކުންގެ އެންމެހާ ރިވެތިކަމުގެ މައްޗަށް އެދެމީހުން ކޮށްދީފައިވާ ހެޔޮކަން ގިނަގުނަވެގެންވެއެވެ. އިޙްސާންތެރިކަމާއި މާތްކަމުގައި މައިންބަފައިން ވަރުގެ ބައެއް ނުވެއެވެ. މައިންބަފައިންނަށް ކަމޭހިތުމީ ނަބީބޭކަލުންގެ ޚުލުޤުފުޅެކެވެ. އަދި އެއީ ޞާލިޙުންގެ ރިވެތި އާދައެއްވެސްމެއެވެ. އަދި އެއީ މުޞީބާތްތަކުން ސަލާމްވެވޭ، ބަރަކާތް ޙާޞިލުކޮށްދޭ އަދި ދުޢާ އިޖާބަކުރެއްވުމުގެ ސަބަބެއްވެސްމެއެވެ. އެކަމުގެ ސަބަބުން މޭ…\n30/09/2017 އަޚްލާޤްއައްޝައިޚް ޢިމްރާން މުޙައްމަދު ޢަލީ\nރިޒްޤު ހޯދުމަކީ ވަރަށް ގިނަ މީހުން ކަންބޮޑުވާކަމެކެވެ. ކުޑަކުދިން އެކަމަށް އުންމީދުކުރާއިރު ބޮޑެތި މީހުން އެކަމަށް މަސައްކަތްކުރެއެވެ. ދުނިޔަވީ ޙަޔާތުގެ ގިނަ ކަންބޮޑުވުންތަކާއި އެކަމުގެ ވާހަކަތައް އެނބުރެނީ އޭގެ ވަށައިގެންނެވެ. ކުޅަދާނަ މުއުމިނުންނަކީ ރިޒްޤުދެއްވާ ފަރާތަށް އެކަން ހަވާލުކުރާ މީހުންނެވެ. ތިބާއަށްޓަކައިވާ ރިޒްޤެއް، ތިބާ ކިތަންމެ ނިކަމެތިވެފައިވަނިކޮށްވެސް އަންނާނެއެވެ. އަދި ތިބާއަށްޓަކައި ނުވާ އެއްޗެއް ތިބާގެ ގަދަބާރުންނެއް ހޯދައި ނުގަނެވޭނެއެވެ. އެހެންކަމުން ތިބާއަށް ލިބޭނެކަން ޔަޤީންވެފައިވާ ރިޒްޤެއް ހޯދުމުގެ ފިކުރުގައި ވަޤުތުތައް ބޭކާރުނުކޮށްލާށެވެ. އަޖަލުޖެހެންދެން ރިޒްޤު ތަނަވަސްވެގެންދާނެއެވެ.…\n29/09/2017 އަޚްލާޤްއައްޝައިޚް ޢިމްރާން މުޙައްމަދު ޢަލީ\nޞާލިޙު މީހުންވެސް ދެއްކުންތެރިކަމުގެ މަޅީގައި ޖެހޭ ހެއްޔެވެ؟\nޝައިޠާނާ ވަރަށް ގިނަ ދޮރުން އަޅުތަކުންނާ ދިމާކުރެއެވެ. އަދި ކޮންމެ ބަޔަކަށްމެ އެބައެއްގެ ފޭރާމުގައި ކުރިމަތިލައެވެ. ވިޔަފާރިވެރިންނަށް ހިތްވަރުދެނީ ރިބާ ކެއުމަށެވެ. އަންހެން ކަނބަލުންނަށް ޒީނަތްތެރިކޮށްދެނީ ޙަރާމް ގޮތްތަކަށް ނަލަވުމަށެވެ. ހަމައެފަދައިން ޞާލިޙުންނާ ދިމާކުރަނީ ދެއްކުންތެރިކަމުގެ ދޮރުންނެވެ. ދެއްކުންތެރިކަމާ ބެހޭގޮތުން އައްޠީބީ ވިދާޅުވިއެވެ. “އެއީ ނަފްސުގެ އެންމެ ގެއްލުން ބޮޑު އެއް ފަސާދައެވެ. އަދި ފޮރުވިފައިވާ ދަންތުރައެކެވެ. އެކަމުގެ އަވައިގައި ޢިލްމުވެރިންނާއި އަޅުވެރިންނާ އަދި އާޚިރަތަށްޓަކައި ގަދައަޅާ މަސައްކަތްކުރާ މީހުންވެސް ޖެހެއެވެ.” އަދި އެއީ އަޅާއަށް އެންމެ…


Roma balikoh Juventus league thaavaluge ehvana ah!\nރޯމާ ބަލިކޮށް ޔުވެންޓަސް ލީގު ތާވަލުގެ އެއްވަނައަށް!\nމި މެޗު ޔުވެންޓަސްއިން ކާމިޔާބުކުރީ 2-1 ގެ ނަތީޖާއަކުން\nކ. މާލެ | 13 ޖެނުއަރީ 2020 | ހޯމަ 19:49 | 2,820\nއިޓާލިއަން ލީގުގައި އޭއެސް ރޯމާ އާއި ޔުވެންޓަސް ބައްދަލުކުރި މެޗު ޔުވެންޓަސްއިން ކާމިޔާބުކޮށް ލީގު ތާވަލުގެ އެއްވަނައަށް ޖެހިލައިފިއެވެ.\nއޭއެސް ރޯމާ ދަނޑުގައި ކުޅުނު މި މެޗު ޔުވެންޓަސްއިން ކާމިޔާބުކުރީ 2-1 ގެ ނަތީޖާއަކުންނެވެ.\nމި މެޗު ފަށައިގެން ޔުވެންޓަސްއިން މޮޅު އެޓޭކިންގ ގޭމެއް ކުޅުނުއިރު މެޗުގެ3ވަނަ މިނެޓުގައި ޔުވެންޓަސްއިން ވަނީ ލަނޑު ޖަހާ ލީޑު ނަގައިފައެވެ. މި ލަނޑު އެޓީމަށް ކާމިޔާބުކޮށްދިނީ މެރިހް ޑެމިރަލް އެވެ. މި ލަނޑަށްފަހު ވެސް ޔުވެންޓަސްއިން ވަނީ ފުލުފުލުގައި ރޯމާގެ ގޯލަށް ނުރައްކާ ކޮށްފައެވެ. އެގޮތުން މެޗުގެ 10 ވަނަ މިނެޓުގައި ޔުވެންޓަސްއިން ވަނީ އިތުރު ލަނޑެއްޖަހާ ލީޑު ފުޅާ ކޮށްފައެވެ. މި ލަނޑު އެޓީމަށް ކާމިޔާބުކޮށްދިނީ ލިބުނު ޕެނަލްޓީއަކުން ކްރިސްޓިއާނޯ ރޮނާލްޑޯ އެވެ. މި ލަނޑަށްފަހު ރޯމާއިން އެޓީމުގެ ކުޅުން ރަނގަޅުކުރިއިރު އެޓީމުގެ ފްލޮރެންޒީ އަށް ވަނީ ލަނޑު ޖަހަން ރަނުގެ ފުރުސަތެއްލިބި ބޭކާރުވެފައެވެ.\nމެޗުގެ ފުރަތަމަ ހާފު ނިމިގެންދިޔައީ 1-0 ގެ ނަތީޖާއަކުން ޔުވެންޓަސް ކުރީގައި އޮވެގެންނެވެ.\nމެޗުގެ ދެވަނަ ހާފުގެ ކުރީކޮޅޫ ރޯމާއިން ވަނީ ލަނޑު ޖަހާ ފަރަގު ކުޑަ ކޮށްފައެވެ. މި ލަނޑު ލިބުނު ޕެނަލްޓީއަކުން އެޓީމަށް ކާމިޔާބުކޮށްދިނީ ޑިއެގޯ ޕެރޮއްޓީއެވެ. މި ލަނޑަށްފަހު ވެސް ރޯމާއަށް ލަނޑު ޖަހާ ނަތީޖާ ހަމަހަމަ ކުރުމަށް ވަނީ ފުރުސަތުތަކެއް ލިބި ބޭކާރުވެފައެވެ.\nމި ނަތީޖާއާއި އެކު ޔުވެންޓަސްއިން ލީގު ތާވަލުގެ އެއްވަނައިގައި އޮތީ 19 މެޗުން ލިބުނު 48 ޕޮއިންޓާއެކުގައެވެ. ދެވަނައިގައި އޮތް އިންޓަ މިލާނަށް 19 މެޗުން 46 ޕޮއިންޓް ލިބިފައިވާއިރު ތިންވަނައިގައި އޮރް ލާޒިއޯ އަށް 18 މެޗުން ލިބިފައިވަނީ 42 ޕޮއިންޓެވެ. އަދި މި މެޗުން ބަލިވި ރޯމާ ތާވަލުގެ ފަސްވަނައިގައި އޮތީ 19 މެޗުން ލިބުނު 35 ޕޮއިންޓާއެކުގައެވެ.


Dhathuru kuraa iru life jacket alhuvaatho transport in balan fashaifi\nދަތުރުކުރާއިރު ލައިފްޖެކެޓް އަޅުވާތޯ ޓްރާންޕޯޓުން ބަލަން ފަށައިފި\nދަތުރުކުރި ލޯންޗެއްގައި ތިބި ފަސިންޖަރުން ލައިފް ޖެކެޓް އަޅައިގެން -- ފޮޓޯ: ޓްރާންސްޕޯޓް އޮތޯރިޓީ\nރަށްރަށުން ފުރާ ކަނޑުގެ އުޅަނދުފަރުތަކުގައި ދަތުރުކުރާ ފަސިންޖަރުން ލައިފް ޖެކެޓް އަޅުވާތޯ ޓްރާންޕޯޓް އޮތޯރިޓީން ބަލަން ފަށައިފި އެވެ.\nޓްރާންސްޕޯޓް އޮތޯރިޓީން މިއަދު ބުނީ އެ އޮތޯރިޓީން ރަށްރަށުގައި ތަމްރީން ކޮށްފައިވާ ސަރވެޔަރުން އެ ރަށްރަށުން ފުރާ އުޅަނދު ފަހަރުން ފަސިންޖަރުން ލައިފް ޖެކެޓް އަޅުވާތޯ ބަލަން ފަށާފައިވާ ކަމަށެވެ.\nރަށްރަށުން ފުރާ މީހުން އުފުލާ ހުރިހާ އުޅަނދެއްގައި ލައިފް ޖެކްޓް އެޅުމަށް ހަނދާން ކޮށްދޭ ކަމަށް އެ އޮތޯރިޓީން ބުންޏެވެ. ކެޕްޓަނުންނާއި ފަޅުވެރިން އެ ކަމަށް ހާއްސަ ސަމާލު ކަމެއް ދީގެން ލައިފް ޖެކެޓް އަޅާނެ ގޮތް ކިޔައިދީ ލައިފް ޖެކެޓް ހުރިހާ ފަސިންޖަރުންނަށް ފޯރުކޮށްދިނުމަށް ވެސް އެ އޮތޯރިޓީން ހަނދާން ކޮށްދިނެވެ.\nރަށްރަށުން ފުރާ އުޅަނދުތަކުގައި ފަސިންޖަރުން ލައިފް ޖެކެޓް އަޅުވާތޯ ޓްރާންސްޕޯޓް އޮތޯރިޓީން ބަލަން ފަށާފައިވާއިރު، މިދިޔަ ބުރާސްފަތި ދުވަހު ވަނީ ހދ. ނޮޅިވަރަންފަރުން ހދ. ހަނިމާދޫއަށް ދަތުރުކުރި ލޯންޗެއް ބަންޑުން ޖަހާލައި ފަަސް މީހެއްގެ ފުރާނަ ގެއްލިފަ އެވެ. އޭގެ ތެރެއިން ހަތަރު މީހުންނަކީ އެއް އާއިލާއެއްގެ މީހުންނެވެ.\nމޫސުން ގޯސްވެފައިވާ ކަމުގެ އިންޒާރު ވެސް ނެރެފައިވަނިކޮށް ދަތުރު ކުރި ލޯންޗުގައި ތިބި އެއްވެސް ފަސިންޖަރަކު ލައިފް ޖެކެޓް އަޅާފައެއް ނުވެ އެވެ. އެ ހިތާމަވެރި ހާދިސާއަށް ފަހު ލައިފް ޖެކެޓްގެ މުހިއްމު ކަމުގެ ވާހަކައާއި އެ ލައިފް ޖެކެޓް އެޅުވުން މަޖުބޫރު ކުރަން ޖެހޭ ކަމުގެ ވާހަކަ ސޯޝަލް މީޑިއާގައި ދެކެވެން ފެށި އެވެ.\nކަނޑުމަތީގެ ހާދިސާ މޫސުން ޓްރާންސްޕޯޓް އޮތޯރިޓީ + މިނިސްޓްރީ އޮފް ޓްރާންސްޕޯޓް އެންޑް ސިވިލޭވިއޭޝަން\n11 މީހުންނާއެކު ދަތުރުކުރި ދެ ޑިންގީއެއް ދިޔަވުމުން އެހީތެރިވެއްޖެ\nފުނޑުފުނޑުވީ ދޯނީގެ އިންޖީނު ހޯދައިފި


Ooredoo ge aa Experience Center hulhuvaifi\nއުރީދޫގެ އާ އެކްސްޕީރިއަންސް ސެންޓަރު ހުޅުވައިފި\nމަޖީދީމަގުގައި މިރޭ ހުޅުވި އުރީދޫ އެކްސްޕީރިއަންސް ސެންޓަރު. އަވަސް ފޮޓޯ: އިބްރާހިމް ޝާބިލް\nއޫރިދޫއިން ދޭ ހިދުމަތްތައް ތަޖުރިބާ ކުރުމަށް، އާ "އެކްސްޕީރިއަންސް ސެންޓާ" އެއް ހުޅުވައިފި އެވެ.\nމިރޭ މަޖީދީމަގުގައި ބޭއްވި ކުލަ ގަދަ ރަސްމިއްޔާތުގައި އުރީދޫ އެކްސްޕީރިއަންސް ސެންޓަރު ހުޅުވައިދެއްވީ އެކުންފުނީގެ އެމްބަސިޑަރު އަދި ގައުމީ ފުޓުބޯޅަ ޓީމްގެ ކެޕްޓަން އަލީއަޝްފާގު އެވެ.\nމިރަސްމިއްޔާތުގައި ވާހަކަދައްކަވަމުން އެ ކުންފުނީގެ ސީނިއާ އެގްޒެކެޓިވް ޕަބްލިކް ރިލޭޝަންސް ނޫރާ އިބްރާހިމް ޒާހިރު (ނޫރާ) ވިދާޅުވީ އާ އެކްސްޕީރިއަންސް ސެންޓަރެއް ހުޅުވީ ކަސްޓަމަރުންނަށް ދޭ ހިދުމަތްތައް އިތުރަށް ފުރިހަމަކޮށް ތަޖުރިބާކޮށްލާނެ ތަފާތު ކަންތައްތަކެއް ތައާރަފް ކުރަން ކަމަށެވެ.\nނޫރާ ވިދާޅުވީ މި ސެންޓަރުން ކަސްޓަމަރުންނަށް "ކުއިކް ކައުންޓާސް" ގެ ހިދުމަތް ލިބޭނެ ކަމަށާއި އެގޮތުން އަވަހަށް ބޭނުންވާ ހިދުމަތްތައް އެއްވެސް ކިއުއެއްގައި ނުޖައްސާ ހޯދައިލުމުގެ ފުރުސަތު ލިބޭނެ ކަމަށެވެ.\nއަދި އެކްސްޕީރިއަންސް ޒޯން އިން އަލަށް ތައާރަފް ކުރާ ޑިވައިސްތަކާއި ހިދުމަތްތަށް ވަގުތުން އެކްސްޕީރިއަންސް ކޮށްލެވޭ އިރު އޫރިދޫގެ ކްލަބް ޕްރިމިއާ ކަސްޓަމަރުންނަށް ހާއްސަ ލައުންޖެއްވެސް ގާއިމް ކުރެވިފައިވާނެ ކަމަށް ނޫރާ ވިދާޅުވި އެވެ.\nއުރީދޫގެ ސީނިއާ އެގްޒެކެޓިވް ޕަބްލިކް ރިލޭޝަންސް ނޫރާ އިބްރާހިމް ޒާހިރު. އަވަސް ފޮޓޯ: އިބްރާހިމް ޝާބިލް\n"އުރީދޫ އެކްސްޕީރިއަންސް ޒޯންތައް އިތުރުކޮށް ފެންވަރު ރަނގަޅު ކުރަމުން މިދަނީ ކަސްޓަމަރުންނަށް ރަނގަޅު ހިދުމަތެއް ދޭން. އަދި ކަސްޓަމަރުންނާއި ގާތުން ވާހަކަދައްކައި ފީޑް ބެކް ހޯދަން،" ނޫރާ ވިދާޅުވި އެވެ.\nއުރީދޫގެ އެމްބަސިޑަރު އަދި ގައުމީ ފުޓުބޯޅަ ޓީމްގެ ކެޕްޓަން އަލީއަޝްފާ، އެކްސްޕީރިއަންސް ސެންޓަރު ހުޅުވަނީ. އަވަސް ފޮޓޯ: އިބްރާހިމް ޝާބިލް\nމިރޭ ހުޅުވި އުރީދޫ އެކްސްޕީރިއަންސް ސެންޓަރު ހުންނަނީ މަޖީދީމަގު ކުރީގެ ސިޓީ ކައުންސިލް ކުރިމަތީގަ އެވެ. ނޫރާ ވިދާޅުވީ މި ސެންޓަރުވެސް ކުރީގެ އެކްސްޕީރިއަން ސެންޓަރު ފަދައިން ހޮނިހިރު ދުވަހުން ފެށިގެން ބުރާސްފަތި ދުވަހާއި ހަމަޔަށް ހެނދުނު ނުވައަކުން ރޭނގަޑު 10 އަކަށް ހުޅުވައިފަ ހުންނާނެ ކަމަށެވެ. އަދި ހުކުރު ދުވަހު ދެ އަކުން 10 އަކަށްވެސް މި ސެންޓަރުން ހިދުމަތް ދޭނެ ކަމަށް ނޫރާ ވިދާޅުވި އެވެ.


Bodu thafaathakun yuventas balikoh rial medridun chempians leegu kaamiyaabukohfi\nޗެމްޕިއަންސް ލީގުގެ ފައިނަލުގައި ތަފާތު ބޮޑުކޮށް ޔުވެންޓަސް ބަލިކޮށް ރިއަލް މެޑްރިޑުން ޗެމްޕިއަންސް ލީގު ކާމިޔާބުކޮށްފި އެވެ. މިއީ ރިއަލް މެޑްރިޑުން ޔޫރަޕްގެ އެންމެ ޝަރަފުވެރި ފުޓްބޯޅަ މުބާރާތް ކާމިޔާބުކުރި 12 ވަނަ ފަހަރެވެ.\nރިއަލް މެޑްރިޑުން ރޭގެ މެޗު 4-1 އިން ކާމިޔާބުކުރިއިރު ރޮނާލްޑޯ ވަނީ ދެ ލަނޑު ޖަހާފަ އެވެ. މެޗު ފެށިގެން ޔުވެންޓަސް އިން ރަގަޅަށް ކުޅެމުން ގޮސްފައިވީ ނަމަވެސް ރޮނާލްޑޯ ވަނީ މެޗުގެ 20 ވަނަ މިނެޓްގައި ކަރްވަހާލްއާ ގުޅިގެން އުފެއްދި ހަމަލާއެއްގައި ލީޑު ނަގާފަ އެވެ. ކަރްވަހާލް ޕެނަލްޓީ އޭރިޔާ ތެރެއަށް ތިރިތިރިން ހުރަސް ކޮށްލި ބޯޅައެއް ރޮނާލްޑޯ އެއްފަހަރުން ޖަހާ ފޮނުވާލިއިރު ޔުވެންޓަސްގެ ބޮނުއްޗީ ފައިގައި ޖެހި ޑިފްލެކްޓްވުމުން ބުފޮންއަށް ކުރެވުނު މާ ބޮޑު ކަމެއް ނެތެވެ. މި ލަނޑާއެކު ރޮނާލްޑޯ ވެފައިވަނީ ތަފާތު ތިން ޗެމްޕިއަންސް ލީގު ފައިނަލެއްގައި ލަނޑު ޖެހި ހަމައެކަނި ކުޅުންތެރިޔާއަށް ވެފަ އެވެ.\nމި ލަނޑު ޖެހިތާ މާ ގިނައިރެއް ނުވެ ޔުވެންޓަސް އިން ވަނީ ނަތީޖާ ހަމަހަމަ ކޮށްފަ އެވެ. މިއީ މާރިއޯ މަންޑޫޒުކިޗް އޯވަހެޑް އަކުން ކާމިޔާބުކުރި ވަރަށް ރީތި ގޯލެކެވެ.\nރިއަލްއިން އަލުން ލީޑު ނެގީ މެޗުގެ 61 ވަނަ މިނެޓްގައި ކަސެމީރޯ ކާމިޔާބުކުރި ލަނޑުންނެވެ. މިއީ ޕެނަލްޓީ އޭރިޔާ ބޭރުން ފޮނުވާލި ބާރު ބޯޅައެއް ސެމީ ކެދީރާގެ ފައިގައި ޖެހި ޑިފްލެކްޓް ވެގެން ވަން ލަނޑެކެވެ.\nރިއަލް އިން ވަނީ މެޗުގެ 64 ވަނަ މިނެޓްގައި ރޮނާލްޑޯ ކާމިޔާބުކުރި ލަނޑުން ލީޑު ފުޅާކޮށްފަ އެވެ. މިއީ ލޫކާ މޮޑްރިޗު ގޯލު ކުރިމައްޗަށް ވާ ކަހަލަ ގޮތަކަށް ހުރަސް ކޮށްލި ބޯޅައަކުން ރޮނާލްޑޯ ޖެހި ލަނޑެކެވެ. މިއީ ރޮނާލްޑޯގެ ކެރިއަރުގެ 600 ވަނަ ލަނޑެވެ. މި ލަނޑާއެކު 11 ލަނޑު ޖަހައިގެން ޓޮޕް ސްކޯރާ ގެ މަޤާމް ހޯދިއިރު މިއީ ރޮނާލްޑޯ ވިދިވިދިގެން މި މަޤާމް ހާސިލްކުރި5ވަނަ ފަހަރެވެ. އަދި މިއީ ރޮނާލްޑޯ ވިދިވިދިގެން 10 ލަނޑަށްވުރެ ގިނައިން ޗެމްޕިއަންސް ލީގުގައި ލަނޑު ޖެހި6ވަނަ ސީޒަނެވެ.\nޔުވެންޓަސް އަށް އިތުރު މައްސަލަތަކެއް ކުރިމަތިވީ 85 ވަނަ މިނެޓްގައި ޔުވެންޓަސްގެ ކުއަޑްރާޑޯ ސާޖިއޯ ރާމޯސްގެ ގައިގައި އަތްލުމުން ޑައިވްކުރުމުން ދެވަނަ ރީނދޫ ކާޑަކާއެކު ރަތް ކާޑެއް ދެއްކުމުންނެވެ.\n10 ކުޅުންތެރިންނާއެކު ކުޅެމުންދިޔަ ޔުވެންޓަސްގެ އުއްމީދުތައް ފެނަށްވީ، 90 ވަނަ މިނެޓްގައި މާސެލޯ ތަނަވަސްކޮށްދިން ފުރުސަތަކުން ބަދަލު ކުޅުންތެރިއެއްގެ ގޮތުގައި އެރި އެސެންސިއޯ ލަނޑު ޖަހާ ނަތީޖާ 4-1 ބަދަލުކޮށްލުމުންނެވެ.\nމިއީ ރިއަލް އިން4އަހަރު ތެރޭ ކާމިޔާބުކުރި3ވަނަ ޗެމްޕިއަންސް ލީގެވެ.


Nation League3vana England ah\n19th September 2019 | Last update: 11:47\nނޭޝަން ލީގްގެ ތިން ވަނަ އިންގްލެންޑަށް\nމެޗުގެ ނަތީޖާ ހަމަހަމަވުމުން ނަތީޖާ ނެރން ޖެހި ޕެނަލްޓީގައި، ސްވިޒަލޭންޑްގެ މައްޗަށް 6-5 ން ކާމިޔާބު ހޯދައި، ޔޫއެފާ ނޭޝަން ލީގްގެ ތިން ވަނަ މަގާމު އިންގުލެންޑުން ހޯދައިފި އެވެ.\nމެޗުގެ 90 މިނެޓް ލަނޑެއް ނުޖެހި އެއްވަރު ވެގެން ނިމުމުން، ކުޅުނު އިތުރު ވަގުތުގެ ދެ ހާފުވެސް ނިމުނީ ލަނޑެއް ނުޖެހި އެވެ. ޕެނަލްޓީގައި އިނގިރޭސިންނަށް ކާމިޔާބު ވީ ސްވިސްގެ ޔޯސިޕް ޑާމިޗް ޖެހި ޕެނަލްޓީ އިންގްލެންޑްގެ ކީޕަރު ޖޯޑަން ޕިކްފޯޑް ޑައިވްކޮށް ދިފާއު ކުރުމުންނެވެ. ޕިކްފޯޑް ވަނީ އިންގްލެންޑްގެ ފަސް ވަނަ ޕެނަލްޓީ ކާމިޔާބު ކޮށްފަ އެވެ.\nޔޫއެފްއާ ނޭޝަން ލީގާ އިނގިރޭސިން ކުރިމަތިލީ، އެ މުބާރާތް ބާއްވާ ފުރަތަމަ ފަހަރު ކަމުން މުބާރާތް ކާމިޔާބު ކުރުމުގެ ފުރަތަމަ ޝަރަފު ހޯދުމަށެވެ. އެހެންވެ، އެ މުބާރާތުގެ ތިން ވަނަ ލިބުމަކީ އިންގްލެންޑަށް މާބޮޑު ކާމިޔާބަކަށް ނުވި އެވެ.\nގެރެތު ސައުތުގޭޓްގެ ކޯޗު ކަމުގައި ބޮޑު ކުރިއެރުމެއް ހޯދަމުން އަންނަ އިންގުލެންޑުން މުބާރާތުގެ ތިން ވަނަ ހޯދުމުން މިއީ އެ ޓީމުގެ ހަޔާތުގައި މުބާރާތަކުން ބްރޯންޒް މެޑަލް ލިބުނު ދެ ވަނަ ފަހަރެވެ. އެއީ މިދިޔަ އަހަރުގެ ވޯލްޑްކަޕާއި އިޓަލީގެ 1990 ވަނަ އަހަރު ބޭއްވި ވޯލްޑް ކަޕުގެ ތިން ވަނަ ހޮވި މެޗުން ބަލިވުމަށް ފަހު އެ ޓީމުން ތިން ވަނަ މަގާމު ހޯދި ފުރަތަމަ ފަހަރެވެ.\nމީގެ ކުރިން، އިނގިރޭސިން ތިން ވަނަ މަގާމު ހޯދީ 1968 ވަނަ އަހަރު އިޓަލީގައި ބޭއްވި ޔޫރޯ ފުޓްބޯޅަ މުބާރާތުގަ އެވެ. އޭގެ ކުރިން ބޭއްވި ވޯލްޑްކަޕުގެ ޗެމްޕިއަންކަން އިނގިރޭސިން ހޯދި އެވެ.


Kuriyah Oi Thin Dhuvahuge Therey Ali Waheedh Court ah Haaziru Nuvinama Adubarey ah Fiyavalhu Alhany ކުރިޔަށް އޮތް3ދުވަހުގެ ތެރޭ އަލީ ވަހީދު ކޯޓަށް ހާޒިރު ނުވިނަމަ އަޑުބަރޭއަށް ފިޔަވަޅު އަޅަނީ – Huvadhoo News Kuriyah Oi Thin Dhuvahuge Therey Ali Waheedh Court ah Haaziru Nuvinama Adubarey ah Fiyavalhu Alhany Huvadhoo News\nކުރިޔަށް އޮތް3ދުވަހުގެ ތެރޭ އަލީ ވަހީދު ކޯޓަށް ހާޒިރު ނުވިނަމަ އަޑުބަރޭއަށް ފިޔަވަޅު އަޅަނީ\nކްރިމިނަލް ކޯޓުގައި މިއަދު ބޭއްވުނު އަލީ ވަހީދުގެ އަޑުއެހުމުގެ ތެރެއިން\nކުރިޔަށް އޮތް ތިން ދުވަހުގެ ތެރޭ އަލީ ވަހީދު ކޯޓަށް ހާޒިރު ނުވެއްޖެނަމަ އޭނާއަށް ޖާމިނުވި ޔޫތް މިނިސްޓްރީގެ ސްޓޭޓް މިނިސްޓަރު އަސްހަދު އަލީ (އަޑުބަރޭ) އަށް ފިވަޔަޅު އެޅުމަށް ކްރިމިނަލް ކޯޓުން މިއަދު ނިންމައިފިއެވެ.\nކްރިމަނަލް ކޯޓުގައި މިއަދު ބޭއްވުނު އަޑުއެހުމަށް އަލީ ވަހީދު ހާޒިރުވެފައިނުވާތީ ކޯޓުން ވަނީ އަލީ ވަހީދަށް ތިން ދުވަހުގެ މުއްދަތެއް ދީފައެވެ.\nޖިންސީ ގޯނާގެ ދައުވާތަކެއް އުފުލާފައިވާ ކުރީގެ ޓޫރިޒަމް މިނިސްޓަރ އަލީ ވަހީދުގެ ޝަރީއަތް މިއަދު ބޭއްވުނު އިރު މި އަޑުއެހުމަކީ ސިއްރު އަޑުއެހުމެކެވެ. އެހެންކަމުން މިއަޑުއެހުމަށް ނޫސްވެރިން ވަންނަން ހުއްދަ ދީފައިނުވެއެވެ.\nމިވަގުތު ރާއްޖެއިން ބޭރުގައި ހުންނެވި އަލީ ވަހީދު ރާއްޖެ ގެންނަން ވަނީ ރެޑް ނޯޓިސް ނެރެފައެވެ. މީގެ ކުރިންވެސް އަލީ ވަހީދުގެ ޝަރީއަތްތައް ވަނީ އޮންލައިންކޮށް ބާއްވާފައެވެ. އެހެންނަމަވެސް މިދިޔަ މަހުގެ ތެރޭގައި ސްޕްރީމް ކޯޓުން އަމުރުކޮށްފައިވަނީ ދައުވާ ލިބޭ މީހަކު ރާއްޖެ އިން ބޭރުގައި ހުރެގެން، ކްރިމިނަލް ކޯޓުގައި އޮންލައިންކޮށް ޝަރީއަތް ކުރިއަށް ނުގެންދިޔުމަށެވެ.\nޖިންސީ ގޯނާގެ ދައުވާތަކެއް އުފުލާފައިވާ އަލީ ވަހީދު ރާއްޖެ އިން ބޭރުގައި ހުންނަވައިގެން ޝަރީއަތުގައި ބައިވެރިވެވޭ ގޮތަށް ކްރިމިނަލް ކޯޓުން ނިންމި ނިންމުން ދައުލަތުން އިސްތިއުނާފު ކުރުމުން ސްޕްރީމްކޯޓުން ވަނީ މިފަދަ ގޮތަކަށް އޮންލައިންކޮށް ޝަރީއަތް ކުރިޔަށް ނުގެންދިޔުމަށް އަމުރުކޮށްފައެވެ.\nމީގެ ކުރިންވެސް ކޯޓަށް ހާޒިރުވުމަށް ޗިޓް ފޮނުވުމުންވެސް އަލީ ވަހީދު ކޯޓަށް ހާޒިރުވެފައި ނުވާތީ ކޯޓުގެ ހުރުމަތް ކަނޑާލީ ކަމަށް ބުނެ ސްޕްރީމް ކޯޓުން ވަނީ އަލީ ވަހީދު ދެމަހާއި 12 ދުވަހަށް ޖަލަށް ހުކުމެއް ކޮށްފައެވެ.\nކްރިމިނަލް ކޯޓް އަލީ ވަހީދު


PNC Ge Shaheed Ah Aniyaa Kuri Kamah Bunaa Massala Balan Govaalaifi - Vaguthu\nޕީއެންސީގެ ޝަހީދަށް އަނިޔާ ކުރި ކަމަށް ބުނާ މައްސަލަ ބަލަން ގޮވާލައިފި\nޕީއެންސީގެ ކައުންސިލް މެންބަރު ޝަހީދު އިބްރާހިމްއާއި ބައެއް މީހުން ފުލުހުންގެ ބެލުމުގެ ދަށަށް ގެންދަނީ - ފޮޓޯ: ޝަހީދު ފޭސްބުކް\nއިދިކޮޅު ޕީޕީއެމްއާއި ޕީއެންސީ އިން މާލޭގައި އިއްޔެ ކުރިއަށް ގެންދިޔަ މުޒާހަރާގެ ތެރެއިން ފުލުހުންގެ ބައެއް އޮފިސަރުންނާއި ހިނގި ކުރިމަތިލުންތަކުގެ ތެރެއިން ޕީއެންސީގެ ކައުންސިލް މެންބަރު ޝަހީދު އިބްރާހިމަށް އަނިޔާ ކޮށްފައިވާ ކަމަށާއި އެހެންކަމުން އެ މައްސަލަ ނޭޝަނަލް އިންޓެގްރިޓީ ކޮމިޝަން (އެންއައިސީ) އާއި ހިއުމަން ރައިޓްސް ކޮމިޝަން (އެޗްއާރުސީއެމް) އިން ބަލައި އަވަސް ފިޔަވަޅެއް އެޅުމަށް މި ދެ ޕާޓީ ހިމެނޭ ކޯލިޝަނުން ގޮވާލައިފިއެވެ.\nއިދިކޮޅު ކޯލިޝަންގެ ސަޕޯޓަރުން އިއްޔެ ކުރި މުޒާހަރާގެ ތެރެއިން ޝަހީދު ހިމެނޭ ގޮތަށް ހަތަރު މީހަކު ވަނީ މުޒާހަރާގެ ތެރެއިން ހައްޔަރުކޮށްފައެވެ. އެނގިފައިވާ ގޮތުގައި އިއްޔެގެ މުޒާހަރާއިން ހައްޔަރު ކުރި މި ހަތަރު މީހުންގެ ތެރެއިން މިހާތަނަށް އަދި އެކަކު ވެސް ދޫކޮށްފައެއް ނުވެއެވެ.\nޕީޕީއެމްއާއި ޕީއެންސީއިން މިއަދު ނެރުނު ނޫސް ބަޔާނެއްގައި ފުލުހުންނާއި ފުލުހުންގެ ބައެއް އިސްވެރިންނަށް ވަރަށް ބޮޑަށް ފާޑުކިޔާފައިވެއެވެ. އެ ގޮތުން މުޒާހަރާގެ ބައިވެރިން ހައްޔަރު ކުރުމާއި ބައިވެރިންނަށް އަނިޔާ ކުރަމުންދާ ކަމަށާއި އެ ގޮތަށް އެ އަމަލުތައް ހިންގަނީ ކޮމިޝަނާ އޮފް ޕޮލިސް މުހައްމަދު ހަމީދުގެ ސީދާ އަމުރަށް ކަމަށް ތުހުމަތު ކޮށްފައިވެއެވެ. ޝަހީދަށް ވެސް ވަރަށް ބޮޑަށް އަނިޔާކޮށްފައިވާ ކަމަށް ބަޔާނުގައިވެއެވެ.\nމި އަމަލުތަކަކީ އެންއައިސީއާ އެޗްއާރުސީއެމް އިން ބަލައި ވީހާވެސް އަވަސް ފިޔަވަޅުތަކެއް އަޅަން ޖެހޭ މައްސަލަތަކެއް ކަމަށް ޕީޕީއެމްއާއި ޕީއެންސީގެ ބަޔާނުގައިވެއެވެ.\nމާލޭގެ މަގުތަކުގައި އިދިކޮޅުން ކޮންމެ ދުވަހަކު މުޒާހަރާ ކުރަމުންދާއިރު އެ ކޯލިޝަންގައި ހިމެނޭ ދެ ޕާޓީ ކަމަށް ޕީޕީއެމް އަދި ޕީއެންސީ އިން ބޭއްވި ކުއްލި ކައުންސިލް ބައްދަލުވުމެއްގައި "ސީދާ ހަރަކާތް" އަށް ނުކުންނަށް ގަރާރެއް ފާސްކޮށްފައެވެ. އެގޮތަށް ނިންމީ އިދިކޮޅު ކޯލިޝަންގެ ލީޑަރު އަދި ކުރީގެ ރައީސް އަބްދުﷲ ޔާމީންގެ މައްޗަށް ކްރިމިނަލް ކޯޓުން އިއްވާފައިވާ ފަސް އަހަރުގެ ޖަލު ހުކުމަށް ހައި ކޯޓުން ވެސް ތާއީދު ކުރުމުންނެވެ.\nމިފަދަ މުޒާހަރާތަކުގައި ބައިވެރިވާ ބައެއް މީހުން ފުލުހުންގެ ބެލުމުގެ ދަށަށް ވެސް ގެންދައެވެ. ގިނަ ފަހަރަށް މި ގޮތަށް ހައްޔަރު ކުރުމަށް ފަހު އިރުތަކެއް ނުވަނީސް ދޫކޮށްލައެވެ. އެކަމަކު މުޖުތަމައަށް ނުރައްކާވާ ކަމަށް ބުނެ ކޯލިޝަންގެ އެކްޓިން ލީޑަރު އަބްދުލްރަހީމް އަބްދުﷲ (އަދުރޭ) އާއި ޕީއެންސީގެ ނައިބު ރައީސް އިބްރާހިމް ޝުޖާއަށް ބަންދުގެ މުއްދަތު ޖަހަން ކޯޓަށް ހާޒިރު ކުރިއެވެ. އެކަމަކު ކޯޓުން އެ ދެ ބޭފުޅުން ދޫކޮށްލީއެވެ.\nފެބުރުއަރީ 6, 2021 12:52\nހިޔުމަން ރައިޓިސް ހޭލަންވެއްޖެއްނު ދިވެހިނަށް ވަރުފަށެއް އެބަކުރެއި ޚާއްސަކޮށް އިންސާފު ހޯދުމަށް ނުކުންނަ މީހުންނަށް.\nފެބުރުއަރީ 8, 2021 11:15\nގޭގަ ނަމާދަށް ހުޓާ ތޯ މި ޢަނިޔާ ކު ރީ.


Mount everest base campgai dhivehi dhidha vihuruvaalaifi\nމައުންޓް އެވަރެސްޓް ބޭސް ކޭމްޕުގައި ދިވެހި ދިދަ ވިހުރުވާލައިފި\nބޭސް ކޭމްއަކީ ލޮނުގަނޑުން 5،000 މީޓަރު އުސް\nފިނިމިން ހުންނަނީ އެވްރެޖުކޮށް ފަސް ޑިގުރީގައި\nއާއްމުކޮށް މީހުން އަރަނީ ބޭސް ކޭމްޕާ ހަމަށް\nއެފްޖޭއެސްގެ ސީއީއޯ ހާމިދު ސޯދިގު، ބޭސް ކޭމް: ބޭސް ކޭމްއަކީ ގާތްގަނޑަކަށް 5،000 މީޓަރު އުސް.--\nބޭންކް އޮފް މޯލްޑިވްސް (ބީއެމްއެލް) ގެ ޗެއާމަން ފަރީހާ ޝަރީފް އާއި އިތުރު ތިން ދިވެހިން ދުނިޔޭގެ އެންމެ އުސް ފަރުބަދަ އަށް އަރަން ކުރާ މަސައްކަތުގައި މައުންޓް އެވަރެސްޓްގެ ބޭސް ކޭމްޕުގައި އިއްޔެ ދިވެހި ދިދަ ވިހުރުވާލައިފި އެވެ.\nގައުމީ އެއާލައިން މޯލްޑިވިއަން އިން ސްޕޮންސަކޮށްގެން ކުރިއަށް ގެންދާ މި ހަރަކާތުގައި ބައިވެރިވާ ތިން ދިވެހިންނަކީ ބީއެމްއެލް ޗެއާޕާސަން ފަރީހާ ޝަރީފް އާއި ޔޫއެންޑީޕީގެ ވަޒީފާއެއްގައި މަސައްކަތްކުރާ އަބްދުﷲ ވަހީދުގެ އިތުރުން އެފްޖޭއެސްގެ ސީއީއޯ ހާމިދު ސޯދިގުގެވެ.\nތިން ބައިވެރިން ގޮސްފައިވަނީ މައުންޓް އެވަރެސްޓަށް އަރާ އާއްމު މީހުން ދާ ބޭސް ކޭމްޕަކަށެވެ. މި އަށްވުރެ މައްޗަށް ދަތުރުކުރަނީ ވަރަށް ގަދަ އަށް ފަރުބަދަ އަށް އަރާ އުޅޭ މީހުންނެވެ. މިއީ ވަރަށް ބުރަ އަދި ނުރައްކާތެރި ދަތުރެކެވެ.\nއެވަރެސްޓް ދަތުރުގައި ބައިވެރިވާ ހާމިދު ކުރިން "އަވަސް" އަށް ދިން އިންޓަވިއުއެއްގައި ހާމިދު ވިދާޅުވީ މިއީ ވަރަށް ތަފާތު ތަޖުރިބާއެއްގެ ގޮތުގަ އެވެ.\nމި ދަތުރުގައި ތިން ދިވެހިން ދަތުރު ފަށާފައިވަނީ މިދިޔަ މަހުގެ 24 ވަނަ ދުވަހުގެ އެވެ. މި ދަތުރު މި މަހުގެ 16 ނިޔަލަށެވެ. ތިން ބައިވެރިން ދަތުރުކުރި ބޭސް ކޭމްއަކީ ކަނޑުގެ ލޮނުގަނޑުން ފެށިގެން 5،364 މީޓަރު، ގާތްގަނޑަކަށް 17،598 ފޫޓް އުސް މިނުގައި ރާސްތާ އެވެ. މިތަނުގެ ފިނި މިން ހުރީ ފަސް ޑިގުރީ އަށް ވުރެ ދަށުގަ އެވެ. މައުންޓް އެވަރެސްޓުގެ އުސް މިނުގައި ހުންނަނީ 8،848 މީޓަރު (ގާތްގަނޑަކަށް 29،029 ފޫޓެވެ)


Ep. 22 — Thy Furaanaige Dhirumey | Safuhaa\nކަރަންޓް އަންނާނެ އިރަކަށް އިންތިޒާރު ކުރުމުގައި ދެން ހޭދަވި ވަގުތުކޮޅު ދެމީހުންގެ ނޭވާގެ އަޑު ނޫން އަޑެއް އެތާކު ނެތެވެ. އިޝާން ފޯނާއި ކުޅެން ހުރެފައި ބަލާލިއިރު މުސްކާން އަދިވެސް ލޯމަރައިގެން ހުރެފައި ކުރިއަށްވުރެ ކައިރިއަށް ޖެހިލިގޮތުން އެމޫނަށް ހުއްޓުނު ނަޒަރު ވަކިކޮށެއް ނުލެވުނެވެ. އިޚުތިޔާރަކާ ނުލާ އުފުލުނު ދެއަތުން މުސްކާންގެ މޫނުގެ ދެފަރާތުން ހިފަހައްޓާލެވުނުއިރު ކުރެވެން މިއުޅެނީ ކިހާވަރެއްގެ ކަމެއްކަން ރޭކައިވެސްނުލައެވެ. ސިކުނޑިއަށްވުރެ ކުރިއަށް ހިތް އައުމުން ކުރާނީ ކީއް ހެއްޔެވެ؟ އެހެންނޫނަސް އިޝާންއަކީވެސް އިންސާނެކެވެ. މަލާއިކަތެއް ނޫނެވެ.\n"ކަރަންޓް އައީ." ކުއްލިއަކަށް ލިފްޓް ހިނގައިގަތުމާއި އެކުގައިމެ ތަނަށް ފެތުރުނު ހުދު އަލީން އެރީތިވަގުތުކޮޅު ނިމުމަކަށް ގެނައުމުން އިޝާން ކުއްލިއަކަށް އަތް ތިރިކޮށްލައިފައި ބުނެލިއެވެ. މުސްކާން ލޯ ހުޅުވައިލަން ވާއިރަށް އޭނާ ދިނީ ފުރަގަހެވެ. ކުރެވެން އުޅުނު އެބޮޑު ކުށުން އަދި ސަލާމަތް ލިބުނަސް މުސްކާންއާ ހަތަރުކަޅި ހަމަކުރާނެ ހިތްވަރެއް އެވަގުތު އިޝާންއަކަށް ނުކުރެވުނެވެ. ލިފްޓްގެ ދޮރު ހުޅުވުމުން މުސްކާންގެ ކުރީގައި ހުރެގެން ނިކުމެގެން ދިޔައިރު ދެން އިތުރަށް ފަސްއެނބުރި ބަލައިވެސް ނުލިއެވެ.\n"އަހަ މިއޮތް އައީނު ދެމީހުން. މުޝްޕޮޓޭޓޯ އެރީމަ ބަރުވެގެން ލިފްޓް ހުއްޓުނީއޭ." ލީވާންއަށް އެދެމީހުން ފެނިގެން މުސްކާން ރުޅިއަރުވައިލިއެވެ. އެންމެން ހިނިއައިސްފައި ބަލަން ތިއްބައި އިޝާން ގޮސް ވެއްޓިގަތީ އެތާހުރި ބީޗް ގޮނޑިއަކަށެވެ. ދެންމެ ވާންއުޅުނު ކަމަކުން މޫޑުވެސް ހަރާބު ވެއްޖެއެވެ. އިޝާންއަށް އެވަގުތު ވިސްނެންފެށީ ދެންމެ އެކަން ހިނގިނަމަ ކަންތައް ވެދާނެ ގޮތަކާއިމެދުގައެވެ. ފަހަރުގައި މުސްކާން ދުވަހަކު އޭނާގެ ކުރިމައްޗަށް ނާންނަންވެސް ނިންމަފީހެވެ. މާތްކަލާކޯއެވެ. އެސޫރަ ނުފެނި އޭނާ ދިރި ހުންނާނީ ކިހިނެތް ހެއްޔެވެ؟ ލޯބި ނުލިބުނަސް ދުރުން ފެނިގެންވެސް ހިތަށް ލިބޭ ފިނިކަމަކީ ހާދަބޮޑު ވަރެކެވެ.\n"ހޫޒް ދި ގާރލް؟" ފިހެވުނު އެއްޗެހި ނަގައިގެން އެއްބަޔަކު އެ އެއްޗިއްސާއި ދިމާކޮށްލިއިރު މިރާހްވެސް އެތަނުން ކުކުޅުފައެއް ކަމުން އައިސް އިޝާންގެ މަގަތުގައި އިށީންދެފައި އަހައިލިއެވެ. އިޝާންއަށް އެބުނި އެއްޗެއް ސާފު ނުވެގެން ހެޑްސެޓު ނައްޓާލުމުން މިރާހް އެޖުމްލަ ތަކުރާރުކޮށްލި ވަގުތު ފާޑަކަށް ހުއްޓުން އެރިއެވެ. ދެވަނަ ސިކުންތުގައި އޭނާ ޖަހައިލީ ހިނިގަނޑެކެވެ. "މިރާ ކޯއްޗެކޭ ތިކިޔަނީ؟ ތަންކޮޅެއް ހަމަޖެހޭ ވާހަކަ ދައްކަބަލަ!" އިޝާން ހެދީ ނޭނގޭކަމަށެވެ. "އޭދެން ދޮގު ނުހަދަބަލަ. އަހަރެން ވަރަށް ގާތުން ތަހުޤީޤު ކޮށްފައޭ މިއަހަނީ. އައި ނޯ ޔޫ އާ ޗޭންޖްޑް." މިރާހް ކެއުން ހުއްޓާލައިފައި ޔަޤީންކަމާއެކު ބުނެލުމުން އިޝާންގެ މޫނުންވެސް ސީރިއަސްކަން ފެނުނެވެ. އޭނާ އޮތްގޮތަށް އޮވެ މުސްކާން ކުރާ ކަމެއް ބަލާލިއިރު ކޮންމެވެސް އެއްޗެއް ކައިގެން ކުޅިވެގެން ޗޯސްދަމަނީއެވެ.\n"ވަގުތު ޖެހުނީމަ ބުނާނަން." އިޝާން ކުރު ޖަވާބެއް ދީފައި ކައިރީގައި ހުރި ފިނި ފެންފުޅި ނަގައިގެން ގޮސް މުސްކާން އަތަށް ދިއްކޮށްލުމުން މުސްކާން އަވަހަށް އޭގައި ހިފާފައި ފެންބޯން ފެށިއެވެ. އިޝާން އިތުރަށް ބަހެއްވެސް ނުބުނެ އެހިސާބުން އަނބުރާލައިފައި ގޮސް އެރީ އަނެއްކާވެސް ލިފްޓަށެވެ. ފަހަތުގައި ތިބި ލީވާންމެން ގޮވުމުން އޭނާ ފޯނު ބަހަނާއަކަށް ދައްކާފައި އެތަނުން ދުރަށް ދިޔައީއެވެ.\nގެއަށް ދިޔައިރު މުސްކާންގެ ހިތްވަނީ ނުތަނަވަސްވެފައެވެ. ނޭނގޭ ބިރެއް އޭނާގެ ހިތް ވަށައިލީ އިޝާންއާއެކު ލިފްޓްތެރޭ އެކަނިވި ވަގުތުކޮޅަށް ފަހުގައެވެ. ލޯމަރައިގެން ހުއްޓާވެސް މުސްކާންއަށް ހީވީ އެވަގުތު އިޝާން ނުނިޔަތެއްގައި އެމޫނުގައި ހިފަހައްޓައިލި ހެންނެވެ. އަދި އެހާ ގާތުން އިޝާންގެ ނޭވާގެ ހޫނުކަން މޫނަށް އެޅުނުފަދަ އިހްސާސެއް ކުރެވުނެވެ. ނުވިތާކަށް އިޝާން ދެއަތް ތިރިކޮށްލީވެސް ކަރަންޓް އައީމައެވެ. އަމިއްލަ އިޚުތިޔާރުން ބޭރުގައި ހުއްޓާ ކަރަންޓްގެ އަލިން ހޭވެރިކަންވެގެން ދުރަށް ޖެހުނު ފަދައެވެ. ނޫނެކެވެ. ނޫނެކެވެ. އިޝާން އޭނައާ ދޭތެރޭ އެފަދަ ގޮތަކަށް ނުވިސްނާނެއެވެ. އިޝާން ދެކެނީ އޭނާއަކީ އާއިލާ ކުއްޖެއްގެ ގޮތުގައެވެ. ކޮއްކޮއެއް އަދި އެކުވެރިއެއް ކަމުގައެވެ. އިޝާން އޭނާއަށް އަޅައިލަނީ އެ ހައިސިއްޔަތުންނެވެ. އިތުރު އެހެން އެއްވެސް މާނައެއް އިހްސާސެއް އެހިތުގައި އޮވެގެނެއް ނޫނެވެ.\nމުސްކާން ތަކުރާރުކޮށް އަމިއްލަ ހިތަށް ވިސްނައިދީގެންވެސް ހަމަޖެހިލެވޭ ގޮތެއް ނުވިއެވެ. ރަނގަޅަށް ވިސްނަދިނަސް ދޭތެރެއަކުން ހިތް ބުރަވަނީ ފުރަތަމަ ވިސްނުނު ގޮތަށެވެ. އޭނާ ބިރުގަންނަނީ އިޝާން ނޫނީ އެއާއިލާގެ އެހެން މީހަކުވިއަސް އޭނާއާ ދޭތެރޭ ދެކޭ ގޮތެއްގެ ސަބަބުން އޭނާއާ އެމީހުންނާ އޮތް ގުޅުން އަބަދުގެ އަބަދަށް ބަދަލުވެގެން ހިނގައިދާނެތީއެވެ. އޭނާގެ އެދުމަކީ އެއާއިލާއާ އޭނާގެ ގުޅުމަކީ އައިޒަންގެ ސަބަބުން އޮތް ގުޅުމެއް ކަމުގައި ވާށެވެ. އެދެމެދުގައި ވާ މެދުވެރިއަކަށް ވާން ޖެހޭނީ އައިޒަންއެވެ. އޭނާއަށް ދުވަހަކުވެސް އެނޫން މީހަކުދެކެ ލޯއްބެއް ނުވެވޭނެއެވެ.\nއެރެއަށްފަހު މުސްކާން އަނެއްކާވެސް ދުވަސްކޮޅެއް ވަންދެން އެގެއާއި ދުރުން އުޅުނެވެ. ލީވާމެން ބައްދަލު ކުރަން އަޔަސް ބައްދަލު ކުރަނީ ގެއިން ނޫނީ ކޮންމެވެސް ރެސްޓޯރެންޓެއްގެ މޭޒު ދޮށުންނެވެ. އެހެން އުޅެލާފައި އޭނާ އަނެއްކާވެސް ދާން ފެށީ ޝައިލީން ވިހެއުމަށް ފަހުގައެވެ. ގެއަށް އައި އައު މެހުމާނަށް މަރުހަބާ ކިއުމަށްޓަކައި މުސްކާންވެސް ތައްޔާރުވިއެވެ. މަސައްކަތް ނިންމާފައި ޝައިލީންގެ ދަރިފުޅަށް ބައިވަރު ހަދިޔާތަކެއް ގަނެގެން އެގެއަށް ދިޔައިރު އެންމެން ކަހަލަ ގޮތަކަށް އުޅެއެވެ.\nއެނދުގައި ޝައިލީން އޮތްއިރު އެންމެންގަނޑު ތިބީ ތުއްތު ދަރިފުޅު އޮތް ކުޑައެނދު ވަށާލައިގެންނެވެ. "އަހަ މިއޮތް އައީނު ބޭބީގެ އެންމެ ކުޑަދައްތަ." މުސްކާން އައިސް ކައިރިވީއިރު ސަނާ ނުހަނު ލޯބިން އޭނާގެ ބުރަކަށީ ފިރުމާލައިފައި ވާހަކަދެއްކިއެވެ. މުސްކާން ބަލައިލިއިރު ތުއްތު ދަރިފުޅު އޮތީ ނިކަން ލޯބިކޮށް އެކި ތަންތަން ބަލާށެވެ. އެހާ ޅައިރުވެސް ހީވަނީ ހުރިހާ އެއްޗެއް އިނގޭހެންނެވެ. "އަޅެ ސޯ ކިއުޓް. މިހާރު ނަމެއް ހަމަޖެހިއްޖެތަ؟" މުސްކާން އެކުއްޖާގެ ކޮލުގައި ޝަހާދަތް އިނގިލިން ކޮށްޓާލައިފައި ސުވާލު ކުރިއެވެ. "ނަންތައް އެބަހުރި. ވަކި ނަމެއް ފާސް ނުވެގެން މިއުޅެނީ އަދި." ޖަވާބުދިނީ ޝައިލީންއެވެ. މުސްކާން އެވަގުތު އެނބުރި ބަލައިލާފައި ގޮސް ޝައިލީން ކައިރީ އެތާހުރި ގޮނޑިއެއް ގައި އިށީންނުމުން ޝައިލީން ދިއްކޮށްލި ގަނޑުތަކެއްގައި ހިފައި ނަންތައް ކިޔަން ފެށިއެވެ.\n"ނޫން ނޫން. މަށަކަށް ލާހިކެއް ނޫން. އަހަރުވީމަ އަހަރެން އަތް ލާނީވެސް." އިރުކޮޅަކުން ލީވާން ހޯހޯ ކިޔާފައި ދުވެފައި ދާންފެށި ތަން ފެނުނީ ދޮރާއި ދިމާއަށެވެ. ރަނގަޅަށް ބަލާލިއިރު ސަނާ އެކުއްޖާ އުރަން ކެރޭނެތޯ އެހުމުން ކަންކުރި ގޮތެވެ. އެންމެން ހީހީ ތިއްބާ ފެނުނީ އިޝާން ވަދެގެން އައިތަނެވެ.\n"އިޝާން؟" ސަނާއަށް އިޝާން ފެނިގެން ގޮވައިލިއަޑަށް މުސްކާންއަށްވެސް ގަނޑުތަކުން ނަޒަރު ވަކިކޮށްލައި ބަލައިލެވުނެވެ. އިޝާން ހީވަނީ ދެންމެ މަސައްކަތް ނިންމާފައި އައި ހެންނެވެ. އަތްދިގު ގަމީހާއި ފަޓްލޫނާއެކު އަދިވެސް ހުރީ ތާޒާކޮށެވެ. އިޝާން އެވަގުތު އެނދާއި ކައިރިވެލާފައި ނުހަނު ފަރިތަކޮށް ތުއްތު ދަރިފުޅު ނަގައި އުރައިލިގޮތް މުސްކާންއަށްވެސް ހާއްސަވެފައި ބަލަން އިނދެވުނެވެ. އެއުމުރުގެ އެހެން މީހުންނާއި އިޝާން ހާދަ ތަފާތެވެ.\n"މުސްކާން އުރާނަންތަ؟ އާދޭ އުރަންޏާ! މަންމަ މުސްކާން އަތަށް ލައިދީފާނަން." މުސްކާން ބަލަން އިންގޮތުން ސަނާ ހީކުރީ މުސްކާން އެކުއްޖާ އުރާހިތްވެފައި އިނީ ކަމަށެވެ. މުސްކާން އެތާ އިންކަންވެސް އިޝާންއަށް ރޭކައިލީ އެހިސާބުންނެވެ. އޭނާ ފަސްއެނބުރިފައި ބަލައިލިއިރަށް މުސްކާން ދެކޮޅު ހަދަން ނުކެރިގެން ތެދުވެފައި ކައިރިއަށް އައިސް ހުއްޓުނެވެ. "އަހަރެން ދީފާނަން." އިޝާންގެ ތޫނު ނަޒަރު މުސްކާންގެ މޫނުން ވަކިކޮށްނުލައި ހުރެގެން އެހެން ބުނެލީ ސަނާއާ މުޚާތަބުކޮށްފައެވެ. ދެން އެތުއްތު ދަރިފުޅު މުސްކާންގެ ހުޅުވާލެވިފައިވާ އަތުތެރެއަށް ލައިދީފިއެވެ. ޖެހިލުންވެފައި ހުރެގެން އުރާލުމުން މުސްކާންއަށް ހުރެވުނީ ނޭވާވެސް ނުލެވިފައެވެ.\n"ބްރީތް!" އިޝާން ބަލަން ހުރެފައި އެހެން ކިޔައިލި ގޮތުން މުސްކާންއަށް އެކަން އިހްސާސްވެގެން ފުން ނޭވައެއް ދޫކޮށްލެވުނެވެ. އެތަން ފެނިގެން ސަނާ ގާތަށްވެސް ހިނި އައެވެ. ލީވާން ނޫނަސް މުސްކާންވެސް ހާދަ ބިރެއް ގަނެއެވެ. "ދެން ގެނޭ. ދެން ތަންކޮޅެއް ބޮޑުވީމަ އުރާނީ." ސަނާ ހަމްދަރްދީވެގެން މުސްކާން އަތުން އެކުއްޖާ އަތުލިއެވެ. މުސްކާން އަވަހަށް ފުން ނޭވައެއް ދޫކޮށްލައިފައި ގޮސް އިނީ އަނެއްކާވެސް ޝައިލީން ކައިރީގައެވެ.\nތުއްތު ދަރިފުޅަށް ޒޫޝީގެ ނަން ދިނީ ގްރީންލޭންޑްގައި އޮތް ހާއްސަ ހަފްލާއެއްގެ ތެރެއިންނެވެ. ޒޫޝީ އުފަންވުމުން އެއާއިލާއަށް އައި އުފާވެރިކަމެކޭ އެއްވަރަށް މުސްކާންގެ ހަޔާތަށްވެސް އެތުއްތު ފުރާނައިން އަގު ނުކުރެވޭވަރަށް އުފާލިބެން ފެށިއެވެ. އަބަދު ގޮސް އެކުއްޖާ ކައިރީ އުޅޭތީ އާއިލާ އެންމެންނާ އެއްވަރަށް ޒޫޝީ ހުންނަނީ މުސްކާންއާވެސް ދޯޅުވެފައެވެ. ގޭގައި ކުޑަ ކުއްޖަކު ނެތި އެހާ ދުވަސް ވުމަށްފަހު އެހާ ގާތުން ކުއްޖަކު ހެދި ބޮޑުވެގެން އަންނަން ފެށުމުން މުސްކާންގެ ގިނަ ވަގުތު އެކުއްޖާއަށްޓަކައި ހުސް ކުރެވެއެވެ. ޝައިލީންއާ އިފްހާމްވެސް މުސްކާންއަށް އިތުބާރުކޮށްފައި އެމީހުން ބޭރަށް ދާ ބައެއް ފަހަރު ބަލަން ހަވާލު ކުރެއެވެ.\nޒޫޝީއަށް އަހަރެން ވެގެން ބޭއްވި ޕާޓީ އެއީ ހިތުން ނުފިލާވަރުގެ ދުވަހަކަށް ވިއެވެ. މުސްކާން އިޝާންއާމެދު ކުރަމުން އައި ޝައްކަށް އިތުރު ކުރިއެރުމެއް ނައިސް މުޅިން އެއީ ކުށްހީއެއް ކަމަށް ބަލައިގަނެފައި ވަނިކޮށް ހުރިހާކަމެއް ބަދަލުވީ އެދުވަހުއެވެ.\nހެނދުނުސުރެ މުސްކާން ހުރީ މޭގައި ރިއްސާ ގޮތްވެފައެވެ. ދޮންބެ ނިޔާވުމަށްފަހު އެގޮތަށް ދޭތެރެއަކުން މޭގައި ރިއްސާ ނޭވާލާން އުދަނގޫ ވާތީ އޭނާ ބޭސްވެސް ކެއެވެ. ފަހުން ދެން އިތުރަށް ގޯސް ނުވާތީ ބޭސް ހުއްޓައިލީއެވެ. ދުވަހުގެ ހާއްސަ ކަމުން މުސްކާން މަންމަވެސް އެދުވަހު ސަނާގެ އާއިލާއަށް އެހީތެރިކަން ފޯރުކޮށްދިނުމަށްޓަކައި އެގެއަށް ގޮސް އުޅުނެވެ. ބޮޑަށް އުދަނގޫ ނުވާތީ މުސްކާން ހުރީ އެކަކު ކައިރީވެސް އެވާހަކަ ނުބުނެ ސިއްރު ކޮށްލައިގެންނެވެ. އޭނާ ބެލީ ސަނާމެންނަށް އެހީތެރި ވެދެވޭތޯއެވެ.\nހަވީރު ހަތަރެއް ޖަހާއިރަށް އޮތް ޕާޓީއަށް ޒޫޝީގެ ތިމާގެ ކުދިންނާއި މަންމަ ބައްޕަގެ އެކުވެރިންތައް އައިސް ހޯލު ތެރެ ފުރައިލިއެވެ. ތުއްތު ޒޫޝީ ރަތް ހެދުމެއްފައި ކުޑަ ފިނިފެންމަލެއް ފަދައެވެ. ރަނގަޅަށް ހިނގާލައިފައި އުޅެވުނަސް ހަލަނި ކަމުން އުޅެނީ އަބަދު ދުވެލާފައެވެ. ކޮންމެވެސް މީހަކަށް ޖެހެނީ އިރު އިރުކޮޅާ ޒޫޝީ ވެއްޓިގެން ނަގާށެވެ. އަނިޔާ ވާފަދަ ގޮތަކަށް ނުވެއްޓެނީ ހަމަ ނަސީބެވެ.\nއެއީ ކޭކު ފެޅުމަށްޓަކައި އެންމެން މޭޒު ދޮށަށް އެއްވި ގަޑިއެވެ. މުސްކާންވެސް އެދިމާއަށް ދާން ތައްޔާރު ވަނިކޮށް މޭގެ ރިހުން ގަދަވީ ކުއްލިއަކަށެވެ. އަޅަންފެށި ވޭނުން ނޭވައެއްވެސް ނުލެވުނެވެ. މުސްކާންއަށް ކޮޅަށް ނުހުރެވިގެން ކައިރީހުރި ތަނބެއްގައި ހިފަހައްޓާލެވުނުކަން އެނގުނެވެ. އެތާހުރި މީހަކަށް ފެނިގެން ދުވެފައި ގޮސް އާއިލާ މީހެއްގެ ކަންފަތަށް ފޯރުކޮށްލުމުން އެންމެންގަނޑު އައީ ދުވެފައެވެ. އޭރު މުސްކާން އޮތީ ތަނބުގައި އެއްއަތުން ހިފަހައްޓައިގެން ގުދަށެވެ.\n"މުސްކާން!!!...." އިޝާން އެންމެ ކުރީގައި އައިސް ހުއްޓުނުއިރު އެންމެންވެސް ބަލަމުންދިޔައީ އިޝާންއަށެވެ. އިޝާން ދޭނެ ފަރުވާއަކަށެވެ. އެވަގުތު އިޝާންއައިސް ހިފެހެއްޓި ހެނެއް ހިއެއްނުވެ މުސްކާން ދެމުނީ އެއަތުތެރެއަށެވެ. ދެން ވީގޮތެއް ނޭނގުނެވެ.\nމުސްކާންއަށް ލޯ ހުޅުވައިލެވުނީ ހޮސްޕިޓަލުގައި އޮވެފައެވެ. ވަރުބަލި ކަމުން ގައިން ހަކަތަ ނެތިފައި އޮވެގެން އެސްފިޔަތައް ދުރުކޮށްލިއިރު ކައިރީގައި ހުރީ އިޝާންއެވެ. އެވަގުތު އިޝާންއަށް މުސްކާން ލޯ ހުޅުވިތަން ފެނިގެން ފުންމައިގެން އައިސް ކައިރިއަށް ޖެހިގެންފައި ބަލާކަށް ނުހުރެ އޭނާގެ ދެއަތުގައި ހިފާ ކުޑަކޮށް އެނދުން ހިއްލައިލީނުން އެބާރުގަދަ ދެއަތުގެތެރޭ ފިއްތާލައިފިއެވެ. އިޝާންގެ މިހަރަކާތުން މުސްކާންއަށް ނޭވާވެސް ނުލެވުނެވެ. އިޝާން އޭނާ ހިފެހެއްޓިލެއް ބާރުކަމުން ކަށިތައްވެސް މުގުރިގެން ނުދާކަމެއް ނޭނގެއެވެ.\n"އި..ޝާ..ން" މުސްކާން ވާހަކަދައްކަން އުޅުނު ނަމަވެސް ފަސޭހައެއް ނުވިއެވެ. "މުސްކާން ކީއްވެ ކުރިން އަހަރެން ކައިރީ ނުބުނީ؟ ކީއްވެ އެވަރުވީއިރު ސިއްރުކޮށްގެން ހުރީ؟ ކީއްވެ؟ އިނގޭތަ އަހަރެން ބިރުގަތްވަރު؟ އަހަރެން ހީކުރީ އަހަރެންނަށް މުސްކާން ގެއްލެނީކަމަށް. ހިތަށް އެރީ ދެން ދުވަހަކުވެސް ތިސޫރަ ލޮލަށް ނުފެންނާނެ ކަމަށް. ހައު ކުޑް ޔޫ ޑޫ ދިސް ޓު މީ؟ ހައު ކުޑް ޔޫ؟ ދެން ދުވަހަކުވެސް ނުވާނެ ބައެއްޔެއް ވެގެން ސިއްރު ކޮށްގެނެއް. އަޑު އިވިއްޖެތަ؟ ކިރިޔާ ކަމެއްވާއިރަށް ޖެހޭނެ އައިސް އަހަރެން ކައިރީ ބުނަން." ބާރުބާރަށް އިޝާން ދައްކަންފެށި ވާހަކައިގެ ރާގު މަޑުމައިތިރިވެ ފަހު ޖުމްލަތައް ބުނެލިއިރު އޭނާ މުސްކާން އެހަށިގަނޑާއި ވަކިކޮށްލާއި ދަތްދޮޅީ ހިފަހައްޓައިލިއެވެ. ހަތަރުކަޅި ހަމަކޮށްގެން ހުރެ އެހާ ލޯބިން އެންގުމުން މުސްކާންއަކަށްވެސް ދެކޮޅު ހަދާނެ ހިތްވަރެއް ނުލިބުނެވެ. އޭނާ މަޑުމަޑުން ބޯ ޖަހާލައިފައި އަދިވެސް ފާޑަކަށް ބަލަން އިންދާ އިޝާން "ގުޑް ގާރލް" އޭ ކިޔާލައިފައި ތެދުވެގެން ދިޔައީ އާއިލާގެ އެހެން މީހުންނަށް ގޮވާށޭ ކިޔައިފައެވެ.\nއިރުކޮޅެއް ނުވެ އެންމެން އައިސް އޭނާ ވަށާލައިގެން ތިބެ ހާލު އެހިއިރު މުސްކާންގެ ހިތް ފުރުނެވެ. އޭނާ އަނެއްކާވެސް ނުތަނަވަސްވީ ގެއަށް ފޮނުވާލި ފަހުން ޝައިލީންއާ ދެމީހުން އެކަނިވެގެން ޝައިލީން އެދުވަހު ކަންވީ ގޮތުގެ ތަފްޞީލު ކިޔައިދޭން ފެށުމުންނެވެ. ދެލޯ ބޮޑުވެފައި މުސްކާން އިނީ ނޭވާވެސް ނުލެވިފައެވެ. ރަނގަޅަށް ހުރިހާ ކަމެއް ފައުޅު ވީއެވެ. ދެން އިތުރަށް ސިއްރު ކުރާކަށްވެސް ކަމެއް ނެތެވެ.


Pension account gai 10 haas hamanuvaa 20 percent meehun\nޕެންޝަން އެކައުންޓުގައި ދިހަ ހާސް ހަމަނުވާ 20 ޕަސަންޓް މީހުން\nއެންއީއޯސީގައި މިއަދު ޕެންޝަން އޮފީހާއި ފިނޭންސް މިނިސްޓްރީ ގުޅިގެން ބޭއްވި ނޫސްވެރިންގެ ބައްދަލުވުމުގައި ޕެންޝަން އޮފީހުގެ އެކްޓިންގް ސީއީއޯ ފާތިމަތު ޝުޖާތާ ހަލީމް މައުލޫމާތު ދެއްވަނީ. -- ފޮޓޯ: އެންއީއޯސީ\nރިޓަޔާމަންޓްް ޕެންޝަން ސްކީމުގައި ބައިވެރިވެފައިވާ ފަރާތްތަކުގެ ތެރެއިން ގާތްގަނޑަކަށް 20 ޕަސަންޓް މީހުންގެ އަމިއްލަ ޕެންޝަން އެކައުންޓަށް އަދި ޖަމާވެފައިވަނީ 10،000 ރުފިޔާ އަށް ވުރެ މަދުން ކަމަށް ޕެންޝަން އޮފީހުން ބުނެފި އެވެ.\nއެންއީއޯސީގައި މިއަދު ޕެންޝަން އޮފީހާއި ފިނޭންސް މިނިސްޓްރީ ގުޅިގެން ބޭއްވި ނޫސްވެރިންގެ ބައްދަލުވުމުގައި ޕެންޝަން އޮފީހުގެ އެކްޓިންގް ސީއީއޯ ފާތިމަތު ޝުޖާތާ ހަލީމް ޕްރެޒެންޓޭޝަނެއް މެދުވެރިކޮށް ވިދާޅުވީ، ވަކި ވަކި ފަރުދުންގެ ޕެންޝަން އެކައުންޓުތަކަށް ބަލާއިރު، މިހާތަނަށް ޖަމަވެފައިވާ ޖުމްލަ އަދަދު ނިސްބަތުން މަދު ކަމަށެވެ.\nއެގޮތުން، އެ ސްކީމްގެ ޖުމްލަ ބައިވެރިންގެ ގާތްގަނޑަކަށް 50 ޕަސަންޓު މީހުންގެ އަމިއްލަ ޕެންޝަން އެކައުންޓަށް އަދި ޖަމާވެފައިވަނީ 10،000 ރުފިޔާ އަށް ވުރެ މަދުން ކަމަށް ތަފާސް ހިސާބުތަކުން ދައްކަ އެވެ.\nކޮވިޑް-19 އާ ގުޅިގެން އާއްމު ފަރުދުންނަށް ދިމާވެފައިވާ މާލީ ދަތިކަމުން އަރައިގަތުމަށް ޕެންޝަން ފަންޑުގައި ހުރި ފައިސާއިން ބައެއް ދިނުމަށް ގިނަ ބައަކު ދަނީ ގޮވާލަމުންނެވެ.\nއެކަމާ ގުޅިގެން ޝުޖާތާ ވިދާޅުވީ، ގާނޫނަކުން ލާޒިމުކޮށްގެން ޕެންޝަން ފަންޑަށް ޖަމާވާ ފައިސާ ވަނީ ދިގު މުއްދަތަކަށް އިންވެސްޓުކޮށްފައި ކަމަށެވެ.\n"އެ ފައިސާއަކީ ދިގު މުއްދަތަކަށް އިންވެސްޓްކޮށްފައިވާ ފައިސާކަމުން، ވަގުތީ ބޭނުންމެއްގައި އެ ފައިސާ ބޭނުންކުރުމަކީ އެހާ ރަނގަޅު ގޮތެއް ނޫން،" އޭނާ ވިދާޅުވި އެވެ.\nމިދިއަ ޖުލައި މަހާ ހަމައަށް ޕެންޝަން ފަންޑުގެ ބައެއް ތަފާސް ހިސާބުތައް.\nޝުޖާތާ އިތުރަށް ވިދާޅުވި ގޮތުގައި، ޕެންޝަން ސްކީމުގެ ބައިވެރިންގެ އުމުރު ފުރާތަކަށް ބަލާއިރު، 21 ޕަސަންޓަކީ އުމުރުން 25 އަހަރުން ދަށުގެ ފަރާތްތައް ކަމުން، ޕެންޝަނެއްގެ ބޭނުންޖެހޭ އުމުރަށް ދިއުމުގެ ކުރިން އަމިއްލަ އެކައުންޓުތަކުގައި ހުރި ފައިސާ އިތުރުވާނެ ކަމަށެވެ.\nނަމަވެސް، އެ އެކަމަށްޓަކައި، އިންވެސްޓްކޮށްގެން މުޅި ފަންޑަށް ލިބެމުންދާ ކުރިއެރުން މުހިއްމުވާނެކަމަށް ޝުޖާތާ ވިދާޅުވި އެވެ.\nޕެންޝަން އޮފީހުގެ ތަފާސް ހިސާބުތައް ދައްކާ ގޮތުން ޕެންޝަން ފަންޑުގެ އިންވެސްޓްމަންޓުތަކުން މިހާތަނަށް އަހަރަކަށް އެވްރެޖްކޮށް ފަސް ޕަސަންޓު ޖެހޭ ވަރުގެ ކުރިއެރުމެއް ދަނީ ލިބެމުންނެވެ. އެ އިންވެސްޓްމަންޓުތަކަށް ބަލާއިރު، ޖުމްލަ 13 ބިލިއަން ރުފިޔާގެ ބޮޑު ބައެއް ހުރީ ސަރުކާރުން ވިއްކާ ޓީ ބިލާއި ބޮންޑު ގައި އިންވެސްޓުކޮށްފަ އެވެ.\nއެގޮތުން، ޕެންޝަން ފަންޑުގެ އިންވެސްޓުމަންޓުތަކުން ގާތްގަނޑަކަށް ހަތަރު ބިލިއަން ރުފިޔާ ފައިދާގެ ގޮތުގައި ލިބިފައިވާކަމަށް ޝުޖާތާ ފާހަގަކުރެއްވި އެވެ.\n"އަދި އިންވެސްޓްމަންޓުތައް ފުޅާކުރަން ވާލްޑް ބޭންކާއެކު ދިރާސާއެއްވެސް ދަނީ ކުރެވެމުން،" އޭނާ ވިދާޅުވި އެވެ.\nޕެންޝަން އޮފީސް ދައުލަތުގެ އާމްދަނީ އިގްތިސޯދު + ކޮވިޑް-19\nހަރަދު ކުޑަކޮށް އެއް ބިލިއަން ސަލާމަތް ކުރަނީ\nފިނޭންސް މިނިސްޓްރީގެ ގޮނޑިތައް ބަދަލު ކުރަނީ


Housing Ge Olhunbolhunvefai Oeh Zinmaa Saafukohdheefi - Vaguthu\nހައުސިންގެ އޮޅުންބޮޅުން ވެފައި އޮތް މަސައްކަތްތައް ސާފުކޮށް، ޒިންމާ ކަނޑައަޅައިފި\nހައުސިންގ މިނިސްޓްރީ ސަރަހައްދު - ވަގުތު އިމޭޖަސް: ޢަލީ ވިސާމް\nހައުސިން އެންޑް އިންފްރާސްޓްރަކްޗާ މިނިސްޓްރީގެ މަސައްކަތް ދެ މިނިސްޓްރީއަކަށް ބަހާލުމުން އެތަނުގެ ޒިންމާތައް އޮޅުންބޮޅުންވެ، ދެމިނިސްޓްރީ އިން ކުރަންޖެހޭ މަސައްކަތް ސާފުނުވެ، އަދި ދެމިނިސްޓްރީގެ މަސައްކަތްތަކުގައި އަރަމުން އައި ފުށުންއެރުންތައް ސަރުކާރުން ހައްލުކޮށްފިއެވެ.\nހައުސިން މިނިސްޓްރީގެ މެންޑޭޓް އަލުން ކަނޑައެޅިއިރު އެމަނިސްޓްރީ އަށް އޮތީ ހަމައެކަނި ބޯހިޔާވަހިކަމެވެ.\nކުރީގެ ރައީސް ޔާމީންގެ ސަރުކާރުން ފެށިގެން މިހާތަނަށް ހައުސިން މިނިސްޓްރީ އަކީ މާލެ އާއި އަތޮޅުތައް ހިމެނޭ ގޮތަށް، ބޯހިޔާވަހިކަމުގެ މައްސަލަތަކާއި އިމާރާތް ކުރުމާއި މަގުތައް މަރާމާތުކޮށް ބެލެހެއްޓުން ފަދަ ޒިންމާ ބޮޑު ތަނެކެވެ.\nއާ ސަރުކާރުން ވަނީ ހައުސިން އެންޑް އާބަން ޑިވެލޮޕްމަންޓްގެ ނަމުގައި މިނިސްޓްރީއަކާއި ޕްލޭނިން އެންޑް އިންފްރާސްޓްރަކްޗާގެ ނަމުގައި ވެސް މިނިސްޓްރީއެއް އުފައްދައިފަ އެވެ.\nރައީސް އޮފީހުން މިހާރު ވަނީ ދެ ތަނުގެ ވެސް ޒިންމާތައް ވެސް ކަނޑައަޅައިފަ އެވެ. މި ބަދަލުގައި، ހައުސިން މިނިސްޓްރީން ކުރިން ކުރަމުން އައި ގިނަ މަސައްކަތްތައް އޮތީ ޕްލޭނިން މިނިސްޓްރީ އަށެވެ. އެމިނިސްޓްރީ ހަވާލު ކުރައްވާފައި ވަނީ އެމްޑީޕީ ސަރުކާރުގެ ހައުސިން މިނިސްޓަރު މުހައްމަދު އަސްލަމް އާއި އެވެ. ހައުސިން މިނިސްޓަރަކީ އާމިނަތު އާތިފާ އެވެ.\nހައުސިން މިނިސްޓްރީން ކުރަން ޖެހޭ މައިގަނޑު ކަމެއްގެ ގޮތުގައި އޮތީ، ރާއްޖޭގެ ބޯހިޔާވަހިކަމާ ބެހޭ ގައުމީ ސިޔާސަތެއް ކަނޑައަޅައި، ތަންފީޒު ކުރުމެވެ. އެ ސިޔާސަތުގެ ދަށުން ރައްޔިތުންނަށް ދޭ ހިޔާވަހިކަމުގެ އަސާސީ މިންގަނޑުތައް ކަނޑައެޅުމާއި ދިރިއުޅެން އެކަށީގެންވާ ހިޔާވައްސެއް ކޮންމެ ރައްޔިތަކަށް ހޯދައި ދިނުމާއި ބޯހިޔާވަހިކަމުގެ މަޝްރޫއުތައް، ކަމާ ގުޅޭ އިދާރާތަކާ އެކު އެކުލަވާލައި ހިންގުން ހިމެނެ އެވެ.\nމިއީ ވެރިކަމަށް ދެމަސް ފުރިހަމަ ނުވާ ސަރުކާރުން މިނިސްޓްރީއެއްގެ މަސައްކަތައް ބަދަލު ގެނައި ފުރަތަމަ ފަހަރެވެ.\nޖެނުއަރީ 8, 2019 23:03\nހައުސިންމިނިޓްރީއަކީ ރައިސް މައުމޫނަށް ވެދުމަށްއެރުވި ފޮޓޯގަޑެއް ކަމެއްދިނުން ބޭނުމެއްނޫން ނަމެއްދިނުމުން ފުދޭ\nޖެނުއަރީ 9, 2019 08:52\nހުރިހާ ކަމެއްވެސް އޮޅުން ބޮޅުން...ހަފްތާއެއްގެ ތެރޭ އާއްމު ކުރާނަމޭ ބުނި ފުލެޓް ތަކުގެ ހައްލީ ލިސްޓް ވެސް އޮޅުން ބޮޅުން...\nޖެނުއަރީ 9, 2019 09:52\nމިހާރު ގޮތް ހުސްވަނީ ހުރިހާ ރައްޔިތުން ބަލަން ތިބޭ


ކޮވިޑް ބަލީގައި މީހަކު ނިޔާވުން\nކޮވިޑް ޖެހިގެން ނިޔާވެފައި ވަނީ 80 އަހަރުގެ ފިރިހެނެއް\nމިއީ ވޭތިވެދިޔަ ހަތަރު ދުވަސް ތެރޭގައި ރާއްޖެއިން ކޮވިޑް ބަލީގައި ނިޔާވި ހަތަރު ވަނަ މީހާ\n20 އޭޕްރިލް 2021 | އަންގާރަ 12:24\nކޮވިޑް-19 ގައި ނިޔާވި މީހަކު ވަޅުލަން ގެންދަނީ\nކޮވިޑް-19ގައި ރާއްޖެއިން 71 ވަނަ މީހާ ނިޔާވެއްޖެއެވެ.\nކޮވިޑް ޖެހިގެން ނިޔާވެފައި ވަނީ 80 އަހަރުގެ ފިރިހެނެއް ކަމަށް އެޗްޕީއޭއިން ބުނެއެވެ. އެ މީހާއަކީ ހުޅުމާލޭ ހޮސްޕިޓަލުގައި ފަރުވާދެމުން ދިޔަ މީހެކެވެ. އޭނާ ނިޔާވެފައިވަނީ ހޯމަ ދުވަހުގެ ރޭ 11:25 ހާއިރުކަމަށް އެޗްޕީއޭއިން މައުލޫމާތުދެއެވެ.\nމިއީ ވޭތިވެދިޔަ ހަތަރު ދުވަސް ތެރޭގައި ރާއްޖެއިން ކޮވިޑް ބަލީގައި ނިޔާވި ހަތަރު ވަނަ މީހާއެވެ. އެގޮތުން ހުކުރު ދުވަހު މި ބަލީގައި ދެ މީހަކު ނިޔާވެފައި ވާއިރު، ހޮނިހިރު ދުވަހު ވެސް އިތުރު މީހަކު ނިޔާވެފައިވެއެވެ.\nކޮވިޑް ކޭސްތަކުގެ އަދަދު މިދިޔަ ދެ ހަފްތާގެ ތެރޭގައި މަދުވި ނަމަވެސް، ޕޮޒިޓިވް ވާ މީހުންގެ އަދަދު މިހާރު ވަނީ އިތުރުވެފައެވެ. އެގޮތުން ހޮނިހިރު ދުވަހު 124 މީހުން ޕޮޒިޓިވް ވެފައި ވާއިރު، އާދީއްތަ ދުވަހު 203 މީހުން ވަނީ ޕޮޒިޓިވް ވެފައެވެ.\nމީގެއިތުރުން، ހޯމަ ދުވަހު ޕޮޒިޓިވްވި 157 މީހުންނާއެކު ރާއްޖޭގައި މިހާތަނަށް 26،505 މީހަކު ވަނީ ކޮވިޑަށް ޕޮޒިޓިވްވެފައެވެ. އަދި އެކްޓިވް ކޭހުގެ އަދަދު ވަނީ ބޮޑުތަނުން އިތުރު ވެފައެވެ. އެގޮތުން މިހާރު ޖުމްލަ 2735 މީހަކަށް ކޮވިޑަށް ފަރުވާދެމުން ގެންދެއެވެ. މީގެ ތެރެއިން ހޮސްޕިޓަލުގައި އެޑްމިޓްކޮށްގެން ފަރުވާދެމުން އަންނަނީ 68 މީހަކަށެވެ. މިހާތަނަށް ބަލިން ރަނގަޅުވެފައި ވަނީ 23،691 މީހުންނެވެ.


Bodu accident: Meehakah serious aniya eh nuvey\nބްރިޖު މަތީ ހިނގި ބޮޑު އެކްސިޑެންޓުގައި މީހަކަށް ސީރިޔަސް އަނިޔާއެއް ނުވޭ\nބްރިޖު މަތީ ހިނގި ބޮޮޑު އެކްސިޑެންޓުގެ ތެރެއިން --\nސިނަމާލެ ބްރިޖު މަތީ ރޭ ހިނގި ބޮޑު އެކްސިޑެންޓުގައި އެއްވެސް މީހަކަށް ސީރިޔަސް އަނިޔާއެއް ލިބިފައި ނުވާ ކަމަށް ފުލުހުން ބުނެފި އެވެ.\nބްރިޖުން މާލެއަށް އަރަން އޮންނަ ޓްރެފިކް ލައިޓުގައި މަޑުކޮށްގެން އޮތް ވެހިކަލްތަކެއްގައި ޖިޕެއް ޖެހި ރޭ 1:30 ހާއިރު ބޮޑު އެކްސިޑެންޓެއް ވަނީ ވެފަ އެވެ. ފުލުހުން ބުނީ އެކްސިޑެންޓް ހިނގަން މެދުވެރިވީ ބްރިޖުމަތިން ބާރު ސްޕީޑެއްގައި ދުއްވާފައި އައި ޖިޕު ކޮންޓްރޯލް ނުވެގެން ގޮސް ޓްރެފިކް ލައިޓު ކައިރީ މަޑުކޮށްގެން އޮތް ތިން ކާރަކާއި ދެ ސައިކަލެއްގައި ޖެހިގެން ކަމަށެވެ. އަދި އެ ހުރިހާ ވެހިކަލްތަކަށް ބޮޑެތި ގެއްލުން ލިބިފައިވާ ކަމަށް ފުލުހުން ބުންޏެވެ.\nއެ އެކްސިޑެންޓުގައި އަނިޔާވި މީހުންނަށް އޭޑީކޭއިން ފަރުވާ ދީފައިވާ ކަމަށާއި ޖިޕު ދުއްވަން އިން އުމުރުން 27 އަހަރުގެ ބަންގްލަދޭޝް ފިރިހެން މީހާއަށް އަދިވެސް އެ ހޮސްޕިޓަލުގައި ފަރުވާ ދެމުން އަންނަ ކަމަށް ފުލުހުން ބުންޏެވެ. އެހެން ނަމަވެސް އެއްވެސް މީހަކަށް ސީރިޔަސް އަނިޔާއެއް ވިކަމުގެ މައުލޫމާތެއް ލިބިފައި ނުވާ ކަމަށް ވެސް ފުލުހުން ބުންޏެވެ.\nއެކްސިޑެންޓުގައި ހިމެނޭ ހުރިހާ ވެހިކަލްތައް ދުއްވި މީހުންގެ އަތުގައި ލައިސެންސް އޮތް ކަމަށް ފުލުހުން ބުންޏެވެ. ފުލުހުން ދަނީ އެ މައްސަލަ އިތުރަށް ތަހުގީގު ކުރަމުންނެވެ.\nއެ އެކްސިޑެންޓާ ގުޅޭ ގޮތުން ވީޑިއޯތައް ސޯޝަލް މީޑިއާގައި އާންމުވެފައިވާ އިރު މާލެ ސިޓީ ކައުންސިލްގެ ޑެޕިއުޓީ މޭޔަރު ސަމާއު ޝަރީފު ކުރެއްވި ޓުވީޓެއްގައި ވިދާޅުވެފައިވާ ގޮތުގައި މިއީ އެ މަނިކުފާނު މިހާތަނަށް ފެނުނު އެންމެ ނުރައްކާތެރި އެއް އެކްސިޑެންޓް އެވެ. އަދި އެވަގުތު ބާރު އަޑަކާއިއެކު ރުއިމުގެ އަޑު ފެތުރިގެން ދިޔަ ކަމަށް އޭނާ ވިދާޅުވި އެވެ.\nއޭޑިކޭ ހޮސްޕިޓަލް މޯލްޑިވްސް ޕޮލިސް ސާވިސް ސިނަ މާލެ ބްރިޖް + އެކްސިޑެންޓް މަގުމަތީގެ އެކްސިޑެންޓް\n"ބުރިޖާއި ހައިވޭގައި މަޑުކުރުމަކީ އެކްސިޑެންޓްތަަކަށް މަގުފަހިވާ ކަމެއް"


BREAKING: Sheikh Jaufar Faiz Avahaaravehje - Vaguthu\nޝައިޚް ޖައުފަރު ފާއިޒް - ފޮޓޯ: މިއަދު ނޫސް\nމައުލޫމާތު ލިބިފައިވާ ގޮތުގައި ޝައިޚް ޖައުފަރު ފާއިޒް އަވަހާރަވެފައިވަނީ މީގެ އިރުކޮޅެއް ކުރިން އައިޖީއެމްއެޗްގައި ފަރުވާ ހޯއްދަވަމުން ދަނިކޮށެވެ.\nޖައުފަރު ފާއިޒަށް އައިޖީއެމްއެޗްގައި ފަރުވާ ދެއްވަމުން ގެންދަވާތާ މަހަކަށް ވުރެ ގިނަ ދުވަސްވެއްޖެއެވެ. ހޮސްޕިޓަލްގައި ފަރުވާ ދެއްވަން ފެށީ ވެސް ކޮވިޑް-19 ގެ ރޯގާއަށް ފައްސިވެގެންނެވެ.\nއަވަހާރަވިއިރު އުމުރުފުޅަކީ 65 އަހަރެވެ.\nޝައިޚް ޖައުފަރު ފާއިޒަކީ ދީނީ އިލްމު ފެތުރުއްވުމަށް ގިނަގުނަ މަސައްކަތްތަކެއް ކުރެއްވި ބޭފުޅެކެވެ. އޭނާ ވަނީ ގިނަ ދުވަސްތަކެއް ވަންދެން މުދައްރިސުކަން ވެސް ކުރައްވާފައެވެ. މިހާރުވެސް ސަރުކާރުގެ ވަރަށް އިސް މަގާމުތަކުގައި ޝައިހް ޖައުފަރުގެ ދަރިވަރުން އެބަތިއްބެވިއެވެ.\nޝައިޚް ޖައުފަރު ފާއިޒް އަވަހާރަވުމުން ވަރަށް ގިނަ ބޭފުޅުން ގެންދަވަނީ އޭނާ އަށް ހެޔޮ ދުއާ ކުރައްވާ މީސް މީޑިއާގެ އެކި މަންސަތަކުގައި ބަޔާންތައް ލިޔުއްވަމުންނެވެ.\nދިވެހި ބަހުގެ އެކެޑެމީގެ ރައީސް އަޝްރަފް އަލީ ފޭސްބުކްގައި ކުރެއްވި ޕޯސްޓެއްގައި ވިދާޅުވީ "ޖައުފަރު ސަރއަކީ މަދަރުސަތުލް ޢާލިޔާގައި 1990ގެ އަހަރުތަކުގައި، އަޅުގަނޑު ފަދަ އެތައް ދަރިވަރަކަށް އުނގަންނަވައިދެއްވި މުދައްރިސެކެވެ. ހިތްޕުޅު ހެޔޮ އެދުރެކެވެ. ހިނިތުންވެވަޑައިގަންނަވަމުން މެނުވީ ބަސްފުޅެއް ވިދާޅުވި ތަނެއް ދުވަހަކު ވެސް އަޅުގަނޑެއް ނުދެކެމެވެ. އަބަދުވެސް ފެންނަނީ ހުދު ސާފު ހެދުންކޮޅުގައި ހުންނަވަނިކޮށެވެ. ޖައުފަރު ސަރގެ ހިތްޕުޅު ވެސް ހަމަ އެހައި ސާފުކޮށް ފެންނަ ފަދައެވެ."\nދާދިފަހަކާއި ޖެހެންދެން ވެސް ޝައިހް ޖައުފަރު މިސްކިތްތަކުގައި ދަރުސްތައް ދެއްވަވާފައި ވެއެވެ. އޭނާ ވަނީ ތަފާތު އެކި މައުލޫތަކަށް ދީނީ އިލްމުގެ ފޮތްތައް ވެސް ލިޔުއްވާފައެވެ.\nޝައިހް ޖައުފަރުގެ ޖަނާޒާގެ ކަންކަން ކުރިއަށް ގެންދިއުމަށް ހަމަޖެހިފައި ވަނީ މިއަދު މެންދުރު ނަމާދަށް ފަހު މަސްޖިދުލް ފުރުޤާން (ފުރުޤާން މިސްކިތުގައި) ކަމަށް މައުލޫމާތު ލިބެއެވެ.\nޖުލައި 15, 2021 01:42\nސުވަރުގޭގެ މަތިވެރި ނިއުމަތް ޝޭހައް މިންވަރުކުރައްވައި ފާފަތައް އެއްކޮއް ފުއްސަވާށި.\nޖުލައި 15, 2021 01:56\nދީނަށް ޚިދުމަތްކުރެއްވި ތަގުވާވެރި ބޭފުޅެއް. ހިނިތުންވުމާއެކު ހެޔޮކޮށް މުޢާމަލާތު ކުރައްވާ ބޭފުޅެއް. ޖައުފަރުބެއަށް ހެޔޮ ރަހުމަތް ލައްވާށި!\nاللهم اغفر له وارحمه وعافه واعف عنه وأكرم نزله ووسع مدخله وارزقه الفردوس الأعلى، والهم أهله وذويه الصبر والسلوان.\nޖުލައި 15, 2021 04:13\nމިސަރުކާރުން ޝެޭހް ޖައުފަރު ފަާއިޒު ދުލުގަ ތަޅުލާފަ ހުންނަތާ 1 އަހަރއްވުރެ ދުވަސް ވީފަހުން އަވަހާރަވީ\nޖުލައި 15, 2021 05:20\nޖުލައި 15, 2021 05:27\n* اللهم اغفر لهما وارحمهما وعافهما واعف عنهما\n* اَللَّهُمَّ ثَبِّتْهما عِنْدَ السُّؤَالِ فِي الْقَبْرِ وَيَوْمِ الْقِيَامَةِ\nޖުލައި 15, 2021 05:38\nޝެއިޚް ތިޔަ ވަޑައިގަތީ އަޅުގަނޑުމެން ރޮއްވާލާފައެވެ. ޝެއިޚުގެ އަގުހުރި ނަސޭހަތްތައް އަމާނާތްތެރި ކަމާއެކު އަޅުގަނޑުމެން ދަމަހައްޓާނަމެވެ.\nއިންނާލިއްލާހި ވައިންނާ އިލައިހި ރާޖިޢޫން ޝެއިޚް ޖައުފަރު ފާއިޒަކީ އިސްލާމްދީނުގަ ކަންއޮތްގޮތް ފުރިހަމައަށް ޖެހިލުމެއްނެތި ބުނެ ހާމަ ކުރައްވަމުން ގެންދެވި އިޚްލާސްތެރި ޢިލްމުވެރިއެއް ޝެިޚުއަށް ސުވަރުގޭގެ ދާއިމީ ނިޢުމަތް ލެއްވުން އެދި ދުޢާކުރަން\nޖުލައި 15, 2021 05:49\nމަރުޙޫ މްގެ ފުރާނައަށް ސުވަރުގޭގެ މަތިވެތި ނިޢު މަތް މިންވަރު ކުރައްވައި ޢާއިލާ އަށް ކެތްތެތިކަން ދެއްވާށި\nޖުލައި 15, 2021 06:23\nانالله وانا االيه راجعون اللهم اغفرله اللهم ثبته\nޖުލައި 15, 2021 06:54\nޖުލައި 15, 2021 07:35\nޖުލައި 15, 2021 07:39\nޝެއިޙްގެ ފުރާނައަށް މާތްﷲ ހެޔޮ ރަޙްމަތް ލައްވާ ކަށްވަޅު ތަނަވަސް ކޮށްދެއްވައި ޖަންނަތުލް ފިރްދައުސްގެ އެންމެ މަތިވެރި ނިއުމަތް ޝެއިޙް އަށް މިންވަރު ކުރައްވާށިއެވެ. އެންމެ ފަހުވަގުތައި ޖެހެންދެންވެސް ޙައްޤު ބަސް ބުނުމުގައި ޝޭއިޙް ޘާބިތުވިއެވެ.. މާތްﷲ ޝެއިޙްގެ ހެޔޮ އަމަލުތަށް ގަބޫލުކުރައްވާށިއެވެ.\nޖުލައި 15, 2021 07:53\nދީނަށް ޚިދުމަތްކުރެއްވި ތަގުވާވެރި ބޭފުޅެއް. ހިނިތުންވުމާއެކު ހެޔޮކޮށް މުޢާމަލާތު ކުރައްވާ ބޭފުޅެއް. ޝެއިޚަށް ހެޔޮ ރަހުމަތް ލައްވާށި!\nالّلهمّ اغفرله والرحمه وعافه واعف عنه وأكرم نزله ووسِّع مدخله واغسله بلماء والثّلج والبرد ونقِّه من الخطاياى كماينقّى الثّوب الأبيض من الدّنس\nޖުލައި 15, 2021 08:09\nކަލޭމެން އެންމެނާވެސް "މަރު" އައިސް ބައްދަލުކުރާނެ.. އެކަމަކީ މުޖައްރިބު ކަމެއް.. ނޭނގޭ ކަމަކީ ކޮންތާކުގައި ކަމެއް. ކޮންއިރަކު ކަމެއް. އަހަންނަށް ކުރެވިފައިވާ ފާފަ ތަކަށް އަހަރެން ދެރަވެ ހިތާމަ ކުރަން.. އިސްލާމް ދީނުގެ މަތީގައި ޞާލިޙު މުސްލިމެއްގެ ގޮތުގައި އުޚްރަވީ ޙަޔާތަށް ދާނެ މީހަކު ކަމުގައި ލެއްވުން އެދި ދުޢާ ކުރަން..\nޖުލައި 15, 2021 08:42\nޖައުފަރު ފައިޒަކީ އުމުރުގެ ބޮޑުބައެއް އިސްލާމްދީން އުގެނުމަށަާއި ކިޔަވައިދެއްވުމުގައި ރާއްޖެއިން ބޭރުގަ އުޅުއްވި ބޭފުޅެއް އަަާއިލާ އޮންނަނީވެސް އިންޑިާއާގަ އެކަމަކު މިއަނިޔާވެރި ސަރުކާރު ވަނީ ޖައުފްރުގެ ޕާސްޕޯޓް އެަްވެސް ހައގަކާނުލާ ހިފަހައްޓާފަ\nޖުލައި 15, 2021 09:12\nޝައިޚް އާއެކު 15 ދުވަހު ސައުދީގައި ޢުމްރާ ދަތުރެެއްގައި ވުމުގެ ފުރުޞަތު ލިބުނު. ވ ރަގަޅު، ހިތްތިރި ޝައިޚެއް.\nދީނަށް ޚިދުމަތްކުރެއްވި ތަގުވާވެރި ބޭފުޅެއް. ހިނިތުންވުމާއެކު ހެޔޮކޮށް މުޢާމަލާތު ކުރައްވާ ބޭފުޅެއް. ޖައުފަރުބެއަށް ހެޔޮ ރަހުމަތް ލައްވާށި! އާއިލާއަށް ކެތްތެރިކަން ދެއްވާށި. އާމީން\nޖުލައި 15, 2021 09:21\nޖުލައި 15, 2021 10:18\nޖުލައި 15, 2021 10:30\nޖުލައި 15, 2021 12:09\nވ.އޯގާތެރި ޝައިޙް އެއް. ﷲ ޝައިހް އަށް ރަހްމަތް ލައްވާށި!


Joker2gai Harley Quinn ge role kulhenee Lady Gaga | Mihaaru\n"ޖޯކާ 2"ގައި ހާލީ ކުއިންގެ ރޯލު ކުޅެނީ ލޭޑީ ގާގާ\nމަޝްހޫރު ލަވަކިޔުންތެރިޔާ އަދި އެކްޓްރެސް ލޭޑީ ގާގާ: ޖޯކާގެ ދެވަނަ ބައިގައި ހާލީ ކުއިންގެ ރޯލުން އޭނާ ފެންނާނެ.\n15 ޖޫން 2022 - 07:08\nޑީސީގެ މަޝްހޫރު ވިލަން "ޖޯކާ"ގެ ކެރެކްޓާ އަށް ބިނާކޮށް އުފެއްދި ސައިކޮލޮޖިކަލް ތުރިލާ ފިލްމުގެ ދެވަނަ ބައިގެ ރޯލެއް މަޝްހޫރު ލަވަކިޔުންތެރިޔާ އަދި އެކްޓްރެސް ލޭޑީ ގާގާ އަށް ދީފި އެވެ.\nޖޯކާގެ ދެވަނަ ބައިގެ މަސައްކަތް ފަށާފައިވާ ކަމަށް އެ ފިލްމުގެ ޑައިރެކްޓަރު ޓޮޑް ފިލިޕްސް އިއުލާނުކޮށްފައި ވަނީ މިދިޔަ ހަފުތާގަ އެވެ. އަދި އެ ފިލްމުގައި ވާކީން ފީނިކްސް، ޖޯކާގެ ރޯލުން އަލުން ފެންނާނެ ކަމަށް ވެސް ފިލިޕްސް ބުންޏެވެ.\nފިލްމުގެ ދެވަނަ ބަޔަށް ލޭޑީ ގާގާ ކާސްޓްކޮށްފައި ވަނީ "ހާލީ ކުއިން"ގެ ރޯލު ކުޅުމަށެވެ. ހާލީ ކުއިން އަކީ ޖޯކާގެ ލޯބިވެރިޔާ އެވެ.\nA new DC star is born... https://t.co/adop01Q1hV pic.twitter.com/5D6qYT4aRQ\n"ފޮލީ އަ ޑޫ"ގެ ނަން ދީފައިވާ ޖޯކާގެ ސީކުއެލްއާ ގުޅޭ އިތުރު މައުލޫމާތުތައް ވެސް އަންނަނީ ޓޮޑް އާންމުކުރަމުންނެވެ. ވަކި ގޮތެއް ނިންމާފައި ނުވިޔަސް، ކުރިއަށް އޮތް ފިލްމަކީ މިއުޒިކަލް ފިލްމަކަށް ވުން އެކަށީގެންވާ ކަމަށް ޓޮޑް ވަނީ އިޝާރާތްކޮށްފައިވެ އެވެ.\nމިއީ 2019 ވަނަ އަހަރު ނެރުނު "ޖޯކާ" އަށް ވުރެ މުޅިން ތަފާތު މިސްރާބެކެވެ. އެއާ އެކު، ފޭނުންގެ މެދުގައި ވަނީ ހިޔާލު ތަފާތުވުންތަކެއް ވެސް އުފެދިފަ އެވެ. އެއްބައި މީހުންނަށް އެ މިސްރާބު އެއްގޮތަކަށް ވެސް ކަމަކުނުދެ އެވެ.\nހޮލީވުޑް ލޭޑީ ގާގާ


Mulhi gaumugai madhiri - Hali News\nމުޅި ޤައުމުގައި މަދިރި! މުހިއްމީ ފަރުދީ ޒިންމާ!\n30 March 2021, 14:49\nމި ދުވަސްވަރަކީ ރާއްޖޭގައި އާދަޔާ ޚިލާފަށް މަދިރި އާލާވާ ދުވަސްވަރެކެވެ. މީހުން ދިރިއުޅޭ ރަށްރަށާއި ފަޅުރަށްރަށުގައި މަދިރީގެ އުނދަގޫ އިންތިހާއަށް ބޮޑެވެ. ހަމައެކަނި ރަށްރަށެއް ނޫނެވެ. ރަށެއްގެ ބޭރުން މަސްވެރިކަން ކުރުމަކީ ވެސް މަދިރީގެ އުނދަގޫ އެހާ ބޮޑު ކަމެކެވެ.\nރަށްރަށުގައި މިހާރު އުޅޭ މަދިރިތަކުގެ ބާވަތަށް ނަޒަރު ހިންލާ އިރު ގިނަ ރަށްރަށުގައި ޑެންގޫ ފަދަ ބަލި ފަތުރާ މަދިރި ކަމުގައިވާ އީޑީސް އިޖިޕްޓައި ފެންނަނީ ވަރަށް މަދުންނެވެ. ގިނަ މީހުން ބުނާ ގޮތުގައި މިހާރު އުޅޭ މަދިރިއަކީ އޮއެ މަދިރިއެވެ. ނުވަތަ ކިއުލެކްސް މަދިރިއެވެ.\nމަދިރީގެ އުޅުމަށް އެތަކެއް ބަދަލުތަކެއް މިވަނީ އައިސްފައެވެ. މަދިރީގެ ބިސް ހަލާކުނުވެ އަހަރަކަށް ހުރެއެވެ. މިހެންކަމުން ފެނުގެ އަސަރު ކުރާތާ ގިނަ ދުވަސްތަކެއެއް ނުވެ މަދިރިއަށް ބަދަލުވެ އުދުހެން ފަށައެވެ. މި ދުވަސްވަރު ކުއްލިއަކަށް މަދިރި ގިނަވާން ޖެހުނު ސަބަބަކަށް މިކަން ވެސް ވެދާނެއެވެ. އުދަ އެރުމާއި ވާރޭ ވެހި މަދިރީގެ އާބާދީ ގިނަވީއެވެ.\nމަދިރި ކޮށްޓްރޯލް ކުރުމަށް އެންމެ އެކަށިގެންވާ އެންމެ ކާމިޔާބު ގޮތަކީ ފަރުދީ ޒިންމާ އަދާ ކުރުމެވެ. ގެޔާއި ގޯތިތެރޭގައާއު ފަޅު ގޯތިތަކާއި ހޭޅިފަށް ފަދަ ތަންތަނުގައި މަދިރި އާލާވާ ގޮތަށް ހުންނަ ތަންތަން އޭނޫން ގޮތަކަށް ބަދަލު ކޮށްލަން ޖެހެއެވެ. ދިޔަދޮއްވާއި ފުޅިތަކާއި، ޕޮޓްފަދަ ތަކެތީގައި ފެންހަރުލާނަމަ މަދިރީގެ ބިސްތައް ސާފުވާ ވަރަށް ދިޔަދޮވިފަދަ ތަކެތި ދޮވެލަންވާނެއެވެ. ތާނގީ ފަދަ ތަކެތި މަދިރި ނުވަދެވޭ ގޮތަށް ދާޖަހައި ރައްކާތެރި ކުރަން ވާނެއެވެ.\nޢާއްމު ޞިއްޙަތު ރައްކާތެރިކުރުމުގެ ޤާނޫނުގައި ބުނާ ގޮތުން ނަމަ ކައުންސިލްތަކުގެ އިޙްތިޞާޞް ހިނގާ ސަރަޙައްދުގެ ދާއިރާގައި ހިމެނޭ ކުޅި،ފެންގަނޑުތައް،ފާތައް ފަދަ ތަންތަނުގައި މަދިރިއާއި ބަލި ފަތުރާ ބާވަތުގެ އެހެނިހެން ސޫފާސޫފި އަށަގަތަ ނުދިނުމަށް ކުރަންޖެހޭ ކަންކަން ކުރުމަކީ ކައުންސިލްގެ ޒިންމާއެކެވެ. އަދި މިކަމާ ގުޅޭ ހޭލުންތެރިކަން އިތުރުކުރުމަކީ ޞިއްޙީދާއިރާގެ ޒިންމާއެކެވެ.\nމަދިރި ކޮންޓްރޯލް ކުރުމުގައި ހުރަސްތަކެއް އެބަ ހުއްޓެވެ. ގުޅިގެން މިކަން ކުރެވޭނެ ގޮތެއް ނެތެވެ. ދޭދޭ މުޢައްސަސާތަކުގެ މެދުގައި ގުޅުން އޮތީ ހީނަރުވެފައެވެ. ނުވަތަ ކައުންސިލަރުން އުޅެނީ ކެމްޕެއިން ކުރުމުގައެވެ. ބައެއް ރަށްރަށުގައި އުސޫލުތަކާ ޚިލާފަށް ރައްޔިތުން ރުއްސުމަށްޓަކައި ކައުންސިލުން އިސްނަގައިގެން ފޮގް ކުރަމުން ގެންދާކަން ވަނީ ފާހަގަ ކުރެވިފައެވެ. ނަމަވެސް ފޮގް ކުރުމުގެ ހުއްދަ ލިބެނީ މަދިރީގެ ޒަރިއްޔާއިން ފެތުރޭ ބައްޔެއް ފެނުމުންނެވެ. މީގެ ސަބަބަކީ ފޮގް ކުރުމުގެ ހުރި ނުރައްކާތެރި ކަމެވެ. ފޮގު ކުރުމުގެ ސަބަބުން އިންސާނުންނަށް ވަރަށް ގިނަ ޞިއްޙީ މައްސަލަތައް ކުރިމަތިވެފައިވެއެވެ. މީގެ އިތުރުން ތިމާވެއްޓަށް ވެސް ނުހަނު ގެއްލުން ލިބެއެވެ. ފޮގްކުރުމުން މަދިރި މަރުވާކަމަކަށް ނުވެއެވެ. ފޮގްގައި ޖެހޭ މަދިރިތައް ހޭނެތެނީއެވެ. އަދި ހޭ އެރުމުގެ ކުރިން ހިނި ކެއުން ނުވަތަ އެފަދަ ގޮތަކުން މަރުވާކަމަށް ފާހަގަ ކުރެވިފައިވެއެވެ. މީގެ އެންމެ ތަފާތު ކަމަކީ މަދިރި ފޮގަށް ހޭނުމެވެ. އަދި ބައްޔެއް ފެތުރޭ ޙާލަތުގައި ފޮގު ކުރަން ޖެހިއްޖެ ނަމަ ގިނަ ދުވަހު ފޮގު ކުރަން ޖެހުމަކީ ވެސް އޮތް ގޮންޖެހުމަކަށްވާނެއެވެ.\nވަގުތީ އުފަލަކަށްޓަކައި ފޮގުކުރަން ގޮވާލުމުގެ ކުރިން މީގެ ނުރައްކަލާއި ފޮގުކުރެވޭ ޙާލަތްތައް ދެނެގަނެ ތިމާމެނަށް އެންމެ ރަނގަޅު ގޮތް ޚިޔާރު ކުރާ ބަޔަކަށް ވާންޖެހެއެވެ. އަދި މަދިރި ކޮށްޓްރޯލް ކުރުމުގައި ތިމާގެ ފަރުދީ ޒިންމާ އިސްކުރާ ބަޔަކަށް ވާށެވެ.


sih'hee marukazehgai fashaa furathama dhathuge faruvaa maafusheegai – Iru\nސިއްޙީ މަރުކަޒެއްގައި ފަށާ ފުރަތަމަ ދަތުގެ ފަރުވާ މާފުށީގައި\nސިއްޙީ މަރުކަޒެއްގައި ފަށާ ފުރަތަމަ ދަތުގެ ފަރުވާގެ ޚިދުމަތް ކ.މާފުށީ ސިއްޙީ މަރުކަޒުގައި ފެށުމަށް ތައްޔާރުވެއްޖެއެވެ.\nކ.މާފުށީގައި ދަތުގެ ފަރުވާ ފެށުމަށް މިހާރު ކުރިއަށްދަނީ އެކަމަށް ބޭނުންވާ އެންމެ ފަހުގެ ތައްޔާރީތަކެވެ. މާފުށީގައިވެސް އަދި އަތޮޅުތަކުގެ ސިއްޙީ މަރުކަޒެއްގައި މުޅިން އަލަށް ފަށާ ދަތުގެ ފަރުވާގެ މި ޚިދުމަތާއި ގުޅޭގޮތުން، ޕީއެސްއެމްއަށް މަޢުލޫމާތުދެއްވަމުން މާފުށީ ކައުންސިލުން ވިދާޅުވީ، ފަރުވާ ފެށުމަށް ބޭނުންވާ ހުރިހާ ތައްޔާރީތައް މިހާރު ނިމިފައިވާކަމަށެވެ.\nދަތުގެ ފަރުވާއަކީ ސްޕެޝަލިސްޓް ޚިދުމަތަކަށްވާއިރު އެ ޚިދުމަތަށް ބޭނުންވާ މެޝިންތައް މިހާރު ހެލްތު ސެންޓަރުގައި އިންސްޓޯލްކުރުމުގެ މަސައްކަތްވަނީ ނިންމާލާފައެވެ. އެގޮތުން ޑެންޓަލް ޔުނިޓާއި، ދަތުގެ އެކްސްރޭނަގާ މެޝިން އިންސްޓޯލްކޮށް، އެކަމަށް ބޭނުންވާ ސާމާނު ހޯދާ، ޚިދުމަތް ފެށުމަށް ބޭނުންވާ ހުރިހާ އިންތިޒާމްތައް މިހާރުވަނީ ސެންޓަރުގައި ހަމަޖައްސާ ނިމިފައެވެ. އަދި ޚިދުމަތް ފެށުމަށް ބޭނުންވާ ޑެންޓިސްޓްވެސް ރަށަށް ގޮސްފައިވާކަމަށް ކައުންސިލުން މަޢުލޫމާތުދެއެވެ.\nޑެންޓިސްޓަކީ މާލެއިން ދަތުރުކުރި ޑޮކްޓަރެއްކަމުން މިވަގުތު ހުރީ ކަރަންޓީންގައިކަމަށާއި، ޑޮކްޓަރު ކަރަންޓީން މުއްދަތު ހަމަވިހާ އަވަހަށް ޚިދުމަތް ފަށާނެކަމަށް ކައުންސިލުން ވިދާޅުވިއެވެ. މާފުށީ ކައުންސިލުން ވިދާޅުވީ އެރަށުގައި ދަތުގެ ފަރުވާ މިމަހު7ހިސާބުގައި ފެށޭނެކަމަށް ލަފާކުރެވޭކަމަށެވެ.\nއެމްޓީސީސީގެ ޚިދުމަތްތައް ބައިނަލްއަޤްވާމީ ފެންވަރަށް ސެޓިފައިކޮށްފި\nމާފުށީ ސިއްޙީ މަރުކަޒަކީ ޚިދުމަތުގެ ގޮތުން ފާހަގަކޮށްލެވޭ ސެންޓަރެކެވެ. އަދި މިހާރުވެސް އެ ސެންޓަރުން ބައެއް ސްޕެޝަލިސްޓް ޚިދުމަތްތައް ލިބެއެވެ. އެގޮތުން ހަމުގެ ޚާއްސަ ޑޮކްޓަރަކާއި، އެތެރެހަށީގެ ޑޮކްޓަރެއްގެ ޚިދުމަތް މާފުށީ ސިއްޙީ މަރުކަޒުން ލިބެއެވެ.


Maafaru Airport Ah Jet Thiyaagi, Mi Mahu Mihaathanah 55 Jet Jahssaifi - Vaguthu\nޑިސެމްބަރު މަހުގެ މިހާތަަނަށް ނ. މާފަރު އިިންޓަނޭޝަނަލް އެއާޕޯޓަށް 55 ޖެޓު ޖައްސާފައިވާ ކަމަށް އެ އެއާޕޯޓުން ބުނެފިއެވެ.\n"ވަގުތު" އަށް މައުލޫމާތު ދެއްވަމުން އެ އެއާޕޯޓުގެ މެނޭޖަރ މުމްތާޒް އަލީ ވިދާޅުވީ މިއީ ޖެޓު ތިޔާގި ދުވަސްކޮޅެއް ކަމަށާއި، މިމަހުގެ މިހާތަނަށް އެ އެއާޕޯޓަށް ޖުމްލަ 55 ޖެޓު ޖައްސާފައިވާ ކަމަށެވެ.\nމިމަހުގެ ތެރޭގައި އެންމެ ގިނައިން އެ އެއާޕޯޓަށް ޖެޓު ޖައްސާފައި ވަނީ މިދިޔަ އާދީއްތަ ދުވަހުގައި ކަމަށް ފާހަގަކުރައްވާ އޭނާ ވިދާޅުވީ އާދީއްތަ ދުވަހު އެކަނިވެސް 11 ޖެޓު އެ އެއާޕޯޓަށް ޖައްސާފައިވާ ކަމަށެވެ. އަދި މިއަދުގެ މިހާތަނަށް ހަތް ޖެޓު ޖައްސާފައިވާކަމަށާއި، އިއްޔެވެސް އެ އަދަދަށް އެއާޕޯޓަށް ޖެޓު ޖައްސާފައިވާކަމަށް އޭނާ ވިދާޅުވިއެވެ.\n"މާފަރު އެެއާޕޯޓަށް ދުވާލަކަށް އެންމެ މަދުވެގެން ހަތަރެއް ނުވަތަ ފަސް ޖެޓު ޖައްސާ. މިމަހު އެކަނިވެސް އައިސްފި 55 ޖެޓު މިހާރު" މުުމްތާޒް ވިދާޅުވިއެވެ.\nމީގެ ކުރިން "ވަގުތު" އަށް މައުލޫމާތު ދެއްވަމުން މުމްތާޒް ވިދާޅުވީ މާފަރު އެއާޕޯޓަށް އެންމެ ގިނައިން ޖައްސަނީ ޔޫރަޕުންނާއި މިޑުލް އީސްޓުން އަންނަ ޖެޓުތައް ކަމަށެވެ. މިކަމުގެ ސަބަބުން މަޑު މަޑުން ނ. އަތޮޅުގެ ފަތުރުވެރިކަން ވެސް ކުރި އަރަމުން އަންނަ ކަމަށް އޭނާ ވިދާޅުވިއެވެ.\nރާއްޖޭގެ ބޯޑަރު މިދިޔަ ޖުލައި މަހުގެ 15ވަނަ ދުވަހު ހުޅުވާލި ފަހުން މިމަހުގެ 21 ވަނަ ދުވަހުގެ ނިޔަލަށް 136،082 ހާހަށްވުރެ ގިނަ ފަތުރުވެރިން ވަނީ ރާއްޖެ އައިސްފައެވެ. ރާއްޖޭގެ ބޯޑަރު ބަންދުކުރުމުގެ ކުރިން 380،000 ފަތުރުވެރިން ވަނީ ރާއްޖެ އައިސްފައެވެ.\nޑިސެމްބަރު 23, 2020 15:08\nމިނިވަންކަމާއެކު ހިންގާލަން ދީފިނަމަ، ވެލާނާ އެއަޕޯޓަައްވުރެ ކާމިޔާބުވާނެ ކަމަށް ބެލެވޭ.\nހަލީލް / މާލެ\nޑިސެމްބަރު 24, 2020 06:18\nމާފަރަކީ ބޭރުގެ އިންވެސްޓަރަކު ހަދައިފައިވާ އެއަޕޯޓެއްކަން ފާހަގަކޮއްލަން އެބަޖެހޭ، އަދި ފައިދާގައި ހިންގޭނެ އެއަޕޯޓެއްކަން ދަނީ ފެންނަމުން ، މިއީ ވަރަށް އުފާވެރި ހަބަރެއް. މިރާއްޖޭގެ އެންމެ ގުދުރަތީ މުއްސަދި އަތޮޅު ކަމަށްވާ ހުވަދޫ އަތޮޅުގައި ވެސް އިންޓަނޭޝަނަލް އެއަރޕޯޓެއް އޮތުން މުހިން ، ހުވަދޫގައިވެސް އިންޓަނޭޝަނަލް އެއަޕޯޓެއް ތަރައްގީކޮއް ހިންގަން ބަޔަކުވަނީ ސަރުކާރަށް ހުށަހަޅާފަ. ޓުއަރިޒަމްގެ އިތުރަށް ރާއްޖެއަށް ބަނާމަހުގެ ބޮޑުބައެއް ބާނާނަނީ ހުވަދޫ މަސްވެރިންކަން ފާހަގަކޮއްލަން އެބަޖެހޭ .. ހުވަދޫ މަސްވެރިންގެ މަސް އެކްސްޕޯޓްކޮއްގެން ސަރުކާރުގެ އާމްދަނީ ވަރަށް ބޮޑަށް އިތުރުވެ ސަރަހައްދުގެ ރައްޔިތުނަން ވަރަށް ބޮޑެތިފައިދާތަކެއްވާނެކަމީ ޝައްްކެއް އޮތް ކަމެއްނޫން ...


galehiri: އައްޒުބައިރު ބްނުލް ޢައްވާމް\nއައްޒުބައިރު ބްނުލް ޢައްވާމް\nއައްޒުބައިރު ބްނުލް ޢައްވާމް (الزبير بن العوام) އަކީ، އަސަދު ގެ ފުތް، ޚުވައިލަދުގެ ފުތް އައްޒުބައިރު ބްނުލް ޢައްވާމް އެވެ. އެކަލޭގެފާނު ދުނިޔޭގެ އަލިކަން ދެކެވަޑައިގަތީ، ކީރިތި ރަސޫލާ ޞައްލަ ﷲ ޢަލައިހި ވަސައްލަމަ ހިޖުރައަށް ވަޑައިގެންނެވުމުގެ ތިރީހަކަށް އަހަރު ކުރިންނެވެ. އެކަލޭގެފާނު އިސްލާމްވެވަޑައިގަތީ، ޢުމުރުފުޅުން 15 އަހަރުގަ އެވެ. ޙަބްޝްކަރައަށް ހިޖުރަކުރެއްވި މުސްލިމުންނާއެކު އެކަލޭގެފާނު ޙަބްޝްކަރައަށް ހިޖުރަކުރެއްވި އެވެ. އަދި މަދީނާއަށް ވެސް ހިޖުރަކުރެއްވި އެވެ. އެކަލޭގެފާނު ކާވެނިބައްލަވައިގަތީ، އަބޫބަކުރުގެފާނުގެ ދަރިކަނބަލުން އަސްމާގެފާނާ އެވެ.\nއައްޒުބައިރު ބްނުލް ޢައްވާމް ގެ ތުނބުޅިފުޅުގައި އިސްތަށި މަދެވެ. އެކަލޭގެފާނުގެ ހަށިކޮޅުގެ ކުލަ ކަޅުވެފައި، ހަށިކޮޅުގައި އިސްތަށި ގިނަ އެވެ. އިސްކޮޅުފުޅު ދިގެވެ. އެކަލޭގެފާނު ހިމެނިވަޑައިގަންނަވަނީ، އެންމެ ފުރަތަމަ އިސްލާމްވެވަޑައިގަތް ހަތް ބޭކަލުންގެ ތެރެއިންނެވެ. މަންމާފުޅަކީ، ޢަބްދު މަނާފުގެ ފުތް، ޢަބްދުލްމުއްޠަލިބުގެ ދި ޞަފިއްޔާ އެވެ. އެކަމަނާއަކީ، ކީރިތި ރަސޫލާ ޞައްލަ ﷲ ޢަލައިހި ވަސައްލަމަގެ ބަފައިފުށުގެ ބޮޑުދައިތާފުޅެވެ. އައްޒުބައިރު ބްނުލް ޢައްވާމް ގެ ބަފައިފުށުގެ ބޮޑުދައިތާފުޅަކީ، އުއްމުލްމުއުމިނީން ޚަދީޖަތުގެފާނެވެ. އެކަލޭގެފާނަކީ، ބަދުރު ހަނގުރާމައިގައި ބައިވެރިވެ ވަޑައިގެންނެވި އަޞްޙާބު ބޭކަލެކެވެ. އަދި ކީރިތި ރަސޫލާ ޞައްލަ ﷲ ޢަލައިހި ވަސައްލަމަ ކުރެއްވި އެހެން ހަނގުރާމަތަކުގައި ވެސް އިތުރުއެކަލޭގެފާނާއެކު، ބައިވެރިވެވަޑައިގެންނެވި އެވެ. މިޞްރު ފަތަޙަކުރުމުގައި، ޢަމްރު ބްނުލްޢާޞް އަށް ވާގިވެވެވަޑައިގަތުމަށްޓަކައި، މަދަދާއެކު ޢުމަރުގެފާނު ފޮނުއްވި ބޭކަލަކީ ވެސް އައްޒުބައިރު ބްނުލް ޢައްވާމެވެ.\nހަރުދަނާކަމާއި، ދީލަތިކަމާއި، ހިތްވަރުގަދަކަން ފަދަ ރިވެތި އެތައް ބަނިޔާދަން ސިފަފުޅުތަކެއް އައްޒުބައިރު ބްނުލް ޢައްވާމުގެ ކިބައިގައިވެ އެވެ. މިޞްރު ފަތަޙަވުމުގެ އެންމެ ބޮޑު އެއްސަބަބު ކަމުގައި ވީވެސް އެކަލޭގެފާނުގެ ކިބައިގައިވާ އެފަދަ މާތް ސިފަފުޅުތައް ކަމަށް ބުނެވެ އެވެ. އަބޫލުއުލުއާ ދިން ހަމަލައިން ޢުމަރުގެފާނު ޝަހީދުވެވަޑައިގަތުމުން، އެކަލޭގެފާނަށްފަހު ވެރިޔަކު ޢައްޔަންކުރުމުގެ ކަންތައް ހަމަޖެއްސުމަށްޓަކައި ހަ ބޭކަލުންގެ މައްޗަށް އެކުލެވޭ ޝޫރާ މަޖިލީހެއް އެކުލަވާލެވުނެވެ. އެ މަޖިލީހުގައި ވެސް އައްޒުބައިރު ބްނުލް ޢައްވާމު ހިމެނިވަޑައިގެންނެވި އެވެ. އަދި އެކަލޭގެފާނަކީ، ސުވަރުގެވެރިއެއް ކަމުގެ އުފާވެރި ޚަބަރުވެސް ލިބިވަޑައިގެންފައިވާ ބޭކަލެކެވެ.\nއައްޒުބައިރު ބްނުލް ޢައްވާމުގެ ބައްޕާފުޅަކީ އަލްޢައްވާމް (العوام) އެވެ. އަލްޢައްވާމަކީ، ޢަދުނާނުގެ ފުތް، މުޢައްދުގެ ފުތް، ނިޒާރުގެ ފުތް، މުޟަރުގެ ފުތް، އިލްޔާސްގެ ފުތް، ޢާމިރުގެ ފުތް، މުދުރިކާގެ ފުތް، ޚުޒައިމާގެ ފުތް، ކިނާނާގެ ފުތް، އައްނަޟިރުގެ ފުތް، މާލިކުގެ ފުތް، ފިހުރުގެ ފުތް، ޣާލިބުގެ ފުތް، ލުއައްޔުގެ ފުތް، ކަޢުބުގެ ފުތް، މުއްރާގެ ފުތް، ކިލާބުގެ ފުތް، ޤުޞައްޔުގެ ފުތް، ޢަބްދުލްޢުއްޒާގެ ފުތް، އަސަދުގެ ފުތް، ޚުވައިލަދުގެ ފުތް، އަލްޢައްވާމެވެ. މި އަލްޢައްވާމަކީ، އުއްމުލްމުއުމިނީން ޚަދީޖަތުގެފާނުގެ އަޚެކެވެ.\nއައްޒުބައިރު ބްނުލް ޢައްވާމުގެ މަންމާފުޅަކީ، މާތް އަޞްޙާބުބޭކަނބަލެއް ކަމަށްވާ، ޞަފިއްޔަތުގެފާނެވެ. އެކަމަނާއަކީ، ޢަދުނާނުގެ ފުތް، މުޢައްދުގެ ފުތް، ނިޒާރުގެ ފުތް، މުޟަރުގެ ފުތް، އިލްޔާސްގެ ފުތް، ޢާމިރުގެ ފުތް، މުދުރިކާގެ ފުތް، ޚުޒައިމާގެ ފުތް، ކިނާނާގެ ފުތް، އައްނަޟިރުގެ ފުތް، މާލިކުގެ ފުތް، ފިހުރުގެ ފުތް، ޣާލިބުގެ ފުތް، ލުއައްޔުގެ ފުތް، ކަޢުބުގެ ފުތް، މުއްރާގެ ފުތް، ކިލާބުގެ ފުތް، ޤުޞައްޔުގެ ފުތް، ޢަބްދުމަނާފުގެ ފުތް، ހާޝިމުގެ ފުތް، ޢަބްދުލްމުއްޠަލިބުގެ ދި ޞަފިއްޔާ އެވެ. އެކަމަނާއަކީ، ޝަހީދުންގެ ސާހިބާ ޙަމްޒަތުގެފާނާ އެއްބަނޑު އެއްބަފާ އުޚުތެކެވެ. އަދި އެކަމަނާއަކީ، ކީރިތި ރަސޫލާ ޞައްލަ ﷲ ޢަލައިހި ވަސައްލަމަ ގެ ބަފައިފުށުގެ ބޮޑުދައިތާފުޅެވެ.\nއައްޒުބައިރު ބްނުލް ޢައްވާމް ގެ ހިތްވަރުފުޅުގަދަކަން ފެނިގެން ދިޔަ އެއް ހަނގުރާމައަކީ، އުޙުދު ހަނގުރާމަ އެވެ. އެ ހަނގުރާމައިގައި، މައްކާގެ މުޝްރިކުންގެ ދިދަ އުފުލީ، ޢަބްދުއްދާރު ވަންހައިގެ މީހުންނެވެ. އެ ހަނގުރާމަ ފެށުމަށްޓަކައި، ޠަލްޙަތު ބްނު އަބީ ޠަލްޙަތު ޖަމަލެއްގެ މަތީގައި ހަނގުރާމައިގެ މައިދާނުގެ މެދަށް ނިކުމެ، ކުރިމަތިލުމަށް ގޮވާލި އެވެ. އޭނައަކީ، ހަށިގަނޑު ވަރުގަދަ، އަދި އެހައިމެ ބާރުވެސް ގަދަ މީހެކެވެ. އޭނާ ނިކުތުމުން މުޅިތަނަށް ހަމަހިމޭންކަން ވެރިވި އެވެ. އެހިނދު، އައްޒުބައިރު ބްނުލް ޢައްވާމް ނިކުމެވަޑައިގެން އޭނާއާ ކުރިމަތިލެއްވި އެވެ. އަދި އޭނާއާ ހަނގުރާމަކުރައްވައި، ޖަމަލުމަތިން އޭނާ ވައްޓަވައިލެއްވި އެވެ. އެއަށްފަހު، އޭނާގެ ކަރުބުރިކުރައްވައި ޤަތުލުކުރެއްވި އެވެ. މިކަންވެގެން ދިޔައީ މުސްލިމުންނަށް ލިބުނު ވަރަށް ބޮޑު ހިތްވަރެއް ކަމަށެވެ. އެގޮތުގެ މަތިން ޠަލްޙަތުގެ ދުވަސްދުއްވާލެވުނު ހިނދު، މުސްލިމުންނާއެކު، ކީރިތި ރަސޫލާ ޞައްލަ ﷲ ޢަލައިހި ވަސައްލަމަ، ﷲ އަކުބަރު ވިދާޅުވެ ތަކުބީރުގެ އަޑު އުފުއްލެވި އެވެ.\nޚައިބަރު ހަނގުރާމައިގައި، ޔަހޫދީންގެ ތެރެއިން ނިކުތީ މުރުޙިބެވެ. އޭނާއާ ކުރިމަތިލެއްވީ ޢަލީގެފާނެވެ. އެކަލޭގެފާނު މުރުޙިބު ޤަތުލުކުރެއްވި އެވެ. ދެން ޔަހޫދީންގެ ތެރެއިން ނިކުތީ މުރްޙިބުގެ އަޚު ޔާސިރެވެ. އޭނާއާ ކުރިމަތިލެއްވީ އައްޒުބައިރު ބްނުލް ޢައްވާމެވެ. އެހިނދު، އެކަލޭގެފާނަށް ދެރަގޮތެއް ވެދާނެތީ އެކަލޭގެފާނުގެ މަންމާފުޅު ޞަފިއްޔަތުފާނު ކަންބޮޑުވެވަޑައިގެންނެވި އެވެ. އެކަމަނާގެ ހިތްޕުޅަށް ތަސައްލީއެއް ދެއްވަމުން ކީރިތި ރަސޫލާ ޞައްލަ ﷲ ޢަލައިހި ވަސައްލަމަ ޙަދީޘްކުރެއްވި އެވެ. (بل ابنك يقتله) "ކިއެއްހެއްޔެވެ. (އޭނާގެ މައްޗަށް ގަދަވެވަޑައިގެން) ކަމަނާގެ ދަރިކަލުން އޭނާ ޤަތުލުކުރައްވާނެ އެވެ." އެ ކުރިމަތިލުން ނިމުނުއިރު، އިތުރުއެކަލޭގެފާނު ޙަދީޘްފުޅުކުރެއްވި ފަދައިން އެކަލޭގެފާނު، ޔާސިރު ގެ މައްޗަށް ގަދަވެވަޑައިގެން އޭނާ ޤަތުލުކުރެއްވި އެވެ.\nޢުޘްމާނުގެފާނު ޝަހީދުކޮށްލެވުމާ ގުޅިގެން ހިނގައިދިޔަ ކަންތައްތަކުގެ ތެރޭގައި، އައްޒުބައިރު ބްނުލް ޢައްވާމާއި، ޢަލީގެފާނާ ދެމެދުގައި ފިތުނައިގެ އަލިފާންގަނޑެއް ރޯވާން އުޅުނެވެ. ނަމަވެސް ޢަލީގެފާނު ނުހަނު ޙިކުމަތްތެރިކަމާއެކު، އައްޒުބައިރު ބްނުލް ޢައްވާމާ ވާހަކަފުޅު ދެއްކެވި އެވެ. ޢަލީގެފާނުގެ ބަސްފުޅުތައް އިވިވަޑައިގަތުމުން އައްޒުބައިރު ބްނުލް ޢައްވާމަށް ޙަޤީޤަތް އެނގިވަޑައިގަތެވެ. އަދި ޢަލީގެފާނާ ދެކޮޅަށް ކުރެވޭ ހަނގުރާމައެއްގައި ދުވަހަކުވެސް ބައިވެރިވެވަޑައި ނުގަންނަވާނެ ކަމަށް ވިދާޅުވެ، އެ ފިތުނައިގެ ތެރެއިން ނިކުމެވަޑައިގަތެވެ.\nއައްޒުބައިރު ބްނުލް ޢައްވާމަކީ، ކީރިތި މާތް ރަސޫލާ ޞައްލަ ﷲ ޢަލައިހި ވަސައްލަމަގެ އަރިހުގައި ވަރަށް މަތިވެރި މަޤާމެއް ލިބިވަޑައިގެންފައިވާ މާތް ބޭކަލެކެވެ. އިތުރުއެކަލޭގެފާނު ޙަދީޘްކުރައްވާފައިވެ އެވެ.\n(الزُّبَيْرُ ابْنُ عَمَّتِي وَحَوَارِيَّ مِنْ أُمَّتِي)\nމާނައީ، "އައްޒުބައިރަކީ، ތިމަންކަލޭގެފާނުގެ ބޮޑުދައިތާފުޅުގެ ދަރިކަލުންނެވެ. އަދި މި އުންމަތުގެ މީސްތަކުންގެ ތެރެއިން ތިމަންކަލޭގެފާނުގެ ޙަވާރިއްޔަ ބޭކަލަކީ، އެކަލޭގެފާނެވެ."\nއައްޒުބައިރު ބްނުލް ޢައްވާމް ނަމާދުކުރައްވަން ހުންނަވަނިކޮށް އެކަލޭގެފާނަށް ޣަދަރުވެރިވެ، އެކަލޭގެފާނު ޝަހީދުކޮށްލީ، ޢަމްރު ނަމަކަށް ކިޔާ މީހެކެވެ. ކީރިތި މާތް ނަބިއްޔާ ވަނީ، އެމީހާ ނަރަކައަށް ދާނެ ކަމުގެ އިންޒާރު ދެއްވާފަ އެވެ. ޝަހީދުވެވަޑައިގަތުމަށްފަހު އެކަލޭގެފާނު ފަސްދާނުލެވުނީ، ޢިރާޤުގެ އަލްބަޞްރާ ގެ އެއްފަރާތެއްގަ އެވެ. އެކަލޭގެފާނު ފަސްދާނުލެވުނު ތަނުގައި ޒިޔާރަތެއް ބިނާކޮށް އާރާސްތުކުރެވުނެވެ. އަލްބަޞްރާއަށް ދެވުނު ޢަސްކަރީ ޙަމަލަތަކުގައި އެތަން ހަލާކުވި އެވެ. އެއަށްފަހު، 2007 ވަނަ އަހަރު އެ ޒިޔާރަތުގެ ބިނާ އަލުން އާސްރުކުރެވުނެވެ. މިހާރު އެތާނގައިވަނީ، އައްޒުބައިރު ނަމަކަށް ކިޔާ ރަށެއް ވެސް އުފެދިފަ އެވެ. އެރަށަށް ނަންކިއުނީ އެކަލޭގެފާނުގެ ނަންފުޅުންނެވެ. އެއީ ތާރީޚީ ގޮތުން މަޤާމެއް ލިބިގެންވާ މުހިންމު ރަށެކެވެ.\nއައްޒުބައިރުގެފާނު ޝަހީދުވެވަޑައިގަތީ، ހިޖުރައިން 36 ވަނަ އަހަރު، ޖުމާދަލްއޫލާ މަހުގަ އެވެ. އޭރު އެކަލޭގެފާނުގެ ޢުމުރުފުޅަކީ، 66 އަހަރެވެ. ނުވަތަ 67 އަހަރެވެ.\nއައްޒުބައިރުބްނުލްޢައްވާމުގެ ފިރިހެން ބޭފުޅުންނަކީ، ޢަބްދު ﷲ އާއި، ޢުރްވާ އާއި، އަލްމުންޛިރު އާއި، ޢާޞިމު އާއި، އަލްމުހާޖިރު އާއި، ޖަޢުފަރު އާއި، ޢުބައިދާ އާއި، ޢަމްރު އާއި، ޚާލިދު އާއި މުޞްޢަބު އާއި ޙަމްޒާ އެވެ. އަންހެން ބޭފުޅުންނަކީ، ޚަދީޖާ އާއި، އުއްމުލްޙަސަން އާއި، ޢާއިޝާ އާއި، ޙަފުޞާ އާއި، ޙަބީބާ އާއި، ސައުދާ އާއި، ހިންދު އާއި، ރަމްލާ އާއި، ޒައިނަބު އެވެ.\nބައެއް ޚާއްޞަ ކަންތައްތައް\n1. އައްޒުބައިރު ބްނުލް ޢައްވާމް އިސްލާމްވެވަޑައިގަތީ އަބޫބަކުރުފާނުގެ އަތްޕުޅު މައްޗަށެވެ. އެކަލޭގެފާނު އިސްލާމްވެވަޑައިގަތުމުން، މައްކާގެ މުޝްރިކުން އެކަލޭގެފާނުގެ މޫނުފުޅަށް އަލިފާނުން ދުންއަރުވައި، ހޫނުކޮށް އެތައް އަނިޔާތަކެއް ކުރި އެވެ. އެއަނިޔާތަކުގެ ކުރިމަތީގައި އެކަލޭގެފާނު ވިދާޅުވި ބަސްފުޅުގެ މަތީގައި ދެމިހުންނެވި އެވެ. އެކަލޭގެފާނު ވިދާޅުވީ، (لا أكفر أبدًا) "ތިމަންކަލޭގެފާނު ދުވަހަކުވެސް ކާފިރުވެވަޑައެއް ނުގަންނަވާނަމެވެ."\n2. މުސްލިމުން މަދީނާއަށް ހިޖުރަކުރުމަށްފަހު، އަޞްޙާބުބޭކަލަކަށް މަދީނާގައި ލިބިވަޑައިގަތް އެންމެ ފުރަތަމަ ބޭފުޅާ ލިބިވަޑައިގަތީ އައްޒުބައިރު ބްނުލް ޢައްވާމަށެވެ.\n3. އައްޒުބައިރު ބްނުލް ޢައްވާމަކީ، ކީރިތި ރަސޫލާ ޞައްލަ ﷲ ޢަލައިހި ވަސައްލަމަ އާ ނުހަނު އަރިހުގައި އުޅުއްވި ބޭކަލެކެވެ. ނަމަވެސް އެކަލޭގެފާނު ރިވާކުރައްވާފައިވަނީ މަދު ޙަދީޘްފުޅުތަކެކެވެ. އެކަލޭގެފާނުގެ ދޫފުޅުން ކީރިތި ރަސޫލާ ޞައްލަ ﷲ ޢަލައިހި ވަސައްލަމަ ޙަދީޘްކުރެއްވި ގޮތް ނޫން ގޮތަކަށް ބަސްފުޅެއް ވިދާޅުވެވިދާނެތީ، ޙަދީޘްފުޅުތައް ރިވާނުކުރެއްވީ އެވެ. އެހެނީ، އެކަލޭގެފާނު ގިނައިން ޙަދީޘްފުޅުތައް ވިދާޅުނުވާތީ ސުވާލު ދެންނެވުނު ހިނދު ވިދާޅުވި އެވެ. ކީރިތި ރަސޫލާ ޞައްލަ ﷲ ޢަލައިހި ވަސައްލަމަ ޙަދީޘްކުރެއްވި އެވެ. (مَنْ كَذَبَ عَلَيَّ مُتَعَمِّدًا فَلْيَتَبَوَّأْ مَقْعَدَهُ مِنْ النَّارِ) "ތިމަންކަލޭގެފާނުގެ މައްޗަށް ޤަސްދުގައި ދޮގުހަދައިފި މީހާ، ފަހެ، އޭނާ އިށީންނާނެ ތަން ނަރަކައިން ހޯދާހުށިކަމެވެ."\n4. މުސްލިމުންގެ ތެރެއިން މާތް ﷲ ގެ މަގުގައި އެންމެ ފުރަތަމަ ކަނޑިއެއް އުރައިން ދަންމަވައިލެއްވީ އައްޒުބައިރު ބްނުލް ޢައްވާމް އެވެ.\n5. އައްޒުބައިރު ބްނުލް ޢައްވާމް ގެ ސިފަފުޅުގައި މަލާއިކަތުން އުޑުން ފައިބައިވަޑައިގެންފައިވެ އެވެ. ބަދުރު ހަނގުރާމައިގެ ދުވަހުގައި އެކަލޭގެފާނު ތުރުކުރައްވައިގެން ހުންނެވީ ރީނދޫ ކުލައިގެ ފަގުޑިކޮޅެކެވެ. އެދުވަހު ޖިބުރީލުގެފާނު ފައިބައިވަޑައިގެންނެވީ، އެކަލޭގެފާނު ހެދުންކޮޅު ތުރުކުރައްވައިގެން ހުންނެވި ގޮތަށެވެ.


ޒަމާންވީ ފޮތެއް ނަގައިގެން ހިރަފުސް ފޮޅާލުމަށްފަހު، އެފޮތް ހުޅުވާލައިފީމެވެ. ފޮތަކީ "ތާރީޚީ" ފޮތެކެވެ. ދިވެހިރާއްޖޭގެ ތާރީޚުގެ ވާހަކަތައް ލިޔެފައިވާ ފޮތެކެވެ. ސުރުޚީއަކީ "ޕޯޗްގީޒުންގެ އަތްދަށަށް ރާޖެ ދިއުން" އެވެ. ތަޚުތުގައި އިންނެވީ ކަޅުމުހައްމަދު ކަލަމިންޖާ އެވެ. އާދެ! ޕޯޗްގީޒުންގެ ނަވެއް ހުވަދު އަތޮޅުގެ ފަރަކަށް އުރުނެވެ. (ރާއްޖެ ފަރުތަކަށް އުރޭ ނައުޒޯގު ފަހަރަކީ، އޭރު ވެސް މިހާރު ވެސް ދިވެހި ދަވްލަތުގެ މިލްކެކެވެ.) މި ނާދޮށަށް ދިޔައީ ގާފަރު ކަޅު އިބްރާހީމެވެ. އޭނާ އަކީ ބުރަކިރަނީންގެ ޢާއިލީ ޚާއްޞަ ޚާދިމެކެވެ.\nދިވެހިތާރީޚުގެ ޞަފްޙާތަކުން އެނގޭގޮތުގައި، ބުރަކިރަނިންގެ ލޯބިވެރިޔާ މާލޭ ރަށްދެބައިގޭ ކަޅުމުހަންމަދަށް ރަސްކަން ހޯއްދަވައި ދެއްވުމަށްޓަކައި، ތަޚުތުގައިއިންނެވި ރަދުން5ވަނަ ޢަލިރަސްގެފާނު ގަތުލުކުރީ، ދައްތަ ބުރަކިރަނީން އެކަމަށް އެދިވަޑައިގަތުމުން، ކަޅުއިބްރާހީމުގެ ދޮންބައްޕަ ހުޅުދެލީ ދޮންޔޫސުފު އެވެ. މި ދޮންޔޫސުފަކީ، ރަސްގެފާނުގެ ހަށިފާރަވެރިއަކަށް ހުންނަވާ، ރަސްގެފާނުގެ ކަނޑިކޮޅު އުފުލާ މީހާ އެވެ. ކަޅުމުހަންމަދަށް ރަސްކަން ލިބުމުން، ދޮންޔޫސުފަށް ދޮށިމޭނާކަމަށް ކޮލިލައިދޭނެކަމަށް "ދޮންދަރިފުޅު" ކަޅުއިބްރާހިމް ބުނެގެން ރޭގަނޑެއްގެ ފުރަމެންދަމުގައި ގުޅަކުޅޭފަސްގަނޑަށް ދޮންޔޫސުފު ނިކުމެ (ބޭރުން އައި ބައެއްގެ ގޮތުގައި) ހަނގުރާމަ އިޢުލާންކޮށް، އެތަނަށް ރަސްގެފާނު ނެރުއްވައިގެން ފަހަތުގައި ހުރެފައި ފައިންޕުޅުގެ ފުންނާބުގައި ޖެހިޖެހީނުން ރަސްގެފާނުގެ ފައިންޕުޅުގެ މައިނާރު ބުރިކޮށް އެރަދުން ޝަހީދުކުރުމުން، ހަމައެރޭ ކަޅުމުޙައްމަދު ރަސްކަމުގެ ތަޚުތު އަތުލެއްވީ އެވެ.\nވުމާއެކު، ކަޅު މުޙަންމަދަށް ރަސްކަން ހޯއްދަވައިދެއްވި އެންމެ އިސް މޭސްތިރި އަކީ، މިދެންނެވި ކަޅުއުނބުށެހެމު އެވެ. ވުމާއެކު. އޭނާއަކީ ވެސް ފަހުގެ ތާރީޚުގައި ފެނިފައިވާ ޅިޔަނުން ފަދައިން ބޭނުންކަމެއް ބޭނުންވަގުތަކު، ބޭނުންގޮތަކަށް އަމިއްލައަށް ފެންނަ ގޮތަކަށް ކުރުމުގެ ބާރާއި އިޚްތިޔާރުގެ ވެރިއެކެވެ. ވުމާއެކު، ހުވަދުއަތޮޅަށް އުރުނު ނައު ދޮށަށް ކަޅުއިބްރާހިމް އަމިއްލަގޮތުން ގޮސް އޭގައި ހުރި ހުރިހައި މުދާތައް ފޭރި، އެއިން ދަތުރުކުރި އެންމެންގެ ކަރުބުރިކުރީ އެވެ. އެނަވުގެ ކެޕްޓަނުންގެ އަންހެނުން ފިޔަވައެވެ. އޭނާގެ ފިރިއަކީ އިންޑިއާގެ ގޯވާގައިހުރި ޕޯޗްގީޒު ވައިސްރޯއީގެ ތިމާގެމީހެކެވެ. ދިވެހީންގެ މެދުގައި މަޝްހޫރުވެފައިވާ ނަމުން ދަންނަވާނަމަ، ކާންޒީ ކަމަނާ (ޚާދުޖުޒީ) އާދެ! ކައްޕިތާނުގެ އަންހެނުން އޭރު އިނީ ބަލިވެއެވެ. މިއެންމެން ގަތުލުކުރުމަށްފަހު ދެން ކަލުއުނބުށެހެމު ހުރީ އޭގައި ހުރި ހުރިހައި މުދާތަކާއިއެކު، އައްޑުއަތޮޅަށް ގޮސް، އަމިއްލަ ގޮތުން ދެކުނުގެ3އަތޮޅުގެ އަތޮޅުވެރިކަމުގައެވެ. ކާންޒީ ކަމަނާ ވިހައި ގަދަވުމުން އޭނާ އާއި ކައިވެނިކޮށްގެންނެވެ.\nއެބަނޑުން ލިބުނު ކުއްޖަކީ، މަތުއްކަލާ އެވެ. ކުރިން އެކަމަނާ ވިހެއި ކުއްޖާގެ ނަމަކަށް މުހައްމަދު ކިޔައިގެން މިދެކުދީން ގެންގުޅުނީ، ކަޅުއިބްރާހީމެވެ. އެގޮތުގައި އަހަރުތަކެއްވަންދެން އައްޑުއަތޮޅުގައި ހުރުމަށްފަހު، މާލެ އައީއެވެ. މި މުޙައްމަދަކީ ދިވެހީންގެ މެދުގައި މަޝްހޫރު އަނދިރިއަނދިރީން (އެންޑްރިއާސް އެންޑްރޫ) އެވެ. ކާންޒީ ކަމަނާގެ ވާހަކަ މިހާ ހިސާބުން އެނިމުނީއެވެ. ކޮންމެއަކަސް ކަޅުއުނބުށެހެމުގެ ބެލުމުގެ ދަށުގައި މާލޭގައި އަހަރުތަކެއްވަންދެން ހުރުމަށްފަހު، އެއްބަނޑު ކޮއްކޮ މަތުއްކަލާ ގަތުލުކުރުމަށްފަހު، ފިލައިގެން އިންޑިއާއަށް ދިޔައީއެވެ.\nދެން އޭނާ މަސައްކަތްކުރީބައްޕަ ޤަތުލުކުރުމުގެ ބަދަލު ހިފާށެވެ. އެދުވަސްވަރަކީ،9ވަނަ ހަސަން ރަސްގެފާނު، އޭނާގެ ބޭބެ އައްސުލްޠާން މުހައްމަދު ގަތުލުކުރުމަށްފަހު، ރަސްކަމަށް ވެރިވުމާއި، ގުޅިގެން މާލޭގައި ހިނގަމުންދިޔަ ދެކޮޅުވެރިކަމުގެ އުނދަގޫތަކާ ހެދި ރާއްޖެދޫކޮށް އިންޑިއާއަށް ގޮސް (ރަސްކަމުގެ ބޭނުމުގައި) ކިރިސްތިއަން ދީނަށް ވަދެ އެމީހުންގެ އެހީތެރިކަން ހޯދައި، އެމީހުންނަށް ރާއްޖޭން ޖިޒީދީގެން ވެރިކަންކޮށް އަދި ރާއްޖޭގެ ރައްޔިތުން ކިރިސްތިއަން ދީނަށް ވައްދަން މަސައްކަތްކުރި ދުވަސްވަރެވެ. މުހަންމަދު ރަސްގެފާނާކީ، ކަޅުމުޙަންމަދު ރަސްގެފާނުގެ ކާފަ ދަރިއެކެވެ. ހަސަން ރަސްގެފާނަކީ ކަޅުމުޙައްމަދު ރަސްގެފާނުގެ މުނިކާފަ ދަރިއެކެވެ. އެކަންތައްގަނޑުގެ ތެރޭގައި ދެތިން އަހަރުވަންދެން ތަޚުތުވެސް ހުރީ ހުހަށެވެ.\nބޭރުގެ ނުފޫޒުތަކާއި ދެކޮޅަށް ރާއްޖޭގެ ރައްޔިތުން ކުރި ހަނގުރާމަތަކުގައި، އޭރު އިސްކޮށް ތިއްބެވި ދެބޭފުޅުންނަކީ، އަބޫބަކުރާއި، އަލީ އެވެ. ފުރަތަމަ ރަސްކަމަށް އިސްވެވަޑައިގަތީ އަބޫބަކުރުއެވެ.3މަސްދުވަސްވީ ތަނާހެން (ރަސްކަން ބޭނުންވާ ދިވެހީން) އޭނާ ޤަތުލުކޮށްފިއެވެ. ދެން ތަޚުތަށް އިސްވެވަޑައިގަތީ އަލީ 6ވަނަ ޢަލިރަސްގެފާނެވެ. ތަޚުތުގައި އެރަދުންނަށް ސަމާލު ނުވެވިގެން އުޅުއްވަނިކޮށް އަނދިރިއަނދިރީންގެ ލަޝްކަރު މާލެ އާއި ދޮޅެއް3ވަނަ ފަހަރަށް އަތުވެއްޖެއެވެ. އޭރު މާލޭގައި ތިބީ9ވަނަ ހަސަން ރަސްގެފާނު ގަތުލުކުރި، އޭނާގެ ބޭއަށް ތާއީދުކުރާ މީހުންނާއި9ވަނަ ހަސަން ރަސްގެފާނަށް ތާއީދުކުރާ މީހުންނެވެ. އަލިރަސްގެފާނަށް ތާއީދުކުރާ ތިބީ ވަރަށް މަދު ބައެކެވެ.\nވުމާއެކު، ޕޯޗްގީޒުން ރާއްޖެ އަތްދަށުލާން އައުމުން ދިވެހީން ބުނީ އައްޔެކޭ އަނދިރިއެކޭ ތިމަންމެންނަށް ހަމަހަމައެވެ. އަލީރަސްގެފާނުގެ ބަދަލުގައި ރަސްކަންކުރަން ބޭރުގެ ފަރަންޖީއެއް ވިއަސް ވަރިހަމަ ކަމުގައެވެ. މިހެންބުނެ އަލިރަސްގެފާނާ އެކު އަތިރިމައްޗަށް ދިޔަ މަގުމަތީގައި، އެރަދުން ޕޯޗްގީޒުންނާއި ޙަވާލުކޮށް އެންމެން ފިލީއެވެ. އެރަދުން ޝަހީދުވީއެވެ. ޕޯޗްގީޒުން މާލެ ހިފައި ދީން ބަދަލުކޮށް އިއްފަތްފޭރި މުދާފޭރި އަނިޔާވެރިކަމާއި އެކު ފަނަރަ އަހަރާއި ހަމަސްދުވަހު ވެރިކަންކުރިއެވެ. އަނދިރި އަނދިރީންގެ، އަނދިރި ރަސްކަން ނިންމީ (އޭނާ ގަތުލުކޮށް) ޣާޒީ ރަދުންނެވެ. ތާރީޚުގައި މަޝްހޫރު ބޮޑުތަކުރުފާނެވެ.\nއާދެ! އާ ދަވްރަކަށް ރައްޔިތުންގެ މަޖިލީހުން ހޮވުމުން ވެސް އިބްރާހިމް ނާސިރު ވެރިކަން ބޭނުންފުޅު ނުކުރެއްވިއެވެ. ރައްޔިތުންގެ މަޖިލީހުން ދެން ހޮވީ މައުމޫނު ޢަބްދުލްގައްޔޫމެވެ. 30 އަހަރު ވަންދެން ވެރިކަން ކުރެއްވައި ދެން ކުރިމަތި ލެއްވި ދަވްރުން (2008 ގެ އިންތިޚާބުން) އެމަނިކުފާނު ހޮވިވަޑައިނުގަނެއެވެ. އަލްފާޟިލް ޢަލީ އުމަރު މަނިކުގެ ދުވަހުފޮތުގައި ލިޔުއްވައިފައިވާ ގޮތުން މައުމޫނުގެ ދަވްރު ފެށުމާއި އެކު (1980މ ގައި) ނާސިރުގެ ޅިޔަނު ކެރަފާ މުޙައްމަދު ނަސީމު ވެރިކަމާއި ދެކޮޅަށް މަސައްކަތް ކުރިއެވެ. ނަމަވެސް ކާމިޔާބެއް ނުވިއެވެ.\nދިވެހި ތާރީޚުގައި ލިޔެފައިވާ އެންމެ ގަދަފަދަ އަނެއް ހާދިސާ އަކީ ނޮވެމްބަރ 3، 1988 ގެ އުދުވާނީ ހަމަލާއެވެ. އެކަމުގައި އިސްކޮށްތިބީ ވެސް ކެރަފާ އާއިލާގެ ސިއްކަ މުހަންމަދު އިސްމާއީލު މަނިކާއި، ހ.ހާޖަރާގޭ މުޙަންމަދު ލުޠުފީ އާއި އޭނާއާއި ބައިރިވި ސ.ހިތަދޫ ޕެރިސްހޮލިޑޭ ސަގަރު އަހުމަދު ނާސިރާއި އަދިވެސް ބައެއް މީހުންނެވެ. ނަމަވެސް އެކަން ވެސް ކާމިޔާބެއް ނުވިއެވެ. 2012 އޮކްޓޫބަރ ފަތްތޫރައިގައި ލިޔެފައިވަނީ ލުޠުފީ ސަރުކާރާއި ދެކޮޅަށް އެފަދަކަމެއް ކުރުމަށް އުޅުނީ ގަވާއިދާޚިލާފަށް ބޭރުކުރަން އުޅުނު ކަހަނބުފަތްތަކެއްގެ މައްސަލަ އާއި ހިތްހަމަނުޖެހިގެން ކަމަށެވެ. އޭނާއާއި، ކެރަފާ އަބްދުއްސައްތާރައި، ސިއްކަ މުހަންމަދު އިސްމާއީލުމަނިކަކީ، އބްރާހިމް ނާސިރުގެ ވެރިކަން ބަދަލުކުރަން ވެސް މަސައްކަތްތަކެއް ކޮށް ނާކާމިޔާބުވެފައިވާ މީހުންނެވެ.\nމީލާދީން 2008 ވަނަ އަހަރުގައި ވެރިކަން ބަދަލުވިކަމަށް ވިއަސް އެވެރިކަން ބަދަލުކުރުމަށްޓަކައި، ވަރަށްގިނަ ކަންކަން ވަނީ ކޮށްފައެވެ. އެގޮތުން ދީނާއި ގާނޫނުތަކާއި ޚިލާފަށް 30 އަހަރު ދުވަހުގެތެރޭގައި ޝަރީޢަތްތަކާއި ކުރިމަތިލާންޖެހުނު މީހުންގެ ލިސްޓުތައް ހޯދައި ވެރިކަމާއި ދެކޮޅަށް އެމީހުންނަށް ހިތްވަރު ދިނުމާއި، ޅިޔަނުންގެ ބަދަލުހިފުން ފަދަ އެތައްކަމެއް ވަނީ ހިނގާފަ އެވެ. މިފަދަ އެތައްކަމަކާއި އެކު، ވެރިކަން ބަދަލުކުރަން މަސައްކަތްކުރި މީހުން ބުނަމުން ގެންދިޔައީ، މައުމޫނުގެ ބަދަލުގައި ކުނިވެފައި އޮތް ކުއްތާގަނޑެއް ވެރިކަމަށް ގެންނަށް ވެސް މާ ރަނަގޅުކަމަށެވެ. ކޮންމެއަކަސް ވެރިކަން ބަދަލުވެއްޖެއެވެ. 2008 ގައި ވެރިކަމަށް ހޮވިވަޑައިގަތް މުހަންމަދު ނަޝީދުގެ ޢަމަލުފުޅުތަކާއި ދެކޮޅަށް ރައްޔިތުން ނިކުމެ އަޑުއުފުލުމުގެ ތެރޭގައި އޭނާ އިސްތިއުފާ ދެއްވައިފިއެވެ. ގާނޫނީ ހަމަތަކާއެކު ނާއިބު ރައީސް ރައީސްކަމުގެ ހުވާކުރެއްވީއެވެ. އޭގެ އަނެއްދުވަހު ކުރީގެ ވެރިކަމުގެ ބޮޑުންނާއި ވާގިވެރީން ނިކުމެ ދިފާއީ ޝަރުޢީ ބައެއް ދިދާރާތަށް އަންދާލީއެވެ. ވެރިކަން ބަޣާވާތަކުން ބަދަލުކުރިކަމަށް ބުނެ އެވެ. އަވަސް އިންތިޚާބަކަށް އަޑު އުފުލީއެވެ. މިފަދަ އެތައް ކަމެއްގެ ތެރެއިން މިހާރު ފެންނަމުން މިދަނީ، އަނެއްކާ ވެސް ޢަލިރަސްގެފާނުގެ ޒަމާނަށް އަލިދަންމަތި ވަމުންދާތީއެވެ. (ނިމުނީ)\n10 އޭޕްރިލް 2014މ.


Noorul-islam.NET :: ނަމާދުގައި ދެކޮނޑާއި ހަމައަށް ނުވަތަ ކަންފަތާ ހަމައަށް ދެއަތް އުފުލުން\nނަމާދުގައި ދެކޮނޑާއި ހަމައަށް ނުވަތަ ކަންފަތާ ހަމައަށް ދެއަތް އުފުލުން\nތާރީޚް: 28 ޖެނުއަރީ 2010\nނަމާދުގައި ހަތަރު ތަނެއްގައި ދެއަތް އުފުލުމަކީ ސުއްނަތްވެގެންވާ ކަމެކެވެ.\n1- ހަށަންބަން ތަކުބީރާއެކު\n2- ރުކޫޢަށް ދާއިރު\n3- ރުކޫޢުން ތެދުވާ ހިނދު\n4- ފުރަތަމަ އައްތަޙިއްޔާތުން ތެދުވާހިނދު\nމިހަތަރު ތަނުގައި ދެއަތް އުފުލުމާބެހޭގޮތުން ﷲ ރުއްސުންލެއްވި ޢަބްދުﷲ ބުނު ޢުމަރު ރިވާކުރައްވާފައިވާ ޙަދީޘެއްގައި ވެއެވެ. (عن النبي صلى الله علية وسلم أنه كان : إذا دخل في الصلاة ، كبر ورفع يديه ، وإذا ركع رفع يديه ، وإذا قال : سمع الله لمن حمده رفع يديه ، وإذا قام من الركعتين رفع يديه - رواه البخاري 2/222 وأبو داود1/197 .) ހަމަށަވަރުން ރަސޫލުﷲ ޞައްލަﷲ ޢަލައިހި ވަސައްލަމް ނަމާދަށް ފަށްޓަވާ ހިނދު ތަކުބީރު ވިދާޅުވެ ދެއަތް އުފުއްލަވައެވެ. އަދި ރުކޫޢަށް ވަޑައިގަންނަވާހިނދު ދެއަތް އުފުއްލަވައެވެ. އަދި (سمع الله لمن حمده) ވިދާޅުވާހިނދު ދެއަތް އުފުއްލަވައެވެ. އަދި ދެރަކުޢަތަށްފަހު ތެދުވެ ވަޑައިގަންނަވާ ހިނދު (އެބަހީ؛ ފުރަތަމަ އައްތަޙިއްޔާތުން ތެދުވެވަޑައިގަންނަވާ ހިނދު) ދެއަތް އުފުއްލަވައެވެ.\nއަލްއިމާމުއްނަވަވީ ރަޙިމަހުﷲ، މުސްލިމުގެ ޝަރަޙައިގައި ބަޔާން ކުރައްވާފައިވާ ގޮތުގައި، ނަމާދުގައި ދެއަތް އުފުލަންޖެހެނީ ދެކޮނޑާއި ހަމައަށް ނުވަތަ ކަންފަތާ ހަމައަށެވެ.\nނަމާދުގައި ދެއަތް އުފުލުމާއިމެދު އައިސްފައިވާ ޞައްޙަ ޙަދީޘްތައް އަލްއިމާމް އަބޫޙަނީފާ ރަޙިމަހުﷲ އާއި ހަމައަށް ފޯރާފައިވާ ކަމެއް އެނގޭކަށް ނެތެވެ. އެހެންނަމަވެސް އެކަލޭގެފާނަށް ތަބާވި ބޭކަލުންނަށް އެ ޙަދީޘްތައް ފޯރާފައިވެއެވެ. އެބޭކަލުން އެޙަދީޘްތަކަށް ޢަމަލު ނުކުރެއްވީ އެބޭކަލުންނާއި ހަމައަށް ނަމާދުގައި އަތްއުފުލުން މަނާކުރާ ޙަދީޘްތަކެއް އައިސްފައި ހުރުމުންނެވެ.\nއެހެން ނަމަވެސް މި ބާބުގައި ނަމާދުގައި ދެއަތް އުފުލުން މަނާ ކުރާ ޙަދީޘްތަކާއި އަޘަރުތަކަކީ އެއީ ސަނަދުގެ ގޮތުން ބަލިކަށި ރިވާޔަތްތަކެއް ކަމުގައި ޙަދީޘް ޢިލްމުވެރިން ވިދާޅުވެއެވެ.\nއޭގެތެރެއިން އެއް ޙަދީޘަކީ އިމާމް އަބޫދާއޫދު ރަޙިމަހުﷲ، ﷲ ރުއްސުންލެއްވި އަލްބަރާއު ބުނު ޢާޒިބުގެ އަރިހުން ރިވާ ކުރައްވާފައިވާ މި ޙަދީޘެވެ. އެކަލޭގެފާނު ވިދާޅުވިއެވެ. ރަސޫލުﷲ ޞައްލަﷲ ޢަލައިހި ވަސައްލަމް ނަމާދު ފަށްޓަވާހިނދުގައި ދެއަތް ގާތްގަނޑަކަށް ކަންފަތާ ހިސާބަށް އުފުއްލަވައެވެ. އަދި އެއިގެ ފަހުން އެކަން ނުކުރައްވައެވެ.\nމިއީ ބަލިކަށި ރިވާޔަތެއް ކަމަށް ސުފްޔާން ބުނު ޢުޔައިނާ (ރަޙިމަހުﷲ)، އާއި އަލްއިމާމް ޝާފިޢީ (ރަޙިމަހުﷲ) އާއި އިމާމް ބުޚާރީގެ ޝައިޚް – އަލް ޙުމައިދީ (ރަޙިމަހުﷲ) އާއި އަޙްމަދު ބުނު ޙަންބަލް (ރަޙިމަހުﷲ) އާއި ޔަޙްޔާ ބުނު މަޢީން (ރަޙިމަހުﷲ) އާއި އައްދާރަމީ (ރަޙިމަހުﷲ) އާއި އިމާމް ބުޚާރީ (ރަޙިމަހުﷲ) އާއި އެހެން ޙަދީޘް އިލްމުވެރިން ބަޔާން ކުރައްވާފައިވެއެވެ.\nއަނެއް ޙަދީޘަކީ އިމާމް އަބޫދާއޫދު ރަޙިމަހުﷲ، ﷲ ރުއްސުންލެއްވި ޢަބްދުﷲ ބުނު މަސްޢޫދުގެ އަރިހުން ރިވާކުރައްވާފައިވާ ރިވާޔަތެކެވެ. އިބްނު މަސްޢޫދު ވިދާޅުވިއެވެ. ރަސޫލުﷲ ޞައްލަﷲ ޢަލައިހި ވަސައްލަމް ނަމާދުކުރެއްވިގޮތަށް ތިމަންކަލޭގެފާނު ތިޔަބައިމީހުންނަށް ނަމާދުކޮށްދެއްވަން ހެއްޔެވެ؟ ދެންފަހެ އެކަލޭގެފާނު ނަމާދު ކުރެއްވިއެވެ. އަދި އެއް ފަހަރު މެނުވީ ދެއަތް ނުއުފުއްލަވައެވެ. (نصب الراية للزيلعي (1/393-407))\nމި ރިވާޔަތަކީ ބަލިކަށި ރިވާޔަތެއްކަމުގައި ޢަބްދުﷲ ބުނު މުބާރަކް (ރަޙިމަހުﷲ) އާއި އަޙްމަދު ބުނު ޙަންބަލް (ރަޙިމަހުﷲ) އާއި އިމާމް ބުޚާރީ އާއި އަލްބައިހަޤީ (ރަޙިމަހުﷲ) އާއި އައްދާރުޤުޠްނީ (ރަޙިމަހުﷲ) އާއި އެހެނިހެން ޙަދީޘް ޢިލްމުވެރިން ބަޔާން ކުރައްވާފައިވެއެވެ.\nއަދި އިމާމް ބުޚާރީ ރަޙިމަހުﷲ ވަނީ ނަމާދުގައި ދެއަތް އުފުލުމާއިމެދު (جزء في رفع اليدين) މި ނަމުގައި ވަކި ފޮތެއް ލިޔުއްވާފައެވެ. އެފޮތުގައި ނަމާދުގައި ދެއަތް އުފުލުމަކީ އޮތްކަމެއްކަން ސާބިތު ކުރައްވާފައިވެއެވެ. އަދި އެއާއި ޚިލާފުވާ ފަރާތްތަކާއިމެދު ވަރުގަދައަށް އިންކާރު ކުރައްވާފައިވެއެވެ. އެފޮތުގައި ވެއެވެ. [ އަލްޙަސަން - ރަޙިމަހުﷲ - ވިދާޅުވިއެވެ. ރަސޫލުﷲ ޞައްލަﷲ ޢަލައިހި ވަސައްލަމްގެ އަޞްޙާބުބޭކަލުން ނަމާދުގައި ރުކޫއަށް ވަޑައިގަންނަވާހިނދުގައްޔާއި ރުކޫޢުން ތެދުވެވަޑައިގަންނަވާހިނދު ދެއަތް އުފުއްލަވާކަމުގައި ވިއެވެ.] އަދި އިމާމް ބުޚާރީ ރަޙިމަހުﷲ ވިދާޅުވިއެވެ: އަލްޙަސަން ރަޙިމަހުﷲ އެއްވެސް ޞަޙާބީއަކު އިސްތިސްނާއެއް ނުކުރައްވއެވެ. އަދި ރަސޫލުﷲ ޞައްލަﷲ ޢަލައިހި ވަސައްލަމްގެ އަޞްޙާބުންގެ ތެރެއިން އެއްވެސް ބޭކަލަކު ނަމާދުގައި ދެއަތް ނުއުފުއްލަވާކަމަށް ސާބިތު ވެގެން ނުވެއެވެ. (المجموع للنووي (3/399-406))\nއެހެންކަމުން އަޅުގަނޑުމެންނަށް ވާޖިބުވެގެންވަނީ ޞައްޙަ ސުއްނަތް ބަޔާން ވުމުން އެއަށް ތަބާވުމެވެ. އިމާމް ޝާފިޢީ ރަޙިމަހުﷲ ވިދާޅުވިއެވެ. [ރަސޫލުﷲ ޞައްލަﷲ ޢަލައިހި ވަސައްލަމްގެ އަރިހުން ސުއްނަތެއް ސާބިތުވެ އެނގިއްޖެނަމަ، މީހެއްގެ ބަހަށްޓަކައި އެ ސުއްނަތް ދޫކޮށްލުން އެއްވެސް މީހަކަށް ހުއްދަވެގެން ނުވާކަމަށް ޢިލްމުވެރިން އިޖުމާޢުވެ (އެއްބަސްވެ) ވަޑައިގަންނަވައެވެ. (مدارج السالكين (2/335))\nއެހެންކަމުން މަތީގައި ބަޔާންވެގެންވާ ހަތަރު ތަނުގައި ނަމާދުގައި ދެއަތް ދެކޮނޑާއި ހަމައަށް ނުވަތަ ދެކަންފަތާއި ހަމައަށް އުފުލުމަކީ ސުއްނަތެކެވެ.


Sushant ge janaazaagai ahannaa vaahaka dhekky hama ekani Kriti: Sushant ge bappa – Iru\nމީގެ ދެހަފްތާ ކުރިން ދަންޖެހިގެން އަމިއްލައަށް މަރުވި ބޮލީވުޑު އެކްޓަރު ސުޝާންތު ސިންގް ރާޖުޕުތުގެ ވާހަކައަށް އަދިވެސް ނިމުމެއް ނާދެއެވެ. އެގޮތުން، ސުޝާންތުގެ ބައްޕަ ކޭ.ކޭ. ސިންގު ވަނީ ދަރިފުޅުގެ މަރާ ބެހޭގޮތުން ދާދިފަހުން އިންޑިއާގެ ނޫހަކަށް އިންޓަވިއުއެއް ދީފައެވެ.\nކޭ.ކޭ. ސިންގު ބުނިގޮތުގައި، ސުޝާންތުގެ ޖަނާޒާއަށް ވަރަށް ގިނަ ތަރިން ހާޒިރުވި ކަމަށާއި، އެކަމަކު އޭނާއާ އިސްވެ ވާހަކަދެއްކީ އެންމެ މީހަކު ކަމަށެވެ. އެއީ ކުރިއަރަމުން އަންނަ ޒުވާން ބަތަލާ ކްރީތީ ސެނޮން ކަން ކޭ.ކޭ. ސިންގު ހާމަކުރިއެވެ. “އަހަންނަކަށް ނޭނގޭ ވަކި ކުރާކަށް ކާކު ކަމެއް، އެކަމަކު އަހަރެން ކައިރީގަ މީހަކު ބުނި އަހަންނާ ޖެހިގެން އިނީ ކްރީތީއޭ”، ސުޝާންތުގެ ބައްޕަ ބުންޏެވެ.\nކްރީތީ ސުޝާންތުގެ ބައްޕަ ކައިރީގައި ދެއްކީ ސުޝާންތުގެ ރަނގަޅު ވާހަކަ ކަމަށް ވެސް ބައްޕަ ބުންޏެވެ. “އެކަމަކު އަހަރެން ނުދައްކަން އެއްވެސް ވާހަކައެއް. އަހަރެން އިނީ މަޑުމަޑުން އޭނަގެ ވާހަކަތައް އަޑުއަހަން”، ވާހަކަ ދައްކާނެ ހިތްވަރު އެދުވަހު ނެތް ކަމަށްބުނެ ކޭ.ކޭ. ސިންގު ބުންޏެވެ. ހަމައެހެންމެ، ކޮރޯނާވައިރަސްގެ ސަބަބުން، އެ ޖަނާޒާގައި އެންމެން ތިބީ މާސްކު އަޅައިގެން ދުރު ދުރުގައި ކަން ވެސް އޭނާ ފާހަގަކުރިއެވެ.\nއެ އިންޓަވިއުގައި ކޭ.ކޭ. ސިންގު އިތުރަށް ބުނީ، އޭނާގެ ދަރިފުޅު ސުޝާންތަކީ ވަރަށް ގިނަ ހުވަފެންތަކެއް ދެކެމުން އައި މީހެއް ކަމަށެވެ. އަދި އޭނާ ނިސްބަތްވާ ބިހާރަށް ގިނަގުނަ ޚިދުމަތްތަކެއް ކޮށްދޭން ވެސް އަޒުމު ކަނޑައެޅި ކަމަށް ބުންޏެވެ. އެގޮތުން ބިހާރުގައި ސްކޫލުތަކާއި، ކޮލެޖުތަކާއި ހޮސްޕިޓަލުތައް އަޅައިދޭން ބޭނުންވާ ކަމަށް ސުޝާންތު ބުނެފައިވާ ކަމަށް އޭނާގެ ބައްޕަ ބުންޏެވެ. “އެކަމަކު އޭގެން އެއްވެސް ކަމެއް ފުރިހަމަ ނުކުރެވި އުޅެނިކޮށް ވަކިވެގެން އެ ދިޔައީ”، ހިތާމައާއެކު ކޭ.ކޭ. ސިންގް ބުންޏެވެ.\nމާލީ ބަޔާން އާންމުކުރަން ލާޒިމްކުރުން މުހިންމު: ފިޔާޒު\nސުޝާންތު ޖޫން 14 ވަނަ ދުވަހު މަރުވިއިރު އޭނާގެ އުމުރަކީ 34 އަހަރެވެ. އަދި އޭނާ އެންމެ ފަހުން ކުޅެފައިވާ “ދިލް ބެޗާރާ” ފިލްމު އޮންލައިން ޕްލެޓްފޯމެއްގައި އެޅުވުމަށް އަންނަނީ ތައްޔާރުވަމުންނެވެ. އެ ފިލްމަކީ ސުޝާންތުގެ ފޭނުންނަށް ދޭ ހަދިޔާއެއް ކަމަށް ފިލްމުގެ އިތުރު ތަރިން ބުނެފައިވެއެވެ.\n21342 9\nކޮއި ވަޖާ ނެހީ.\nމީގެ ދެހަފްތާ ކުރިން ދަންޖެހިގެން އަމިއްލައަށް މަރުވި\nމި ޖުމްލައިގައި “އަމިއްލައަށް މަރުވި” މި އިބާރާތުގެ ބަދަލުގައި “އަމިއްލައަށް މަރުވިކަމަށް ބުނާ” މިގޮތަށް ލިޔުއްވުން އެދެން.\nއަމިއްލަ އަށްކަމެއް ބަޔަކު މަރާލީކަން ސީދާ ކަށަވަރު ނުވާ ކަންކަން. ޝުޝާންތު މަރުވުމުގެ އެއްދުވަސް ކުރިން އެ ގޭ ސީސީޓީވީ ކެމެރާ މަސައްކަތް ނުކުރޭ. ގިނަ ހެކިތައް ހުރީ ބަޔަކު ޝުޝާންތު މަރާލީ ކަމަށް. ޝުޝާންތުގެ ފިލްމެއް އަޅުވަން ތައްޔާރުވެފަ އޮތީ. ޝުޝާންތުގެ މެނޭޖަރ މަރުވި ޝުޝާންތު މަރުވުމުގެ 1 ހަފްތާ ކުރިން. މެނެޖަރ މަރުވީ މަތިން ވެއްޓިގެން ކަމަށް ވަނީ. ވަރަށް ޕްލޭންކޮށް ކޮށްފައި އޮތް ކަމެއް. ފިލްމު އުފައްދާ މީހުން ވަރަށް މޮޅުވާނެ ހަޤީޤީ ހާދިސާއެއްވެސް އެގޮތަށް ހިންގާލަން. ވަރަށް ވާހަކަ.